**Szombathely Megyei Jogú Város**

**Szociális Szolgáltatástervezési Koncepciójának**

 **felülvizsgálata**

**2021.**



 **Tartalomjegyzék**

I. Bevezetés………………………………………………………………….………………3

II. Helyzetelemzés……………………………………………………...…………..……....5

II./1. Népesség, demográfiai adatok………………………………………...……..5

II./2. Szociális ellátások rendszere……………………………...………………….6

II/2./1. Pénzbeli és természetbeni ellátások….……………………………………7

II./2./2. A Pálos Károly Szociális Szolgáltató Központ és Gyermekjóléti

Szolgálat által nyújtott szociális alapszolgáltatások és szakosított ellátások…..8

II./2./3. A Szombathelyi Egyesített Bölcsődei Intézmény, gyermekek napközbeni ellátása………………..……………………………………………….52

II./2./4. A Szombathelyi Egyházmegyei Karitász által nyújtott

közösségi pszichiátriai és szenvedélybeteg ellátások…………………………..60

II./2./5. Fogyatékkal Élőket és Hajléktalanokat Ellátó Közhasznú Nonprofit Kft.

által nyújtott fogyatékkal élőket és hajléktalanokat érintő ellátások…………..65

III. Infrastrukturális fejlesztések, pályázatok szociálpolitikai hatásai…………….……83

IV. Idősügy, időspolitika………...………………………………………...……………...86

V. Lakáshelyzet, lakáspolitika…………………….…………………..…………............88

VI. Új ellátási formák és szolgáltatások………………………..…………...…………....90

VII. Szociális Jövőkép, fejlesztési irányok……..……………………………….….........92

VIII. Konklúzió……………………………………………………………………………….99

IX. Záradék………………………………………………………………………………...100

**I. BEVEZETÉS**

A szociális igazgatásról és szociális ellátásokról szóló 1993. évi III. törvény (a továbbiakban Szt.) 92. § (3) bekezdése alapján a legalább 2000 lakosú települési önkormányzat a településen élő szociálisan rászorult személyek részére biztosítandó szolgáltatási feladatok meghatározása érdekében szolgáltatástervezési koncepciót készít. A koncepció tartalmát az önkormányzat felülvizsgálja és aktualizálja.

Szombathely Megyei Jogú Város Közgyűlése a 392/2003. (XI.27.) Közgyűlési határozatával fogadta el a város Szociális Szolgáltatástervezési Koncepcióját (a továbbiakban: Koncepció), melynek utolsó felülvizsgálatára 2019. évben került sor. Az 1/2000. (I.7.) SzCsM rendelet A személyes gondoskodást nyújtó szociális intézmények szakmai feladatairól és működésük feltételeiről szóló rendelet (a továbbiakban: SzCsM rendelet) 111/A. § (5) bekezdés alapján a Koncepció tartalmát az önkormányzat kétévente felülvizsgálja és aktualizálja. Az utolsó felülvizsgálat időpontjára tekintettel 2021. évben ismét esedékessé vált a Koncepció felülvizsgálata.

A szolgáltatástervezési koncepció céljai, alapelvek:

* **adekvát szociális szolgáltatások:** a szolgáltatások rendszerét a helyi társadalom változó igényeinek, szociális szükségleteinek figyelembevételével kell alakítani;
* **rendszerszemléletű szociális munka:** a felmerülő problémákat komplex módon kell kezelni, mely csak az egyes ellátási típusok és szintek egymásra épülésével valósulhat meg;
* **alternatív szociális szolgáltatások:** a szolgáltatások kínálatánál a választhatóságot biztosítani kell;
* **közösségi szociális munka:** erősíteni szükséges a civil szervezetek részvételét az ellátások biztosításában

Az SzCsM rendelet 111/A. § (4) bekezdés alapján a Koncepció felülvizsgálata az érintett intézményvezetők véleményének figyelembevételével, valamint az intézmények szakmai beszámolóiban közölt adatok felhasználásával történt.

Az Önkormányzat a korábbi évek szolgáltatástervezési koncepció felülvizsgálatai alapján, valamint, a 2020/2021. szolgáltatási években bekövetkezett Covid-19 világjárvány társadalomra gyakorolt negatív hatásai miatt kiemelten fontosnak tartja az Szt.-ben nevesített pénzbeli, természetbeni, valamint az alap- és szakosított szociális ellátások megfelelő színvonalon történő biztosítását. A rászorulók szociális biztonságának növelése érdekében a rendszerszemléletű szociális munka eszközeivel olyan intézményrendszer fenntartására és működésére törekszik, mely képes az egyének, családok, csoportok, és helyi közösségek szükségleteire adekvát válaszokat adni, és képes a változó társadalmi igények tükrében a szolgáltatások bővítésére is. A szociális ellátórendszer jövőbeni hatékony működéséhez elengedhetetlen, hogy az Önkormányzat partneri viszonyt alakítson ki a helyi intézményekkel (oktatás, egészségügy, kultúra, gazdálkodó szervezetek etc.), vonja be minél szélesebb körben az önszerveződő civil szektor elemeit, úgymint a for-profit, és nonprofit szféra tagjait. Az aktív és szoros együttműködés teszi lehetővé azt, hogy az Önkormányzat, valamint az informális szektor tagjai a közösségi szociális munka eszközeivel minél szélesebb körben legyenek képesek kielégíteni az újonnan jelentkező szükségleteket.

Az Önkormányzat legfontosabb célja a szociális jogok biztosításán keresztül minden rászoruló számára az abszolút szociális biztonság megteremtése, színvonalának emelése, mely szükséglet szinteket Abraham Maslow pszichológusnak az 1950-es években kidolgozott szükséglet elmélete is nevesíti:

* ***fiziológiai szükségletek*** (az egyén elsődleges mozgatórugói, úgymint táplálkozás, ruházkodás, lakhatási lehetőségek etc.)
* ***biztonság iránti szükségletek*** (meglévő élethelyzet, életszínvonal megtartása krízishelyzetek bekövetkeztekor sikeres megküzdési stratégiák)
* ***közösségi igények, szociális szükségletek*** (család, munkahely, interperszonális kapcsolatok)

A hátrányos helyzet csökkentése érdekében az Önkormányzat az alábbi stratégiai célokat, szociálpolitikai értékeket fogalmazza meg a jövőre vonatkozóan:

* **biztonság, igazságosság:** abszolút biztonság megteremtése és relatív biztonság növelése a közszolgáltatásokhoz való hozzáférés biztosításával és az aktív korú, de inaktív társadalmi csoportok munkaerő-piaci integrációjával
* **tolerancia, (esély)egyenlőség:** a marginalizált társadalmi csoportok széles körének bevonása a szociális ellátórendszer intézményei által nyújtott preventív és korrektív típusú ellátások rendszerébe
* **szabadság:** mikroszinten segítséget nyújtani az egyéneknek és családoknak, hogy megküzdési stratégiáik fejlesztése által képesek legyenek felkészülni a váratlan élethelyzetekre
* **szolidaritás:** mezoszinten a kistérségi, és regionális szerepkör erősítése, a szervezetekkel és intézményekkel történő együttműködés megtartása és erősítése, a közösségi szociális munka eszközeivel az egyén társadalmi részvételének ösztönzése

A Koncepció készítése során felhasználásra kerültek a Központi Statisztikai Hivatal (továbbiakban: KSH), a város szociális, illetve a rendszer szerves részét alkotó, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) hatálya alá tartozó gyermekjóléti szolgáltatásokat nyújtó intézményei által rendelkezésre bocsátott adatok.

# II. HELYZETELEMZÉS

##

## II./1. Népesség, demográfiai adatok

Szombathely utolsó ismert népessége 76 085 fő  (2020. január 1-jén), ami Magyarország népességének 0.76%-a (Vas megyének 30.17%-a).

**Életkor szerinti megoszlás:**

|  |  |  |  |  |  |  |
| --- | --- | --- | --- | --- | --- | --- |
| **Életkori csoportok (év)** | **Szombathely****2019.01.01.** **(fő)** | **Vas megye****2029.01.01.** **(fő)** | **Szombathely****2020.01.01.** **(fő)** | **Vas megye****2020.01.01.** **(fő)** | **Tendencia****Szombathely****Bázis év:****2019.** | **Tendencia****Vas megye****Bázis év: 2019.** |
| 0 | 617 | 2151 | 620 | 2 119 | **+0,5%** | **-1,5%** |
| 1-4 | 2 667 | 8 769 | 2 639 | 8 911 | **-1%** | **+1,6%** |
| 5-9 | 3 329 | 10 605 | 3 302 | 10 567 | **-0,8%** | **-0,4%** |
| 10-14 | 3 599 | 11 600 | 3 615 | 11 577 | **+0,4%** | **-0,2%** |
| **0-14 összesen** | **10 212** | **33 125** | **10 176** | **33 174** | **-0,4%** | **+1,5%** |
| 15-18 | 2 815 | 9 394 | 2 863 | 9 375 | **+1,7%** | **-0,2%** |
| 19-64 | 47 152 | 160 444 | 46 367 | 158 196 | **-1,7%** | **-1,4%** |
| 65-X | 16 155 | 49 832 | 16 679 | 51 429 | **+3,2%** | **+3,2%** |
| **Összesen** | **76 334** | **252 795** | **76 085**  | **252 174** | **-0,3%** | **-0,2%** |
| **Forrás: KSH 2020. évi és 2021. évi adatszolgáltatás** |

Szombathely és Vas megye népességének alakulása az elmúlt két évben változatos képet mutat, összességében azonban követi Magyarország urna alakú, elöregedő-fogyó korfájának változását. 2019. január 1. és 2020. január 1. közötti időszakban 0,3%-kal, 249 fővel csökkent a város lakosságszáma, a megyében 0,2%-os, 621 fős csökkenés volt tapasztalható a vizsgált időszakban. A népesség életkor szerinti összetétel vizsgálva Szombathelyen nőtt a születések száma 0,5%-kal, 3 fővel, a 10-14 évesek aránya 0,4%-kal, 16 fővel nőtt. Emelkedés volt tapasztalható a 15-18 éves korcsoportban is, 1,7%-kal, 48 fővel. A nevezett korcsoportokban a népességnövekedés oka a városba történő bevándorlással magyarázható. A KSH adatai szerint 135 fő választotta új lakóhelyéül Szombathelyt. A hazánkban és az Európai Unióban egyaránt tapasztalható elöregedő társadalmak szociálpolitikai kihívásaihoz mérten kedvező tény, hogy Szombathelyen és a megyében is 3,2%-kal emelkedett a 65 év felettiek aránya, amely 524 fős városi és 1597 fős megyei szintű lakosságszám növekedést jelentett. A demográfiai adatok a KSH által 2020.01.01-i fordulónappal feldolgozott, legfrissebb adatokat tartalmazzák. Az időskorú népesség arányának növekedése részben a városba történő letelepedési kedv javulásával, másrészt a tudatosabb, egészségesebb életvitel választásával magyarázható. A pozitív jelenség hátterében az is állhat, hogy országos szinten Szombathely és Vas megye a gazdaságilag fejlett régiók egyikében helyezkedik el. További érdekesség, hogy az ELTE Pozitív Pszichológiai Kutatócsoport által végzett 2020. évi boldogságkutatás alapján a megyeszékhelyek közül Szombathely lett Magyarország legboldogabb városa. A kimagasló eredményhez az is hozzájárul, hogy Szombathely Vas megye egyetlen nagyvárosaként kimagasló gazdasági pozícióval és aktív társadalmi életben betöltött szereppel rendelkezik.

 A lelki egészség, és az egészségvédő protektív faktorok úgymint a társas kapcsolatok, minőségi szabadidő eltöltés, jó munkahelyi légkör, stabil életszínvonal etc. szintén pozitívan hatnak a demográfiai mutatókra. Kedvezőtlen tény azonban, hogy az összes többi korcsoportban csökkenés volt kimutatható a demográfiai folyamatokat tekintve. A legnagyobb volumenű csökkenés az aktív korúak, azaz a 19-64 év közöttiek korcsoportjában volt kimutatható, itt a városban az arány 1,7%-os csökkenést mutatott, 785 fővel. Megyei szinten a legnagyobb arányú népességváltozás a születések számának 1,5%-os, 32 fős csökkenésében, valamint az aktív korúak (19-64 évesek) 1,4%-os 2248 fős csökkenésében mutatkozott meg.

A város és a megye lakosságának több éve tartó, folyamatos elöregedése, mint tendencia, a jövőben is erőteljesen folytatódni fog. Nincs jele annak, hogy az öregedési index emelkedése lassulna, ennek pedig egyenes arányú következménye lesz, hogy néhány évtized múlva az idősek a város lakosságának negyedét fogják kitenni, ugyanakkor a gyermekkorúak csupán a népesség egytizedét. Mindez jelentős kihívás elé fogja állítani az időseket ellátó egészségügyi és szociális intézményrendszert a városban.

**II./2. Szociális ellátások rendszere**

A szociálpolitika olyan többszereplős intézményrendszer, melynek célja a szociálisan rászorulók szükségleteinek kielégítése, oly módon, hogy választ ad a nem piaci alapon jelentkező szükségletekre is. Ezen szükségletek kielégítése során legfontosabb annak tisztázása, hogy az újonnan jelentkező szociális probléma megoldása kinek a felelőssége. A felelősség vállalásának kérdése megjelenik az egyén, a család, és a társadalom szintjén is. A felelősség megosztásán túlmenően fontos kérdés az egyes szociálpolitikai ellátások formájának és mértékének a meghatározása, azaz egy ellátórendszer működése nem lehet pazarló, ugyanakkor a lehető legkisebb mértékre kell csökkenteni az ellátásból kiszorulók számát. Egy adott ellátási forma irányulhat az abszolút biztonság megteremtésére, azaz a társadalom minden tagja számára garantál egy alapvető létbiztonságot, létminimumot, olyan szociális védőhálót, amely biztosítja az egyén alapvető szükségleteinek kielégítését. A fejlettebb szociálpolitikai rendszerek esetében azonban az intervenció iránya és mértéke már olyan fokú, hogy az alapszükségleteken túl megpróbál az egyén számára váratlan élethelyzetek bekövetkezése esetén (pl: munkanélküliség, válás, egészségromlás, környezeti hatások, pandémiás jelenségek etc.) is védelmet nyújtani, abból a célból, hogy korábbi életszínvonalát a krízishelyzetbe került egyén, vagy család sikerrel megőrizze.

A fentiek alapján Szombathely Megyei Jogú Város Önkormányzata komplex, a mindenkor jelentkező szociális problémákra hatékony válaszokat adó támogatási és segélyezési rendszert tart fenn. 2015. márciustól módosultak az Szt. rendelkezései a szociális ellátásokra vonatkozóan. A felelősség tekintetében letisztultak a kompetenciák az állami és önkormányzati segélyezési típusú ellátások nyújtása tekintetében. A rendkívüli élethelyzetek kezelésére létrejött az ún. települési támogatás. Az ellátásokat tekintve az önkormányzatok döntési mozgástere javult a tekintetben, hogy a törvény által meghatározott kötelező szociális ellátásokon túl milyen egyéb ellátásokat nyújtanak a helyi lakosság számára.

Minden egyes ellátástípusra igazak az alábbiak:

* az ellátórendszernek átláthatónak és igazságosnak kell lennie
* legyen költséghatékony, ne legyen pazarló
* képes legyen egyéni szociális szükségletekre is választ adni, legyen rugalmas
* legyen gyors, ezáltal megakadályozva a probléma spirálok kialakulását

**II./2./1. Pénzbeli és természetbeni szociális ellátások**

Szombathely Megyei Jogú Város Önkormányzata jövedelem és/vagy vagyonvizsgálathoz kötött diszkrecionális típusú ellátásokat nyújt a segélyezési típusú ellátásokat igénylő lakosok számára. Az ilyen típusú ellátások előnyei, hogy képesek egyéni, speciális élethelyzetekre adekvát válaszokat adni, szükség esetén méltányosságot gyakorolni a kérelmező ügyében. A rendszer átláthatóbb, a szükséges finanszírozás mértéke kiszámíthatóbb, mivel kizárólag a szükséges jogszabályi feltételek fennállása esetén adható támogatás.

**Rendszeres települési támogatások**

* lakhatáshoz kapcsolódó ellátások (fűtési támogatás, lakbértámogatás, nem önkormányzati tulajdonban lévő lakásban lakók bérleti díj támogatása)
* hátralékcsökkentési támogatás (adósságcsökkentési kérelmet a társszerv rögzíti, az önkormányzatnak döntési jogköre van – határozathozatal és kiutalás)
* gyógyszertámogatás

**Rendkívüli települési támogatások**

* + - * átmeneti segély
			* rendkívüli szociális krízishelyzetre tekintettel nyújtott támogatás
			* temetési segély

Az önkormányzat által 2020. évben 8341 fő részesült rendszeres és rendkívüli települési támogatásban. (Közülük albérleti díj támogatásban részesült 230 fő, lakbér támogatásban részesült a SZOVA NZrt. adatközlése alapján 937 fő)

**II./2./2. A Pálos Károly Szociális Szolgáltató Központ és Gyermekjóléti Szolgálat által nyújtott szociális alapszolgáltatások és szakosított ellátások**

**Ékeztetés**

Az étkeztetés keretében azoknak a szociálisan rászorulóknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik számára tartósan vagy átmenti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedély-betegségük vagy hajléktalanságuk miatt.

A szolgáltatás biztosítása 2017. július 01-től a JustFood Kft-vel kötött szerződés alapján történt. A korábbi évek gyakorlatának megfelelően normál, diabetikus és könnyű-vegyes étrendből lehetett választani.

Az év során összesen 199.500 adag étel került kiszolgálásra, mely 22.265 adaggal haladja meg a 2019 évit. Ebből 114.484 adag házhozszállítással (617 fő), 27.519 adagot az idősek klubjaiban fogyasztottak el az igénybe vevők (212 fő), 57.497 adagért pedig a város öt különböző pontján található ételosztó helyre mentek el a rászorulók (266 fő).

A házhoz szállított adagmennyiség 19.697-tel több, mint a 2019-ben kiszállított adagszám, mely a megnövekedett igénybevétellel, illetve a pandémia következtében életbe lépő kormányzati döntésekkel magyarázható.

Az ellátásban részesülők 2020. évi induló létszáma: 726 fő

Tárgyévben felvettek száma: 369 fő

**Tárgyévben ellátottak száma: 1.095 fő**

Tárgyévben megszűntek száma: 304 fő

Az ellátást igénybe vevők száma tárgyév december 31-én: 791 fő

Az ellátotti létszám, különösen az új felvételek száma jelentősen, 141 fővel emelkedett 2020-ban. Ennek fő oka, hogy a koronavírus járvány terjedésének megfékezése érdekében elrendelt korlátozó intézkedések miatt nagyon sok étkeztetést elvitellel biztosító piaci szolgáltató felfüggesztette tevékenységét, melynek következtében megnőtt az igény az intézmény nyújtotta szolgáltatásra. Amikor a megváltozott helyzethez alkalmazkodva a vendéglátóhelyek áttértek az étel kiszállítással történő kiszolgálására, többen kérték az intézményi ellátás megszüntetését. A fentiekből következik, hogy a 2020-as évben kiemelkedően magas volt a saját kérésre történő megszüntetések száma. Összesen 304 fő ellátása szűnt meg, közülük 165 fő maga kérte a szolgáltatás megszüntetését (54,28%).

**Házi segítségnyújtás**

A házi segítségnyújtás keretében az igénybe vevők számára saját lakókörnyezetükben kell biztosítani az önálló életvitel fenntartása érdekében szükséges segítséget. Ennek keretében azok a személyek igényelnek gondoskodást, akik otthonukban önmaguk ellátására saját erőből nem képesek, egyedül élnek, vagy családtagjaik, hozzátartozóik nem képesek róluk gondoskodni.

2016. január 01-től jogszabályváltozás miatt a házi segítségnyújtáson belül két fajta tevékenység került elkülönítésre: **a szociális segítés és a személyi gondozás**.

**Szociális segítés keretében biztosítani kell**

a) a lakókörnyezeti higiénia megtartásában való közreműködést,

b) a háztartási tevékenységben való közreműködést,

c) a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,

d) szükség esetén a bentlakásos szociális intézménybe történő beköltözés segítését.

**Személyi gondozás keretében biztosítani kell**

a) az ellátást igénybe vevővel a segítő kapcsolat kialakítását és fenntartását,

b) a gondozási és ápolási feladatok elvégzését,

c) a szociális segítés keretében végzett feladatokat.

A házi gondozó a feladatellátás során segítséget nyújt ahhoz, hogy az ellátást igénybe vevő fizikai, mentális és szociális szükséglete saját lakókörnyezetében, az életkorának, élethelyzetének és egészségi állapotának megfelelően, meglevő képességeinek fenntartásával, felhasználásával, fejlesztésével biztosított legyen.

Az ellátásban részesülők 2020. évi induló létszáma: 251 fő

(szociális segítés: 30 fő; személyi gondozás: 221 fő)

Tárgyévben felvettek száma: 133 fő

(szociális segítés: 11 fő; személyi gondozás: 122 fő)

**Tárgyévben ellátottak száma: 384 fő**

**(szociális segítés: 41 fő; személyi gondozás: 343 fő)**

Tárgyévben megszűntek száma: 145 fő

(szociális segítés: 17 fő; személyi gondozás: 128 fő)

Az ellátást igénybe vevők száma tárgyév december 31-én: 239 fő

(szociális segítés: 24 fő; személyi gondozás: 215 fő)

A veszélyhelyzet elrendelését követően a kórházak megkezdték felkészülésüket a koronavírusos betegek ellátására, melynek következtében némileg megnőtt a szolgáltatás iránti igény. Az otthonukba bocsátottak egy jelentős részéről azok a hozzátartozók gondoskodtak, akik számára a munkahely otthoni munkavégzést, vagy a munkavégzés felfüggesztését rendelte el.

Szombathely városának 2020-ban 22 településsel volt feladat ellátási megállapodása házi segítségnyújtás vonatkozásában, közülük 7 településen folyt gondozási tevékenység.

2020-ban házi segítségnyújtásban összesen 384 fő részesült (357 fő Szombathely városból, 1 fő Bucsu, 16 fő Szentpéterfa, 3 fő Nemesbőd, 2 fő Vassurány, 3 fő Vasszécseny, 1 fő Torony és 1 fő Sé településekről).

Közülük 146 fő kizárólag csak házi segítségnyújtást igényelt (121 fő Szombathelyről, 25 fő az érintett településekről). 238 fő (236 fő Szombathelyről, 1 fő Bucsu és 1 fő Sé településről) más szociális szolgáltatásban is részesült.

Az elmúlt évhez képest nem emelkedett jelentősen a személyi gondozást igénybe vevők száma annak ellenére sem, hogy a hatályba lépett szabályoknak megfelelően 2020 márciusától új felvétel esetében kizárólag személyi gondozásra irányuló megállapodást lehetett kötni.

A tapasztalatok azt mutatták, hogy a szabályozástól függetlenül, az újonnan felvettek többsége nagyon rossz egészségi állapotú volt, gondozásuk csak több gondozó egyidejű munkájával, személyi gondozás keretében volt biztosítható.

A megszűnések okai között –az ellátottak rossz egészségi állapotából és magas életkorából adódóan – évről évre emelkedő tendenciát mutat az elhalálozás miatti megszűnés (2019-ben 50,76%, 2020-ban 55,86%).

Jellemző volt még a tartós bentlakásos intézményi elhelyezés miatti megszűnés (21,37%), valamint emelkedett a saját kérésre történő megszűntetés aránya (2018-ban 24,32% 2019-ben 19,69%, 2020-ban 24,83%).

**Jelzőrendszeres házi segítségnyújtás**

A jelzőrendszeres házi segítségnyújtás a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás.

Az ellátásban részesülők 2020. évi induló létszáma: 156 fő

Tárgyévben felvettek száma: 49 fő

**Tárgyévben ellátottak száma: 205 fő**

Tárgyévben megszűntek száma: 48 fő

Az ellátást igénybe vevők száma tárgyév december 31-én: 157 fő

Az ellátotti létszám az előző évihez képest jelentősen nem változott, a felvételek száma lényegesen csökkent. A 2020-as évben kiegyensúlyozottabb volt a szolgáltatást igénybe vevők havi megoszlása, 150 és160 fő között mozgott a napi igénybe vevők száma.

Az év során összesen 205 fő vette igénybe a szolgáltatást, 203 fő Szombathelyről, 1 fő Bucsu, 1 fő Sé településről.

Az ellátásból az év során 48 fő került ki,közülük kiemelkedően magas volt az elhunytak száma (17 fő), mely az igénybe vevők magas életkorából és rossz egészségi állapotából ered. 6 fő intézményi elhelyezést nyert, 3 fő esetében tartós kórházi kezelés miatt került sor a szolgáltatás megszüntetésére. 11 fő maga kérte az ellátás megszűntetését, 1 fő pedig a folyamatosan romló egészségi állapota miatt alkalmatlanná vált a készülék használatára.

A segélyhívások száma folyamatosan emelkedik, 2018-ban 127, 2019-ben 191, 2020-ban pedig már 268 riasztás érkezett. A tendencia az igénybe vevők magas életkorával és egyre romló egészségi állapotával magyarázható.

A higiénés szükséglet miatti segítségkérés száma a tavalyi évihez képest szinte alig változott, ellenben a betegség, rosszullét, baleset, elesés miatti segélyhívások száma jelentős mértékben emelkedett.

A segítségnyújtási módok közül kiemelkedően magas volt a higiénés szükségletek, a betegség, rosszullét, baleset, elesés miatti riasztások számának emelkedésével összefüggő gondozási tevékenység, mentális segítségnyújtás, beszélgetés, megnyugtatás. Előfordult továbbá mentő, ügyeletes orvos vagy háziorvos hívása, katasztrófavédelmi szervek értesítése és gyógyszerelés is.

**Nappali ellátás**

**Idősek nappali ellátása**

Az idősek klubjaiban nyújtott szolgáltatásokat azok az időskorúak veszik igénybe, akik otthonukban élnek, de társaságra, közösségre, hasznos, értelmes időtöltésre vágynak, valamint fontosnak tartják testi és szellemi aktivitásuk megőrzését.

A klubok által biztosított szolgáltatások: étkezés, tisztálkodás lehetősége, egészségügyi ellátások, szabadidős programok, ügyintézésben való segítségnyújtás, mentális gondozás.

Az idősek nappali ellátása a Pálos Károly Szociális Szolgáltató Központ és Gyermekjóléti Szolgálat által működtetett öt idősek klubjában történik 270 férőhelyen, amelyből 14 férőhely demens személy ellátására szolgál.

A férőhelyek száma: 256.

Az ellátásban részesülők 2020. évi induló létszáma: 240 fő

Tárgyévben felvettek száma: 27fő

**Tárgyévben ellátottak száma: 267 fő**

Tárgyévben megszűntek száma: 52 fő

Az ellátást igénybe vevők száma tárgyév december 31-én: 215 fő

Az éves ellátotti létszám az előző évihez képest csökkent, különösen a felvételek számában érzékelhető jelentős visszaesés. Ennek oka, hogy a koronavírus járvány miatti korlátozó intézkedések sorában az elsők között szerepelt a nappali ellátást biztosító intézmények bezárása 2020. április 5-től. A tavaszi veszélyhelyzet feloldását követően is csak korlátozott létszámban voltak látogathatók a klubok.

Az év során 52 fő ellátása szűnt meg, 31 fő esetében saját kérésre (elsősorban családi okokra hivatkozva, illetve romló egészségi állapot miatt házi segítségnyújtást kértek), 13 fő elhunyt, 2 fő bentlakásos intézményi elhelyezést kapott, 3 fő elköltözött az intézmény ellátási területéről, 3 fő pedig demens nappali ellátásba került.

A klubtagok életkor és nemek szerinti megoszlásában jelentős változás nem történt, változatlanul magas a 80 év feletti korosztály (32,21%) és a nők aránya (73,41%).

A korábbi évekhez hasonlóan magas volt az egyedül élők aránya, 2017-ben 73,21%, 2018-ban 73,63%, 2019-ben 79,22%, 2020-ban 75,66%. Ők elsősorban a magány oldása, a szabadidő hasznos eltöltése érdekében vették igénybe a klub szolgáltatásait.

A szolgáltatásban részesülők 70,79%-át jellemezte a multimorbiditás, azaz több betegség együttes előfordulása. Jelentős volt a keringési, a mozgásszervi és a különféle anyagcsere megbetegedésekben szenvedők száma és évről évre emelkedik a pszichiátriai betegek aránya is.

A klubokban elérhetőek voltak különböző prevenciós célú egészségügyi szolgáltatások, pl.: vérnyomás- és vércukorszint-mérés, ismeretterjesztő előadások, Etka jóga foglakozások, gerinctorna.

A korábbi években nagyon aktív, mozgalmas közösségi élet folyt a klubokban, melynek a 2020-ban kirobbanó járvány szinte egy csapásra véget vetett. A nagyobb létszámú programok (Irodalmi kávéház, Idősek Szabadegyeteme etc.) az idősek védelme érdekében nem kerültek megszervezésre.

**Demens személyek nappali ellátása**

A demens személyek nappali ellátása keretében az orvosszakértői szerv vagy Pszichiátriai/Neurológiai Szakkollégium által befogadott demencia centrum vagy pszichiáter, neurológus, geriáter szakorvos demencia kórképet megállapító szakvéleményével rendelkező személyeket láthat el az intézmény.

A demens személyek nappali ellátása integrált formában, az intézmény két telephelyén, összesen 14 férőhelyen biztosított.

Az ellátásban részesülők 2020. évi induló létszáma: 14 fő

Tárgyévben felvettek száma: 3 fő

**Tárgyévben ellátottak száma: 17 fő**

Tárgyévben megszűntek száma: 7 fő

Az ellátást igénybe vevők száma tárgyév december 31-én: 10 fő

Mind a felvételek, mind a megszűnések száma jelentősen elmaradt 2019. évitől, de különösen a felvételek számában volt jelentős a csökkenés. Ennek oka a nappali ellátást érintő korlátozó intézkedések bevezetése.

A demens nappali ellátásban részesülők hozzátartozói számára különösen nehéz és megterhelő volt a klubok bezárása alatti időszak, hiszen az idős napi 24 órás ellátását, felügyeletét önmaguknak kellett megoldaniuk.

2 fő esetében napi 8 órás, 3 fő esetében igény szerint heti néhány órás gondozói felügyelet került biztosításra a gondozottak lakóhelyén, a hozzátartozók munkahelyi és egyéb elfoglaltsága miatt.

7 fő ellátása szűnt meg, közülük 4 fő esetében bentlakásos intézményi elhelyezésre került sor, 1 fő elköltözött az intézmény ellátási területéről. 2 fő ellátása saját kérésre szűnt meg, mivel az egészségi állapotukban bekövetkezett változás a házi segítségnyújtás biztosítását tette szükségessé. Az ellátásban részesülők több, mint fele, 58,82%-a 80 év feletti volt.

A demens személyek nappali ellátásában alapvető cél, hogy a foglalkozások elősegítsék az ellátottak meglévő képességeinek stabilizálását, lehetséges mértékig a fejlesztését, esetleg a már elmaradt képességek újbóli felszínre hozását.

**Átmeneti elhelyezést nyújtó intézmények**

**Idősek átmeneti elhelyezése**

Az intézmény a személyes gondoskodás keretébe tartozó szakosított ellátási formákon belül átmeneti elhelyezést nyújt időskorúak számára.

Az Időskorúak Gondozóháza 17 férőhelyen átmeneti ellátást biztosít azoknak a 18. életévüket betöltött személyeknek, akik betegségük, vagy más ok miatt önmagukról nem képesek gondoskodni, állandó felügyeletre szorulnak, 24 órás ápolást-gondozást igényelnek, melyet a területi idősellátó rendszer nem tud felvállalni.

Az intézményben a szociális gondozás valamennyi eleme alkalmazásra kerül. Alapfeladat a gondozottak állapotának szinten tartása, javítása, idejük tartalommal való megtöltése és ügyeik intézése.

Az ellátásban részesülők 2020. évi induló létszáma: 17 fő

Tárgyévben felvettek száma: 11 fő

**Tárgyévben ellátottak száma: 28 fő**

Tárgyévben megszűntek száma: 16 fő

Az ellátást igénybe vevők száma tárgyév december 31-én: 12 fő

**Várakozók száma tárgyév december 31-én:** **91 fő**

Az ábra jól mutatja, hogy az elmúlt öt évben folyamatosan, erőteljesen emelkedett a szolgáltatást igénylők száma: 2016-ban 20 fő, 2017-ben 48 fő, 2018-ban 62 fő, 2019-ben 77 fő, 2020-ban pedig már 91 fő várakozott gondozóházi elhelyezésre.

Az ellátotti létszám az előző évekhez képest csökkent, mind a felvételek, mind a megszűnések száma lényegesen alacsonyabb volt. Ennek oka egyrészt a koronavírus járvány miatti felvételi korlátozások bevezetése, illetve az izolációs helyiség kialakításának szükségessége, mely tovább csökkentette az alacsony férőhelyszámot.

A gondozóházból való kikerülés okai között, az előző évekhez hasonlóan kiemelkedően magas volt az elhalálozás miatti megszüntetés, mely az igénybe vevők magas életkorából és rossz egészségi állapotából ered.

Életkor szerint megoszlásban továbbra is a 80 év feletti korosztály képviseltette magát a legmagasabb arányban (71,43%), változatlanul jellemző volt a női ellátottak magas aránya. 2020-ban az igénybe vevők 67,86%-a nő volt.

Folyamatosan emelkedést mutat az ágyhoz kötött, önmaguk ellátására nem, vagy csak segítséggel képes idősek száma.

2020-ban a teljeskörű ellátást igénylők aránya jelentősen nem változott, viszont a nagyfokú segítséget igénylők aránya az előző évi 15%-ról, 21,43%-ra emelkedett. A 2020-as évben a Gondozóházban nem volt olyan ellátott, aki önmaga ellátásához, mindennapi tevékenységeinek elvégzéséhez csak minimális gondozói segítséget igényelt volna. 2020-ban a bekerülők 28, 57%-a maximum 1 hónapot töltött a Gondozóházban, ők már olyan rossz egészségi állapotban kerültek be az intézménybe, hogy rövid időn belül elhaláloztak.

Az előző évekhez hasonlóan magas volt azok aránya, akik egy évnél hosszabb időt töltöttek el az intézményben. Ők egészségi állapotuk miatt otthonukban nem voltak gondozhatók, ezért tartós bentlakásos intézményi elhelyezésre vártak.

A gondozottak állapotuktól függően vettek részt a napi, heti, havi rendszerességgel szervezett foglalkozásokon a Gondozóház, illetve a közös épületben lévő Idősek Klubja rendezvényein.

Sajnálatos módon évről évre egyre kevesebben tudnak bekapcsolódni a közös programokba, mivel többségük ágyhoz kötött beteg. Számukra a beszélgetések és a felolvasások jelentik a fő kikapcsolódást, a külvilággal való kapcsolatot. A szociális munkatárs havi rendszerességgel tartott felolvasást, az idősek állapotához igazodó foglalkozásokat. A terápiás munkatárs heti-kétheti rendszerességgel látogatta a lakókat.

A gondozottak egészségi állapotának megőrzését, javítását az intézmény orvosa, terápiás munkatársa és gyógytornász segítette.

A koronavírus járvány kirobbanása a megszokottnál is nehezebb feladatot és nagyobb felelősséget rótt az intézmény vezetésére és a gondozóház munkavállalóira. A járvány tavaszi időszakában elsősorban a bentlakásos idősotthonokban terjedt a vírus és okozott tömeges megbetegedést, elhalálozást. Emiatt kiemelt figyelmet kaptak ezek az intézmények.

**Gyermekjóléti és gyermekvédelmi feladatokhoz kapcsolódó pénzbeli és természetbeni ellátások**

2016. január 1-től a Pálos Károly Szociális Szolgáltató Központ és Gyermekjóléti Szolgálat Szombathely Város közigazgatási területén, az előző fejezetben felsorolt ellátásokon keresztül biztosítja az [étkeztetést](http://www.szszkpszhely.hu/index.php/etkeztetes), az idősek nappali ellátását, az idősek átmeneti elhelyezését, valamint a gyermekek átmeneti elhelyezését, továbbá SZMJV Önkormányzatával feladat-ellátási szerződést kötött közös önkormányzati hivatal közigazgatási területére, valamint SZMJV Önkormányzatával feladat-ellátási szerződést kötött települések közigazgatási területére is kiterjedően a család - és gyermekjóléti szolgáltatást, [házi segítségnyújtást](http://www.szszkpszhely.hu/index.php/hazi-segitsegnyujtas) és [jelzőrendszeres házi segítségnyújtást](http://www.szszkpszhely.hu/index.php/jelzrendszeres-hazi-segitsegnyujtas) biztosít. A Szombathelyi Járás területén család- és gyermekjóléti központot működtet.

A jelen Koncepció II/1. pontjában felvázolt demográfiai helyzetkép alapján Szombathelyen a 2019. és 2020. években a 0-14 éves korcsoportba tartozó gyermekek száma 0,4%-kal, 36 fővel csökkent. Azonban a 15-18 éves korcsoportba tartozó fiatalok aránya az utolsó két év elemzett népességadatai alapján 1,7%-kal, 48 fővel emelkedett. A fiatal generáció népességének változása a teljes városi populáción belül tehát stagnál, mivel a 15-18 évesek népességemelkedést ellensúlyozza a 0-14 éves korosztály arányának csökkenése.

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31. napjáig – a külön jogszabályban meghatározott tartalommal - évente átfogó értékelést készít. A Pálos Károly Szociális Szolgáltató Központ és Gyermekjóléti Szolgálat által a jogszabályi és szakmai követelmények szerint elkészített beszámolója alapján az alábbi gyermekjóléti és gyermekvédelmi feladatokhoz kapcsolódó ellátási és szolgáltatásnyújtás valósult meg a 2020. évben.

**Rendszeres gyermekvédelmi kedvezmény**

A rendszeres gyermekvédelmi kedvezményre való jogosultság megállapításának célja, hogy a gyermek szociális helyzete alapján jogosult a jogszabályban meghatározott gyermekétkeztetés normatív kedvezményének és a szünidei gyermekétkezésnek, az évi két alkalommal pénzbeli támogatásnak, valamint a külön jogszabályban meghatározott egyéb kedvezményeknek az igénybevételére. A kedvezmény megállapításánál a gyermeket gondozó családban az egy főre jutó jövedelem, valamint a vagyoni helyzet a meghatározó.

Szombathelyen 2020. évben 644 fő részesült pénzbeli támogatásban, évi két alkalommal, összesen 8.596.000,- Ft került folyósításra a jogosultak részére.

A korábbi években a támogatást Erzsébet utalvány formájában kapták a jogosultak, ennek formája azonban megváltozott, mivel 2019. évtől pénzbeli támogatás formájában kapják meg a kedvezményt.

**Kiegészítő pénzbeli ellátás a gyermeket családba fogadó gyám részére**

A rendszeres gyermekvédelmi kedvezményre jogosult gyermek után a gyermek családba fogadó gyámjául kirendelt hozzátartozó kiegészítő pénzbeli ellátásra jogosult, aki a gyermek tartására köteles és nyugellátásban, korhatár előtti ellátásban, szolgálati járandóságban, táncművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik.

Havi összege – gyermekenként – az öregségi nyugdíj mindenkori legkisebb összegének 22 százaléka (jelenleg 6.270,- Ft.). Szombathelyen 2020. évben 8 fő részesült pénzbeli ellátásban 736.000,- Ft összegben.

**Szünidei nyári gyermekétkeztetés**

2016-ban bevezetésre került a szünidei gyermekétkeztetés. A Gyvt. 21/C. § (1) bekezdése alapján a települési önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezést

*a)* a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és *b)* az *a)* pontban foglalt gyermekeken kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.

Szombathely Megyei Jogú Város Önkormányzata Közgyűlésének 11/1993. (IV.1.) önkormányzati rendelete 13/C. §- a alapján az általános iskolában töltött utolsó tanév végéig a rendszeres gyermekvédelmi kedvezményre jogosult gyermekek is jogosultak a szünidőben az ingyenes étkezésre.

2020. évben az évközi szünetekben, illetve a nyári szünetben összesen 70 gyermek számára volt biztosított az ellátás, 3.776 adag étel került kiszolgálásra, melynek költsége az önkormányzatnak 3.817.000,- Forint összegbe került.

**A Pálos Károly Szociális Szolgáltató Központ és Gyermekjóléti Szolgálat által nyújtott gyermekjóléti és gyermekvédelmi feladatokhoz kapcsolódó személyes gondoskodást nyújtó ellátások**

**Gyermekjóléti alapellátások**

A Gyvt. a települési önkormányzat feladatává teszi a gyermekek védelmét szolgáló helyi ellátó-rendszerek kiépítését és működtetését.

Gyermekjóléti alapellátások célja: a gyermek testi, értelmi és erkölcsi fejlődésének, a családban történő nevelésének elősegítése, a gyermek veszélyeztetettségének megelőzése, a kialakult veszélyeztetettség megszüntetése, valamint a gyermek családból történő kiemelésének megelőzése.

Szombathely Megyei Jogú Város Önkormányzata a gyermekjóléti alapellátási feladatokat az alábbi 2 intézménye útján látja el:

* **Pálos Károly Szociális Szolgáltató Központ és Gyermekjóléti Szolgálat**
* **Szombathelyi Egyesített Bölcsődei Intézmény**

**Család- és gyermekjóléti szolgálat keretében végzett tevékenységek**

**Családsegítés és gyermekjóléti szolgáltatás**

A család- és gyermekjóléti szolgálatokműködési területén a családsegítés és a gyermekjóléti szolgáltatás biztosítása a feladat. A szakmai tevékenységet a családsegítők végzik, akik személyes szociális szolgáltatás keretében szociális segítő munkát koordinálnak és végeznek.

A családsegítő szociális adatok gyűjtésével tájékoztatja a szülőt, a válsághelyzetben lévő várandós anyát az őt megillető jogokról, támogatásokról és ellátásokról. Segíti az érintett családokat szükségleteik kielégítésében, problémáik megoldásában, céljaik megvalósításában.

A szociális segítőmunka keretében a családsegítő feltárja a család működési zavarait, problémáit. Feltérképezi és mozgósítja a család természetes és mesterséges támaszait. Mozgósítja az igénybe vehető erőforrásokat, szolgáltatásokat. Koordinálja az esetkezelésben közreműködő szakemberek, szolgáltatásban dolgozók együttműködését, folyamatosan kapcsolatot tart velük.

Az aktuális probléma megoldásában érintett összes szakember, a család- és gyermekjóléti központ bevonásával esetmegbeszélést, esetkonferenciát szervez. A gondozási folyamat során rendszeresen értékeli a végzett szakmai munkát, az elért eredményeket és ezek ismeretében megfogalmazza a további irányokat.

A család- és gyermekjóléti szolgálat a családban jelentkező nevelési problémák és hiányosságok káros hatásainak enyhítése céljából szabadidős és közösségi programokat szervez.

Az ellátásokhoz, szolgáltatásokhoz való hozzájutás érdekében folyamatosan figyelemmel kíséri az érintett személyt, családot veszélyeztető körülményeket, a veszélyeztetett személy, illetve család szükségleteit.

Segíti a válsághelyzetben lévő várandós anyát a családok átmeneti otthonában igénybe vehető ellátáshoz való hozzájutásban, a családokat, gyermekeket az átmeneti gondozáshoz való hozzájutásban, a gondozást szükségessé tevő okok megszüntetésében. A család- és gyermekjóléti szolgálat segítséget nyújt a szolgáltatást igénybe vevők ügyeinek hatékony intézéséhez, tájékoztatást nyújt az igénybe vehető jogi képviselet lehetőségéről.

A gyámhivatal, valamint a család- és gyermekjóléti központ felkérésére a gyermekvédelmi nyilvántartás megfelelő adatlapját kitöltve környezettanulmányt készít és a gyámhivatal felkérésére örökbefogadás esetén tájékoztatást nyújt az örökbefogadott gyermek fejlődéséről, körülményeiről és a családba való beilleszkedéséről. A család- és gyermekjóléti szolgálat információnyújtással, tanácsadással elősegíti a hátrányos és halmozottan hátrányos helyzet fennállásának megállapítását. Kezdeményezi a veszélyeztetett gyermek védelembe vételét, szükség esetén ideiglenes hatályú elhelyezésre tesz javaslatot.

A szolgálat munkatársai figyelemmel kísérik a településen élő családok, gyermekek, személyek életkörülményeit, szociális helyzetét, gyermekjóléti és szociális ellátások, szolgáltatások iránti szükségleteit. Veszélyeztetettség, illetve krízishelyzet észlelése esetén a probléma jellegéhez, a veszélyeztetettség mértékéhez, a gyermek, az egyén, a család szükségleteihez igazodó intézkedést tesznek a veszélyeztetettség kialakulásának megelőzése, illetve a veszélyeztetettség megszüntetése érdekében.

A család- és gyermekjóléti szolgálatoknál a 2020. évben 1050 ügyfél (2019. év 1291 ügyfél) fordult meg, ebből 353 fő (2019. év 485 fő) volt új. A kliensforgalom 7266 volt, 2019-ben 10091 volt. A 2019. évihez képest az új igénybe vevők száma a beérkezett jelzések számának csökkenése miatt 27 %-kal csökkent.

Az intézményt felkereső családok életében a legfőbb felmerülő problémák: anyagi 426 (2019-ben 563), családi- kapcsolati konfliktus 104 (2019-ben 157), gyermeknevelési 101 (2019-ben 134), életviteli 97 (2019-ben 74), valamint egészségügyi probléma 56 (2019-ben 60), az információkéréssel kapcsolatos 52 (2019-ben 66) és lelki-mentális probléma, pszichiátriai betegség 47 (2019-ben 53). Az előző év kimutatásához képest az elsődleges problémák körében nőtt az anyagi problémák száma, amely a pandémiás időszakban vált jellemzővé.

A családok életében a munkahelyek instabillá válása, illetve elvesztése meghatározta a szolgálatoknál megjelenő elsődleges problématípust.

Az esetek döntő többségében a problémák komplexen jelentek meg az egyének, családok életében.

A családsegítők a problémához igazítva egyénre szabott komplex esetkezelést biztosítottak, melyhez segítségül hívták az ügyfél természetes és mesterséges támaszait.

A családsegítők problémához igazított szakmai tevékenysége elsősorban tanácsadás 4279 (2019-ben 5347), információnyújtás 4137 (2019-ben 4225), családlátogatás 2334 (2019-ben 4502), segítő beszélgetés 2251 (2019-ben 2731), ügyintézésben való segítségnyújtás 1777 (2019-ben 1147), továbbirányítás 1631 (2019-ben 920), hátralékkezelési tanácsadás 772 (2019-ben 1175), valamint kríziskezelés 582 ( 2019-ben 82) formájában valósult meg, illetve lehetőség nyílt jogi, pszichológiai tanácsadás, egyéni, pár- és családterápiás szolgáltatásba való közvetítésre is.

Az előző 2019. év kimutatásához képest - a vírushelyzet következtében - a szakmai tevékenységek száma csökkenést mutatott a kríziskezelések számának jelentős emelkedése mellett.

**Adósságkezelési szolgáltatás**

Az adósságkezelési szolgáltatás célja a lakossági közüzemi díjhátralékok csökkentése, az adósságproblémával küzdő háztartások problémáinak komplex, a szociális munka eszköztárával történő kezelése.

Szombathely Megyei Jogú Város Önkormányzata Közgyűlésének 8/2015. (II.27.) számú önkormányzati rendelete 2015. március 1-től a lakhatási kiadásokhoz kapcsolódó hátralékot felhalmozó személyek részére települési támogatás keretében nyújt segítséget.

Az adósságkezelési szolgáltatás időtartamát az előzetes, a határozattal rendelkező és az utólagos együttműködés időtartama együttesen képezi.

2020. január 1 – 2020. december 31 között összesen 27 fő rendelkezett adósságkezelési támogatás megállapítására szóló határozattal (2019. évben 35 fő).

Az adósságkezelési szolgáltatás jogosultsági feltételeinek a hátralékkal rendelkezők egy része nem tud megfelelni (jövedelmi viszonyok).

**Lakbérhátralékkal rendelkező ügyfelekkel történő segítő munka**

A 36/2010. (XII.01.) sz. önkormányzati rendelet 23. §-ának megfelelően történt a szakmai munkavégzés a három vagy annál több havi lakbérhátralékkal rendelkezőkkel a SZOVA NZrt. jelzése alapján.

A szakemberek a lakbérhátralékkal rendelkező ügyfelekkel közösen áttekintették a család élethelyzetét, lehetőségeit, fizetési kapacitásait és az igénybe vehető pénzbeli és természetbeni támogatások körét. A családsegítő az ügyféllel közösen cselekvési tervet készített a fennálló hátralék rendezésére.

A szakmai munkavégzés 2020-ban 164 főt érintett, mely a 2019-es adathoz (196 fő) képest csökkenést mutatott. A lakhatás biztosítása és megőrzése érdekében a szakemberek az észlelő- és jelzőrendszer tagjaival – különösen a közüzemi szolgáltatókkal és a SZOVA NZrt-vel – együttműködve végezték tevékenységüket.

**TÁVHŐ-díj hátralékkal rendelkező ügyfelekkel történő segítő munka**

A Pálos Károly Szociális Szolgáltató Központ és Gyermekjóléti Szolgálat és a Szombathelyi Távhőszolgáltató Kft. között létrejött együttműködési megállapodás - folyamatos kapcsolattartási kötelezettség vállalása mellett - lehetővé tette a szociálisan rászoruló kliensek számára a hátraléktörlesztést.

A család- és gyermekjóléti szolgálathoz forduló ügyfelek jelentős része anyagi problémával küzdött, mely miatt sok esetben nehézséget jelentett a közüzemi számlák fizetése, melynek következtében hátralékot halmoztak fel.

2020-ban 41 személy (2019. évben 61 fő) esetében nyújtott segítséget az intézmény a TÁVHŐ díj tartozások rendezésében. Az előző év adatához képest a szolgáltatást igénybe vevők száma csökkent, ennek oka, hogy a hátralékosok közvetlenül a szolgáltatóval is köthetnek részletfizetési megállapodást.

A családsegítők a szakmai munkavégzés során életvezetési és háztartásgazdálkodási tanácsadás mellett folyamatosan nyomon követték a lakhatási kiadások befizetéseit.

**Szociális szálláson élőkkel történő segítő munka**

A lakáshoz jutás, a lakbérek és a lakbértámogatás, az Önkormányzat által lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) sz. önkormányzati rendeletben került bevezetésre a szociális szállás intézménye, mely a kilakoltatással veszélyeztetett családokon kíván segíteni.

A szociális szállás az önkormányzati bérlakásban élő és alacsony jövedelmük miatt a bérlakás fenntartására nem képes, így lakhatásukban veszélyeztetett személyek részére biztosított, szociális szolgáltatásokkal összekapcsolt átmeneti lakhatási forma.

A rendelet elfogadása óta 2020. december 31-ig eltelt időszakban a szociális szállások száma 181 db, ebből az átminősítettek száma 103 db, a felajánlottaké 78 db volt. A megkötött együttműködési megállapodások száma: 153 db, a szálláshasználati szerződések száma 149 db. Nem írta alá az együttműködési megállapodást: 28 fő.

A 2020. december 31. állapot szerint a szociális szállások száma: 44, érvényben lévő szociális szálláshasználati szerződéssel rendelkező szociális szállások száma: 36, ebből az átminősítések száma 14, a felajánlásoké 22. A háztartások száma 36, ebből egyszemélyes 9, család 27.

A szociális szálláson élők esetében 2020. december 31-ig a következő kimenetek valósultak meg:

* kérte a bérleti jogviszony visszaállítását 53 fő,
* felmondás 5 fő,
* leadta a lakást 7 fő,
* szálláshasználati szerződés nem került meghosszabbításra 30 fő,
* Idősek Otthonába került 4 fő,
* elhunyt 7 fő,
* rendkívüli szociális krízishelyzetére tekintettel átmeneti szállás került kijelölésre 1 fő,
* a szálláshasználati szerződés hosszabbítására vonatkozó javaslat visszavonásra került 1 fő.

Szanálás miatt 4 fő, a szállás minősége miatt 1 fő számára új szociális szállás került kijelölésre.

A szolgáltatás indulása óta 2020. december 31-ig a befizetett hátralékok összege az intézmény kimutatása szerint: 17. 985. 797,- Ft volt.

A családsegítők rendszeres kapcsolattartás során motiválták az ügyfeleket arra, hogy a lakhatással kapcsolatos kiadásaikat, meglévő hátralékaikat rendezzék. Szükség esetén segítséget nyújtottak a mindennapi életvitelhez.

**Krízises átmeneti lakáshasználókkal történő segítő munka**

A lakáshoz jutás, a lakbérek és a lakbértámogatás, az Önkormányzat által lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) sz. önkormányzati rendelet 3. §-ban került meghatározásra a rendkívüli krízishelyzet alapján kijelölt átmeneti szállás intézményrendszere.

A helyi rendelet lehetővé tette azon ügyfelek számára, akik lakhatásukat önerőből más módon nem tudták megoldani, hogy kérelmet nyújtsanak be az illetékes iroda felé. Azon ügyfelek számára, akiknél az adott lakásra történő kijelölés megtörtént, együttműködési kötelezettséget írtak elő a szociális szolgáltatóval.

2015. év eleje és 2020. december 31. között megkötött szálláshasználati szerződések száma: 297 db. A kijelölést követően nem fogadta el a lakást 35 fő, ebből:

* 3 fő albérletbe költözött,
* 18 fő a lakóközösség miatt nem kívánt a kijelölt átmeneti szállásra költözni,
* 1 fő szívességi lakáshasználóként maradhatott a lakásban,
* 1 fő hozzátartozó betegsége miatt nem tudta elfoglalni a lakást,
* 1 fő számára 2 lakást is felajánlottak, egyiket betegség, másikat a lakóközösség miatt nem fogadta el,
* 1 fő számára felajánlott lakás messzire esett a kérelmező családjának elérhetőségétől,
* 3 fő számára nem felelt meg a felajánlott lakás,
* 2 fő egészségi probléma miatt nem fogadta el a lakást,
* 3 főnek a lakhatási problémái időközben megoldódtak,
* 1 fő az albérletében maradt.

A 2020. december 31-i állapot szerint krízises átmeneti szállások száma: 99 db volt. Háztartások összesen**:** 99, ebből egyszemélyes 28, család 71. A lakások komfort fokozat szerinti bontása: összkomfortos: 46, komfortos: 46, félkomfortos: 3, komfort nélküli: 4. A krízises átmeneti szálláson élők esetében az indulás óta a következő kimenetek valósultak meg:

* bérlővé vált 150 fő,
* visszaadta a lakást a kezelőnek 24 fő,
* jogcím nélküli lakáshasználó 17 fő,
* kilakoltatásra került sor 3 fő,
* elhunyt 3 fő,
* 1 fő albérletbe költözött

A szakmai munkavégzés során a családsegítők az ügyfelekkel közösen cselekvési tervet dolgoztak ki a lakhatási kiadások rendezésére, valamint a felmerülő egyéb problémák kezelésére vonatkozóan.

**Kistérségi feladatellátás**

A kistérségi feladatellátás keretében 22 településen vehették igénybe a család- és gyermekjóléti szolgáltatást a rászorulók. A szolgáltatást igénybe vevő ügyfelek száma 76 fő, ebből az új 32 fő volt. Ők összesen 430 alkalommal kerültek kapcsolatba az intézmény szakembereivel.

Az ellátott családok körében elsődleges problémaként az életviteli problémák (19), a családi-kapcsolati konfliktusok (14), a gyermeknevelési problémák (14) az anyagi problémák (11), az elhanyagolás (5), és az egészségi problémák (5) jelentek meg.

A legjellemzőbb szakmai tevékenység a családlátogatás (305), a tanácsadás (277), az információnyújtás (143), valamint a segítő beszélgetés (128) volt. Az észlelő- és jelzőrendszeri tagokkal rendszeres volt a kapcsolat, az érintett szakemberekkel több esetkonzultációra is sor került.

**Az észlelő- és jelzőrendszer működtetése**

Az észlelő- és jelzőrendszer működtetésének célja, hogy a problémák időben felismerhetőek legyenek és mihamarabb enyhítésre, megoldásra kerüljenek. A jelzőrendszer szervezése és működtetése alapvetően a család- és gyermekjóléti szolgálatok feladatkörébe tartozik, ezen belül a települési jelzőrendszeri felelős feladata.

A tevékenység működtetése a következő fórumokon keresztül történik:

* szakmaközi megbeszélések
* esetkonzultációk, esetmegbeszélések, esetkonferenciák
* éves szakmai tanácskozás

Az észlelő- és jelzőrendszer tagjai számára szakmaközi megbeszélések szervezésére került sor, melyek célja a résztvevők feladatainak, jogkörének, szakmai lehetőségeinek, kompetenciájának tisztázása, illetve a jelzőrendszeri tagok együttműködésével kapcsolatos kérdések és a közös munka hatékonyabbá tételének átbeszélése volt.

A család- és gyermekjóléti szolgálatok 2020. évben összesen 49 esetkonferenciát tartottak az egyes esetek kapcsán felmerülő problémák megoldása érdekében, a család, az összes érintett szakember, valamint a család- és gyermekjóléti központ bevonásával. Az esetkonferenciák célja a közös problémadefiniálás, a vállalt feladatok tisztázása, a segítő folyamat együttes megtervezése volt.

**2020-as évben megtartott szakmaközi megbeszélések**

|  |  |  |
| --- | --- | --- |
| Alkalom | Résztvevő szervezetek | Résztvevők száma |
| 2020. 01. 30. | a Szombathelyi járásban dolgozó család- és gyermekjóléti központ óvodai és iskolai szociális segítő tevékenységet végzők, védőnők, iskola, család- és gyermekjóléti szolgálat munkatársa, rendőrség munkatársai | 18 fő |
| 2020. 02. 21. | a Szombathelyi járásban dolgozó család- és gyermekjóléti központ óvodai és iskolai szociális segítő tevékenységet végzők, védőnők, iskola, család- és gyermekjóléti szolgálat munkatársa, rendőrség munkatársa |  16 fő |
| 2020. 03. 06. | a Szombathelyi járásban dolgozó család- és gyermekjóléti központ óvodai és iskolai szociális segítő tevékenységet végzők, védőnők, iskola, család- és gyermekjóléti szolgálat munkatársa, rendőrség munkatársa, elterelést, drogprevenciós munkát végző szakember | 15 fő |
| 2020. 12. 11. | védőnő, Szombathelyi Gyámhivatal, Megyei Gyámhivatal munkatársai, Markusovszky Egyetemi Oktatókórház szociális munkásacsalád- és gyermekjóléti szolgálat, család- és gyermekjóléti központ | 9 fő |

A család- és gyermekjóléti szolgálat feladata a 15/1998. (IV. 30.) NM. rendelet 9. § (5) bekezdés alapján, hogy minden év február 28-ig éves szakmai tanácskozást szervezzen, amelyen - a jelzőrendszer tagjainak írásos tájékoztatása alapján – átfogóan áttekinti és értékeli a veszélyeztetettséget észlelő- és jelzőrendszer előző éves működését és szükség esetén javaslatot tesz működésük javítására.

Szombathelyen 2020. február 28-án megrendezésre került a 2019-es évre vonatkozó éves szakmai tanácskozás, melyen 32 fő vett részt. Az éves szakmai tanácskozást megelőzően kérdőív formájában tájékoztatás kérésére került sor a jelzőrendszeri tagoktól, melynek célja, hogy segítséget nyújtsanak az éves szakmai tanácskozás anyagának összeállításában és minden év március 31-ig az éves intézkedési terv elkészítésében.

Az intézkedési terv tartalmazza:

a) a jelzőrendszeri tagok írásos beszámolójának tanulságait,

b) az előző évi intézkedési tervből megvalósult elemeket,

c) az éves célkitűzéseket,

d) a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.

**Settlement szociális munka: Szentkirályi Tanoda**

Szombathely, Szent István király u.119. szám alatt található Tanoda a korábbi években havi rendszerességgel adott lehetőséget a Szentkirályi lakóközösség gyermekes családjainak foglalkozásokon való részvételre.

A kialakult járványhelyzet miatt 2020-ban szüneteltek a Tanodában a foglalkozások.

**Család- és gyermekjóléti központ**

A család- és gyermekjóléti központ Szombathely városban, valamint a szombathelyi járás területén afelmerülő igényeknek megfelelően minőségi ellátást biztosít a család- és gyermekjóléti szolgáltatás keretében. Az illetékességi területéhez tartozó településekre kiterjedően biztosítja a család- és gyermekjóléti központ speciális szolgáltatásait, valamint ellátja a gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet. A szakmai tevékenységet esetmenedzserek és tanácsadók végzik. Munkavégzésük során részt vesznek a gyermekvédelmi gondoskodás keretébe tartozó hatósági intézkedések előkészítésében, majd a döntést követően, az érintett családoknál szociális segítő munkát koordinálnak és végeznek.

A 2020-as év rendhagyó volt a korábbi évekhez képest. A koronavírus járvány miatt elrendelt veszélyhelyzet és az ehhez kapcsolódó kormányzati intézkedések hatással voltak a család- és gyermekjóléti központ alapfeladatainak ellátására és speciális szolgáltatásainak biztosítására egyaránt. A járvány első hullámának idején egyes szolgáltatások (pl. a kapcsolattartási ügyelet, pszichológiai tanácsadás, családterápia) egyáltalán nem működtek. A hatósági intézkedésekhez kapcsolódó alapfeladatok ellátását (családokkal, szakemberekkel való kapcsolattartás, tárgyalásokon való részvételek, esetmegbeszélések, esetkonferenciák összehívása, környezettanulmány készítése, stb.) pedig szigorú óvintézkedések betartása mellett végezték az esetmenedzserek. A pandémia okozta speciális helyzet nagy kihívások elé állította a szociális ellátórendszert, így az egész intézményt is. Ez egyben azt is jelentette, hogy a család- és gyermekjóléti központ szakmai feladatain túl az esetmenedzserek az intézmény egyéb szolgáltatásaihoz kapcsolódó feladatok ellátásában is részt vettek. Napi szinten bevásároltak időseknek, kiváltották a gyógyszereiket, feladták a csekkjeiket, leveleiket és részt vettek az ebéd házhozszállításában. A járvány második hullámának idején – az őszi és a téli időszakban – mind az alapfeladatok, mind a speciális szolgáltatások szigorú higiénés szabályok betartása mellett folyamatosan biztosítottak voltak.

A család- és gyermekjóléti központ 2020-ban 169, míg 2019-ben 118 esetben tett javaslatot hatósági intézkedésre, ebből az elutasított javaslatok száma 2020-ban 3 volt, csakúgy, mint 2019-ben. A család- és gyermekjóléti központ tevékenysége 2020-ban 512 gyermekre és 297 családra (2019-ben 524 gyermek, 321 család) terjedt ki.

Az ellátott gyermekek, ill. családok legnagyobb arányban védelembe vételben, valamint nevelésbe vételben részesültek. Ebben változás nem volt tapasztalható az előző 2019. évhez képest.



A legjellemzőbb problémák:

* a szülők, család életvitele (2020-ban 138, 2019-ben 215 eset),
* a gyermeknevelési probléma (2020-ban 116, 2019-ben 128 eset),
* a családi konfliktus (2020-ban 95, 2019-ben 81 eset),
* a magatartás – és teljesítményzavar (2020-ban 84, 2019-ben 153 eset),
* a szülői elhanyagolás (2020-ban 68, 2019-ben 78 eset),
* az anyagi problémák (2020-ban 62, 2019-ben 123 eset) valamint,
* a családon belüli bántalmazás (2020-ban 33, 2019-ben 19 eset) volt.

Kisebb arányban előfordult, a beilleszkedési nehézség gyermekintézménybe, fogyatékosság, egyéb egészségügyi problémák, valamint szenvedélybetegség is.Az adatokból kiderül, hogy a megelőző évhez képest emelkedett a családi konfliktusok, valamint a családon belüli bántalmazás miatti veszélyeztetettség, míg a többi probléma vonatkozásában csökkenés figyelhető meg.



A 2020. év során, csakúgy, mint 2019-ben, a család- és gyermekjóléti központ esetmenedzsereinek és tanácsadóinak legjellemzőbb szakmai tevékenysége az információnyújtást, tanácsadást, segítő beszélgetést, ügyintézésben segítségnyújtást is magába foglaló szociális segítő tevékenység volt (2019-ben 5093 eset, 2020-ban 3444 eset).

Viszonylag magasabb számban előforduló tevékenységek voltak:

* az esetkonzultáció (2019-ben 1480 eset, 2020-ban 860 eset),
* a családlátogatás (2019-ben 1389 eset, 2020-ban 718 eset),
* a pszichológiai tanácsadás (2019-ben 975 eset, 2020-ban 840 eset) és
* a kapcsolattartási ügyelethez kapcsolódó tevékenységek (2019-ben 2016 eset, 2020-ban 1225 eset).

Az adatokból megállapítható, hogy valamennyi tevékenység esetében csökkenés tapasztalható az előző évhez képest. A tendencia a koronavírus járvánnyal magyarázható. A vírushelyzet miatt a családokkal, szakemberekkel való személyes találkozások száma korlátozott volt, csak különösen indokolt, ill. krízishelyzetben került sor a személyes találkozásra. A speciális szolgáltatások biztosítása pedig hosszabb időn át szünetelt.



Az esetmenedzserek a feladatellátás során segítették a hatósági intézkedéssel érintett gyermek és családja problémáinak kezelését, koordinálták a problémák megoldására irányuló feladatok ellátását, szükség szerint szociális segítő tevékenységet végeztek, együttműködve a család- és gyermekjóléti szolgálatok családsegítőivel.

Feltárták a családi működési zavarokat, az egyes egyént és a családot érintő problémákat és hozzárendelték ezekhez a megoldási alternatívákat. Feltérképezték és mozgósították a család természetes és mesterséges támaszait, mobilizálták erőforrásait. Szakmai tevékenységük során rendszeresen értékelték az eltelt idő alatt végzett szakmai munkát, az elért eredményeket és ezek ismeretében megfogalmazták a további irányokat. Az esetmenedzserek a család köré szociális védőhálót építettek, ennek keretében rendszeresen kapcsolatot tartottak az esetkezelésbe bevont szakemberekkel, akikkel közösen meghatározták a család helyzetének javítása érdekében szükséges lépéseket és feladatokat. A szociális segítő tevékenység ellátása és koordinálása során részt vettek hivatalos ügyek intézésében, védelembe vételi és felülvizsgálati tárgyalásokon, elhelyezési értekezleteken. Hatósági intézkedésekhez kapcsolódóan környezettanulmányokat készítettek. A gondozott családokkal kapcsolatban álló szakemberek részvételével esetkonferenciákat szerveztek, esetmegbeszéléseket, esetkonzultációkat tartottak. A szolgáltatást igénylőknek lehetőséget biztosítottak a központ által nyújtott speciális szolgáltatások (jogi, pszichológiai tanácsadás, egyéni-, pár- és családterápia) igénybevételére.

Az esetmenedzserek a gondozott családokkal kapcsolatban álló jelzőrendszeri tagokkal rendszeresen tartották a kapcsolatot, esetmegbeszélések, esetkonzultációk formájában. Az együttműködés hatékony volt a gyermekvédelmi rendszer más tagjaival, a gyámhivatallal, a területi gyermekvédelmi szakszolgálattal és a gyermekvédelmi szakellátással is. A kapcsolattartás a koronavírus járvány miatt elsősorban telefonon, ill. online formában valósult meg.

A szakmai munkavégzés során felmerülő dilemmák feloldása és a kiégés megelőzése érdekében az esetmenedzserek 2020-ban 1 alkalommal vettek részt szupervízión.

A család- és gyermekjóléti központ Szombathelyen kívül a szombathelyi járáshoz tartozó 39 településen biztosítja a hatósági intézkedésekhez kapcsolódó gyermekjóléti szolgáltatási feladatokat, valamint a speciális szolgáltatásokat.

2020-ban összesen 79 gyermek és 57 család (2019-ben 90 gyermek, 58 család) vette igénybe a szolgáltatást. A járási települések tekintetében, a gyermek számban és a család számban is csökkenés volt tapasztalható a megelőző évhez képest.

A kezelt problémák közül első helyen a szülők, család életviteléből adódó probléma állt (2020-ban 18, 2019-ben 26 eset), de jelentkeztek gyermeknevelési problémák (2020-ban 13, 2019-ben 15 eset), magatartás – és teljesítményzavar (2020-ban 13, 2019-ben 17 eset), valamint családi konfliktus (2020-ban 7, 2019-ben 15 eset) is. Kisebb arányban fordult elő szülői elhanyagolás, gyermeknevelési probléma, valamint szenvedélybetegség.

Megállapítható, hogy valamennyi probléma tekintetében csökkenés volt tapasztalható a megelőző évhez képest.

A legjellemzőbb szakmai tevékenységek a szociális segítő tevékenység (2020-ban 687, 2019-ben 893 eset), ill. a családlátogatás (2020-ban 169, 2019-ben 317 eset) voltak.

A településeken az esetmenedzserek ellátták a gyermekvédelmi gondoskodás keretébe tartozó hatósági intézkedésekhez kapcsolódó feladatokat és elősegítették a központ által nyújtott speciális szolgáltatások igénybevételét.

**Veszélyeztetettséget észlelő- és jelzőrendszer működésének koordinálása**

A jelzőrendszer járási szintű koordinálása körében a család- és gyermekjóléti központ koordinálta a járás területén működő jelzőrendszerek munkáját. A család- és gyermekjóléti szolgálatok számára igény szerint szakmai támogatást nyújtott a szakmaközi megbeszélések, az éves szakmai tanácskozások szervezéséhez, valamint az éves jelzőrendszeri intézkedési tervek elkészítéséhez és összehangolásához. Összegyűjtötte a települések jelzőrendszeri felelősei által készített helyi jelzőrendszeri intézkedési terveket.

A szakmai tevékenységhez tartozó feladatok ellátását, illetve koordinálását járási jelzőrendszeri tanácsadó végezte. A feladatellátás során 2020-ban 8 alkalommal (2019-ben 14 alkalom) vett részt a járási jelzőrendszeri tanácsadó szakmaközi megbeszélésen, éves tanácskozáson pedig szintén 8 alkalommal (2019-ben 8 alkalom). Valamennyi család- és gyermekjóléti szolgálat elkészítette és a központ számára megküldte az éves jelzőrendszeri intézkedési tervét.

A veszélyeztetettséget észlelő- és jelzőrendszer működésével kapcsolatos problémát mindössze egy család- és gyermekjóléti szolgálat jelzett, melynek rendezése érdekében a Vas Megyei Kormányhivatal kezdeményezésére szakmai megbeszélésre került sor az érintett jelzőrendszeri tag, a család- és gyermekjóléti szolgálat/központ vezetőjének és munkatársainak, valamint a Kormányhivatal képviselőjének részvételével. A megbeszélésen tisztázásra kerültek a jogszabályban rögzített jogok, kötelességek, kompetenciák.

**A család- és gyermekjóléti szolgálatok feladatainak szakmai támogatása**

A feladatellátás keretében az esetmenedzserek tájékoztatták a szolgálatokat a központ által nyújtott szolgáltatásokról, az azokat érintő változásokról, illetve a járás területén elérhető, más személy, illetve szervezet által nyújtott, közvetíthető szolgáltatásokról, ellátásokról.

A szakmai támogatás érdekében a család- és gyermekjóléti központ havi rendszerességgel, minden hónap utolsó péntekén biztosította a lehetőséget a család- és gyermekjóléti szolgálatok számára esetmegbeszélésre. Ezt 2020-ban egyetlen alkalommal sem vették igénybe a szolgálatok, melynek oka a járványhelyzet miatt a személyes kontaktusok elkerülése volt. Rendszeressé vált viszont a napi, heti szintű esetmegbeszélés, konzultáció elsősorban telefonon, indokolt esetben személyesen, a szolgálatok által ellátott településeken.

A szakmai munka során megjelenő döntéshozatalok elősegítése érdekében a járási jelzőrendszeri tanácsadó, bár kisebb számban, de rendszeresen részt vett (2019-ben 108, 2020-ban 70 alkalommal) a szolgálatok által szervezett esetkonferencián.

**Pszichológiai tanácsadás**

2020-ban 113 fő, 840 alkalommal, míg 2019-ben 139 fő, összesen 975 alkalommal vette igénybe a szolgáltatást. A tanácsadást 2 fő pszichológus nyújtotta.

Az ügyfelek által megfogalmazott legjellemzőbb problémák:

* pszichés panaszok,
* szorongásos tünetek és hangulatzavarok,
* gyermek viselkedési problémái, teljesítményzavarai.

A szakemberek pszichológiai vizsgálatokat végeztek, valamint a szükséges tanácsadásban részesítették a hozzájuk fordulókat. Szükség esetén az észlelő és jelzőrendszer tagjaival (óvoda, iskola, pedagógiai szakszolgálat, területi gyermekvédelmi szakszolgálat) is történt konzultáció és információcsere. Az intézményen belül rendszeresek voltak az esetkonzultációk a pszichológusok és a családsegítők, illetve az esetmenedzserek között.

Az eredmények között megemlítendő, hogy a pszichológiai kezelések hatására
az ügyfelek pszichés állapota javult, a gyermekek tünetei csökkentek, enyhültek vagy megszűntek, a szülő-gyermek kapcsolat fejlődött.

A pandémiás helyzet a szolgáltatás működésére is hatással volt, mivel a tavaszi időszakban érvényben lévő eljárásrend miatt 2 és fél hónapig a szolgáltatás szünetelt.

**Egyéni, pár- és családterápia**

A szolgáltatás célja, hogyminél több családot és egyént hozzásegítsen életük rendezéséhez, ill. családi kapcsolataik megóvásához, a válások megelőzéséhez.

A kontextuális családterápia a családot olyan működő egységként tekinti, amelyben bármely családtag problémája az egész családi rendszer bevonásával és aktív közreműködésével oldható meg.

A terapeuta elősegítette, hogy az egyén, ill. a család mozgósíthassa erőforrásait, bővíthesse problémamegoldó készségeit. A terápia hozzájárult a viselkedés megváltozásához, a család, az egyén érzelmileg megerősödéséhez. Így működött ez akkor is, ha minden ülésen minden családtag nem volt jelen. A „jelenlévők” viselkedésének változása vonta maga után a többiek változását.

A családterapeuta 2020-ban a következő problémák kezeléséhez nyújtott segítséget:

* házassági krízis,
* generációs problémák,
* válás,
* kapcsolati problémák,
* pszichés panaszok,
* egyedüllét, magány,
* gyermeknevelés,
* kapcsolattartás,
* teenager krízis helyzet,
* szuicid veszélyeztetettség,
* pszichiátriai és egyéb súlyos betegség,
* fogyatékkal élés,
* Covid 19 járvány miatti stressz

A szakmai munkavégzés során célzott és hatékony segítséget kaptak az igénybe vevők a fennálló problémáik kezeléséhez.

A tavalyi évben összesen 58 család, ill. egyén 169 alkalommal vett részt a családterápiás üléseken.

Egyéni terápián, ill. konzultáción 42 fő, 84 alkalommal (2019-ben 24 fő, 112 alkalom), családkonzultáción – család, ill. házasságterápián, 4 család 24 alkalommal (2019-ben 28 család, 131 alkalom), teenager konzultáción 6 fiatal, 19 alkalommal (2019-ben 6 fiatal, 16 alkalom), családi mediáción 1 család, 2 alkalommal (2019-ben 5 család, 5 alkalom) vett részt. Mentálhigiénés gondozásra 5 fő esetében 40 alkalommal (2019-ben 7 fő, 40 alkalom) került sor.

A családsegítőkkel, valamint az esetmenedzserekkel 28 alkalommal történt esetmegbeszélés, 14 család (2019-ben 32 esetmegbeszélés 14 család) ügyében.

A COVID19 vírusfertőzés miatti járványhelyzet a szolgáltatás működését nagyban megnehezítette, mivel a tavaszi időszakban érvényben lévő eljárásrend miatt 2 és fél hónapig a szolgáltatást szüneteltetni kellett.

**Utcai és lakótelepi szociális munka**

Az utcai és lakótelepi szociális munka célja: a szabadidejüket az utcán töltő, kallódó, csellengő gyermekek segítése, akik magatartásukkal a saját testi, lelki, értelmi, érzelmi fejlődésüket veszélyeztetik. A lakóhelyéről önkényesen eltávozó ellátás és felügyelet nélkül maradó gyermek lakóhelyére történő visszakerülésének elősegítése, szükség esetén átmeneti gondozásának vagy gyermekvédelmi gondoskodásban részesítésének kezdeményezése. Fő cél olyan bizalmi viszony kialakítása a fiatalokkal, amely lehetővé teszi, hogy megnyíljanak a szakemberek előtt, felismerjék problémáikat, valamint ne féljenek segítséget kérni.

A tavalyi évben a koronavírus járvány miatt elrendelt veszélyhelyzet befolyásolta az utcai és lakótelepi szociális munka gyakorlati megvalósítását. A védelmi intézkedések miatt a közösségi tevékenységek korlátozottak voltak, így az intézmény közösségi terei sem működhettek. A megváltozott helyzetre tekintettel az utcai és lakótelepi szociális munkások az intézmény egyéb szolgáltatási területein is láttak el feladatot.

Az utcai munka keretében felhívták az utcán járó emberek figyelmét arra, hogy a vírus terjedésének megelőzése érdekében maradjanak otthon. A Családok Átmeneti Otthonában élő családoknak segítettek a bevásárlásban. Az Otthonban lakó gyermekeknek színes, mozgásos, ügyességi, közösségi programokat szerveztek és szükség szerint segítették őket a tanulásban. Ezen többletfeladatok mellett továbbra is ellátták az alapfeladataikat, felkeresték a megyeszékhely azon területeit, ahol kapcsolatba kerülhettek a szolgáltatással érintett célcsoporttal, vagy ahol gyerekek, fiatalok felügyelet nélkül tartózkodtak, esetleg deviáns magatartást tanúsítottak. Szükség szerint, egy-egy eset kapcsán konzultáltak a családsegítőkkel, esetmenedzserekkel.

A 2020-as év során nem érkezett írásos jelzés az utcai és lakótelepi szociális munkásokhoz és ők sem tapasztaltak jelzést igénylő esetet a szakmai munkavégzés során. 2020-ban az utcai és lakótelepi szociális munkások összesen 162 fiatallal, 162 alkalommal, míg 2019-ben 132 fiatallal, 158 alkalommal kerültek kapcsolatba munkájuk során.

**Kórházi szociális munka**

A szolgáltatáscélja a szülészeti-nőgyógyászati osztályon a kórházi védőnővel együttműködve a válsághelyzetben lévő anya és gyermekének segítése, a gyermekosztályon a gyermekelhanyagolás és bántalmazás észlelése, majd a szükséges intézkedések megtétele, valamint a pszichiátriai és a rehabilitációt végző kórházi osztályokkal való együttműködés.

Az intézmény a Markusovszky Egyetemi Oktatókórházzal kötött együttműködési megállapodás alapján biztosítja a szolgáltatást. A család- és gyermekjóléti központ kórházi szociális munkát ellátó esetmenedzserének feladata a tanácsadás, információszolgáltatás és a konzultáció biztosítása minden érintett fél számára.

2020-ban - csakúgy, mint a megelőző évben - a család- és gyermekjóléti központ kórházi szociális munkával foglalkozó esetmenedzsere a kórház szociális munkatársaival közösen dolgozott azon, hogy a problémával érintett családok helyzete rendeződjön.

Az elmúlt évek tapasztalatai alapján elmondható, hogy a kórházi szociális munkát végző esetmenedzser által biztosított információnyújtás, tanácsadás segíti az egészségügyi személyzet munkáját, támpontot nyújt a betegek nem egészségügyi jellegű problémáinak megoldásában, az elhanyagolás és a veszélyeztetettség megszüntetésében. A kórházi szociális munka 2019-ben és 2020-ban egyaránt 5 főt érintett. A járványhelyzet miatt a kapcsolattartás telefonos, ill. elektronikus formában valósult meg.

**Kapcsolatügyelet**

A speciális szolgáltatás célja és feladata a válást követően megromlott, vagy egyáltalán nem működő szülő-gyermek kapcsolattartás rendezése, megállapodás kialakításának segítése, láthatás megszervezése, a kapcsolattartáshoz semleges helyszín biztosítása.A célcsoport jelentős részét azok a szülők képezik, akik már külön élnek, és akut konfliktust jelent a gyermekláthatás. Esetenként még nincs hatósági döntés a kapcsolattartásról, vagy ha van, az nem annak megfelelően működik.

A mediáció módszerével nyugodt körülmények között az igénybe vevők segítséget kapnak a kapcsolattartás szabályainak közös kialakításában.

A Kapcsolatügyelettel 2020-ban 59 család - 81 gyermek állt kapcsolatban (2019-ben 65család és 89gyermek). A megelőző évhez képest a számadatok minimális csökkenést mutatnak az igénybevétel tekintetében.

Az év során 1 olyan család volt, aki információt, időpontot kért a mediátoroktól, de végül esetükben személyes találkozásra nem került sor.

2020-ban 26 család jelentkezett új esetként a szolgáltatásban, amely 39 gyermeket érintett (2019-ben 32 család, 40 gyermek). Az új esetek tekintetében, a családszámban kismértékű csökkenés, a gyermekszámban elhanyagolható emelkedés volt tapasztalható a 2019-es évhez képest.

Az új esetek közül, hasonlóan 2019-hez 1 családnál indult kamasz-mediációs folyamat. Az év során 38 családnál került sor 59 mediációs ülésre, amelyből 21 esetben végül nem került sor megállapodás megkötésére.

Az új esetekből 5 családnál nem történt meg a másik szülővel az első interjú, ezért a mediációs folyamat megszakadt. Az 59 családból 25 önállóan, 17 a gyámhatóság, 8-8 a bíróság, ill. a család- és gyermekjóléti szolgálat/központ közreműködésével, míg 1 ügyvédi tanácsra kereste meg az intézményt.

A szombathelyi járás területéről 8 család (11 gyermek) fordult a Kapcsolatügyelethez.

A 17 gyámhatóság által szabályozott kapcsolattartásból 3 család esetében a mediációs eljárás keretében sikerült a szülői, hozzátartozói láthatást az ügyeletről kigondozni. További két gyámhatósági szabályozással érintett esetben a felek elálltak a határozatban foglaltaktól, és a továbbiakban önállóan oldották meg a szülői, nagyszülő kapcsolattartást. A 8 bíróság által szabályozott kapcsolattartásból 2 családnál - mediációs eljárás keretében - sikerült a szülőkkel egy magasabb szintre lépni a szülői láthatás vonatkozásában, közülük az egyik család már egyáltalán nem veszi igénybe a Kapcsolatügyelet szolgáltatásait. A kapcsolattartás segítését 21 család (28 gyermek) 118 alkalommal vette igénybe. Közülük 17 családot (22 gyermeket) hatóság (bíróság, gyámhatóság) irányított intézményünkhöz.

2020-ban 60 munkanapon (kedd és csütörtök) valamint, 39 alkalommal szombaton fogadott családokat az ügyelet.

A szülői kapcsolattartás fejlődését semleges helyszínnel 5 családnál 12 alkalommal, az átadás/átvétel megszervezésével 2 családnál 17 alkalommal segítették a szakemberek. A nagyszülői és egyéb hozzátartozói kapcsolattartásra 4 családnál 13 alkalommal került sor. Hatóság által elrendelt felügyelt kapcsolattartás 71 alkalommal zajlott. Az év során 7 család esetében összesen 8 alkalommal készült „Kapcsolatügyeleti tapasztalatok” című összefoglaló, amelyekkel a bíróság, gyámhatóság munkáját segítették a mediátorok.

A Kapcsolatügyelet munkatársai havi rendszerességgel tartottak esetmegbeszélést és az év során két alkalommal szupervízión vettek részt.

**Óvodai és iskolai szociális segítő tevékenység**

A szolgáltatás biztosítását az 1997. évi XXXI. törvény, valamint a 15/1998. (IV.30.) NM. rendelet 2018. szeptember 1-jétől kötelező feladatként írja elő a család- és gyermekjóléti központok számára, az illetékességi területükhöz tartozó járás valamennyi köznevelési intézményében.

A szolgáltatás célja, a szociális segítő munka eszközeivel, támogatást nyújtani a köznevelési intézménybe járó gyermekeknek, a gyermekek családjainak, a pedagógusoknak, valamint az intézményben megjelenő egyéb szakembereknek.

Az óvodás és iskoláskorú gyermekek, tanulók veszélyeztetettségének megelőzése, szociális kompetenciáinak fejlesztése, sikeres iskolai előmenetelük támogatása, a szociálisan hátrányos helyzetű gyermekek helyzetét javító szolgáltatások nyújtása, lehetőségeik mind szélesebb körű kihasználása érdekében. A gyermekek, tanulók, szülők, pedagógusok részére adekvát szakmai segítség nyújtása, hogy képesek legyenek felismerni és jelezni a gyermekeknél észlelt változások alapján a háttérben rejlő problémákat. Az óvodai és iskolai szociális segítő tevékenység hozzájárul a veszélyeztetettséget észlelő- és jelzőrendszer hatékony működésének elősegítéséhez.A család- és gyermekjóléti központ működési területén (szombathelyi járás) az együttműködési megállapodások alapján 99 intézményben, tagintézményben és telephelyen biztosítják a szociális segítők az óvodai és iskolai szociális segítő tevékenységet. Ebből 45 helyszín óvoda, 48 iskola, és 6 kollégium. Az iskolák közül 14 középiskola, 31 általános iskola, 3 pedig általános és középiskola. 62 helyszín Szombathelyen, 37 pedig a járáshoz tartozó településeken található.

A feladatellátást 16 fő óvodai és iskolai szociális segítő végzi.

Az szolgáltatást összesen 6508 fő vette igénybe:

* pedagógus: 756 fő
* tanuló: 4960 fő
* szülő: 706 fő
* egyéb szakember (pl.: védőnő): 86 fő

**A segítségnyújtás szakmai tevékenység szerinti besorolása (alkalmak száma)**

|  |  |
| --- | --- |
| Konzultáció | 2164 |
| Információnyújtás |  532 |
| Segítő beszélgetés |  129 |
| Tanácsadás |  103 |
| Családlátogatás |  4 |
| Óralátogatás |  647 |
| Krízisintervenció |  3 |
| Konfliktuskezelés |  5 |
| Prevenciós csoportmunka |  80 |
| Pályaorientáció támogatása |  1 |
| Nevelőtestületi ülésen, részvétel diák önkormányzati ülésen  |  1 |
| Szülői munkaközösségi ülésen részvétel |  1 |
| Szülői értekezleten való részvétel |  34 |
| Esetmegbeszélés, esetkonferencia |  22 |
| TEAM munka óvodában, iskolában |  5 |
| Jelzés küldése |  4 |
| Delegálás más szakemberhez, szolgáltatóhoz |  7 |
| Egyéb: |  7 |
| **Összesen:** | **3749** |

A szolgáltatást igénybe vevők számánál a 2019-es évhez (4662) viszonyítva jelentős az emelkedés annak köszönhetően, hogy az elmúlt év pozitív tapasztalatai alapján a köznevelési intézmények egyre nagyobb mértékben kérték a szolgáltatás biztosítását.

Jelentős arányban megnőtt az óralátogatások száma, melyek alkalmával a szociális segítő munkatársak lehetőséget kaptak az általuk biztosított szakmai tevékenységek megismertetésére. Megnőtt továbbá a csoportfoglalkozások iránti igény is az intézmények részéről. A szakmai tevékenység során 2164 konzultációt, 647 óralátogatást, 532 információnyújtást, 129 segítő beszélgetést, valamint 103 tanácsadást nyújtottak a szakemberek az igénybe vevők számára.

Összesen 80 alkalommal biztosítottak a köznevelési intézményekben csoportfoglalkozást, 34 alkalommal szülői értekezleten, 22 alkalommal esetmegbeszélésen vagy esetkonferencián vettek részt.

A leggyakrabban tapasztalt problémák:

* magatartászavar,
* gyermeknevelési problémák,
* beilleszkedési nehézség gyermekintézménybe,
* szülők, család vagy a gyermek életviteli problémái,
* lelki-mentális,
* tanulási problémák.

**A segítségnyújtás problématípus szerinti besorolása (alkalmak száma)**

|  |  |
| --- | --- |
| Anyagi |  7 |
| Gyermeknevelési | 106 |
| Gyermekintézménybe beilleszkedési nehézség |  82 |
| Magatartászavar | 160 |
| Gyermek életvitele |  75 |
| Igazolatlan hiányzás |  44 |
| Iskolai konfliktus (gyermek-pedagógus) |  17 |
| Iskolai konfliktus (gyermek-gyermek |  48 |
| Családi konfliktus |  52 |
| Szülők, család életvitele |  61 |
| Elhanyagolás |  41 |
| Bántalmazás |  11 |
| Tanulási probléma |  50 |
| Lelki/mentális problémák |  58 |
| Deviancia (alkohol, drog, bandázás, bűnelkövetés) |  11 |
| **Összesen:** | **823** |

A szolgáltatás nyújtásának helyszínei:

* köznevelési intézményben: 7642 alkalommal,
* gyermekjóléti intézményben: 56 alkalommal,
* a család otthonában: 4 alkalommal.

A szakmai munka során az óvodai és iskolai szociális segítők együttműködtek a család- és gyermekjóléti központ esetmenedzsereivel, pszichológusaival, családterapeutájával, jogászával, mediátoraival, a járásban működő család- és gyermekjóléti szolgálatok családsegítőivel, a köznevelési intézmények vezetőivel, pedagógusaival, ifjúságvédelmi felelőseivel, iskolapszichológusokkal, iskolai védőnőkkel, szükség szerint a Pedagógiai Szakszolgálat szakembereivel, védőnőkkel, fogyatékosságügyi tanácsadókkal, az Áldozatsegítő Központ szakembereivel, gyámhivatali, önkormányzati, kormányhivatali ügyintézőkkel és egyéb szolgáltatókkal, szakemberekkel. A család- és gyermekjóléti szolgálatok, valamint a család- és gyermekjóléti központ szakemberei által összehívott esetkonferenciákon is rendszeresen részt vettek a kollégák. A felmerülő dilemmák oldása és a szakmai munkavégzés támogatása érdekében - egy pályázat keretében - az óvodai és iskolai szociális segítők részére az intézmény szupervíziót biztosított 10 alkalommal.

**A szociális segítők által végzett prevenciós csoportfoglalkozások**

**Közösségszervezés feladatkör**

A csoportfoglalkozás célja a köznevelési intézményben tanuló gyermekek hangulatának javítása, feszültségek oldása volt.

A foglalkozások alkalmat biztosítottak arra, hogy a tanulók közelebbi kapcsolatot alakítsanak ki egymással. A foglalkozások célcsoportja a Nagy Lajos Gimnázium, valamint a Kanizsai Dorottya Gimnázium 9-11. évfolyamának tanulói voltak.

A közösségszervezést a csoportvezetők egy ismerkedős bevezető játékkal indították, ami egy hosszabb terjedelmű, az érzelmi intelligenciát fejlesztő játékkal folytatódott. A programmal kapcsolatban a tanulók és a pedagógusok részéről is egyaránt pozitív visszajelzések érkeztek az óvodai és iskolai szociális segítők felé.

A foglalkozások alkalmával a gyerekek szorosabb érzelmi kapcsolatot alakítottak ki egymással, az osztályközösségben nőtt az összetartozás érzése.

**Internetes zaklatás, iskolai bántalmazás témakör**

A csoportfoglalkozás célja az iskolai és a közösségi hálón történő bántalmazás felismerése, megelőzése és kezelése volt.

A célcsoport a Brenner János Általános Iskola és Gimnázium (Kollégium) valamint a Reményik Sándor Evangélikus Általános Iskola és Alapfokú Művészeti Iskola 4-8. évfolyamos tanulói voltak.

A foglalkozások módszere interaktív előadás, film feldolgozása, szemléltető kártyákkal történő közös élmény feldolgozása volt.

Több tanuló a foglalkozásokon keresztül ismerte fel, hogy már részese volt internetes zaklatásnak és iskolai bántalmazásnak. A csoportvezetők abban is támogatást, megerősítést nyújtottak, hogy merjenek segítséget kérni és információt nyújtottak arról, hogy szükség esetén kihez fordulhatnak.

**Iskolai bántalmazás témakör**

A csoportfoglalkozás célja, két adott osztályon belüli zaklatás feloldása, kezelése volt.

Az egyalkalmas foglalkozás célcsoportja a Váci Mihály Általános Iskola 2. és 4. osztályos tanulói voltak. Az iskolai szociális segítők a gyerekek számára a foglalkozáson egy rövid tájékoztató videót vetítettek le. A film megtekintése után közös beszélgetés keretén belül feldolgozták a látottakat. Játékos feladatokon keresztül a tanulók megismerték saját helyzetüket a zaklatáson belül. A foglalkozás végén a felmerült feszültségek feloldására került sor.

A közös programot követően többen egyéni beszélgetést kezdeményeztek a segítővel.

**Osztályközösség építés feladatkör**

A csoportfoglalkozás célja, egy osztályon belül a különböző szakmát tanulók osztályközösségének az erősítése, a kirekesztés és kiközösítés megakadályozása volt.

A foglalkozások célcsoportja a Szombathelyi Szolgáltatási Szakképzési Centrum Oladi Szakgimnáziuma és Szakközépiskolájának 10. évfolyamos tanulói voltak.

Az alkalmazott módszerek: beszélgetés, együttgondolkodás, problémamegoldó képesség fejlesztése játékos gyakorlatokon keresztül.

A csoportfoglalkozás több alkalomra épülő tematikus folyamat, melyet a vírushelyzet miatt kialakuló iskola bezárás megszakított. Az újra nyitás esetén a foglalkozások tovább folytatódnak

**Konfliktuskezelés feladatkör**

A csoportfoglalkozás célja az osztályban lévő feszültségek, nézetkülönbségek és konfliktusok kezelése volt.

A célcsoport a Zrínyi Ilona Általános Iskola 6. osztályos tanulói voltak.

A foglalkozás hat alkalmas tematika alapján épült fel, játékos feladatokon keresztül a konfliktuskezelési technikák elsajátítását tűzve ki célul. A hat alkalomból mindössze 3 valósult meg, a tanulók és a pedagógusok részéről ugyanakkor számtalan pozitív visszajelzés érkezett a foglakozások hatására megindult változásokról.

A 2020/21-es tanév nyári szünetében az óvodai és iskolai szociális segítők június 29-től augusztus 19-ig Szombathely Megyei Jogú Város Önkormányzata és a Szombathelyi Tankerületi Központ együttműködésében szervezett napközis táborban vettek részt.

Összesen 13 fő óvodai és iskolai szociális segítő, turnusonként 3 fő heti váltásban nyújtott segítséget a különféle programok megvalósításában, a gyermekek napközbeni felügyeletében és az étkeztetésben.

A koronavírus járvány az óvodai és iskolai szociális segítő tevékenység biztosítását is jelentős mértékben befolyásolta. Tekintettel a köznevelési intézmények részleges vagy teljes bezárására, a szakmai munka elsősorban telefonos, vagy online formában valósult meg. A korlátozott lehetőségek ellenére a szociális segítők mindent megtettek a szakmai munka minél magasabb színvonalú biztosítása érdekében.

A jogszabályban előírt feladatok teljesítése mellett több hónapon keresztül részt vettek az idősellátás területén jelentkező többletfeladatok ellátásában bevásárlással, gyógyszerkiváltással, valamint ebéd kiszállítással.

**Szociális diagnózis készítése**

A szociális diagnóziskészítés szükségességének eseteit az 1993. évi III. törvény 64/A. § 1-3. bekezdése foglalja magába. Ez alapján a család- és gyermekjóléti központ szociális diagnózist készít

a) a család- és gyermekjóléti szolgálat kezdeményezésére, ha olyan szociális szolgáltatás vagy gyermekjóléti alapellátás – ide nem értve a gyermekek napközbeni ellátását – igénybevétele válik szükségessé, amelyben az ellátott vagy a család nem részesül, vagy azt a szolgálat más okból szükségesnek tartja,

b) a család- és gyermekjóléti szolgálatnál gondozásban nem álló ellátott esetén akkor, ha az nem speciális szolgáltatást kíván igénybe venni, illetve ha nem gyermekvédelmi gondoskodás keretébe tartozó hatósági intézkedés által érintett gyermeke van.

A fentiek mellett a diagnózis felvételét a jelzőrendszeri tagok is kezdeményezhetik.

A szociális diagnózis készítésének feltétele, hogy az elkészítéséhez valamennyi érintett hozzájáruljon. A szociális diagnózis az egyén/család szociális helyzetének átfogó vizsgálata. A vizsgálat kiterjed az egyén, valamint családja családi kapcsolataira, lakhatási körülményeire, egészségi állapotára és esetleges fogyatékosságára, mindennapi életvitelére, az egyes képességek hiányából adódó nehézségeire, kommunikációjára, személyes kapcsolataira, munkaerő-piaci státuszára, a krízishelyzetek kezelésére vonatkozó képességére.

A szociális diagnózist készítő esetmenedzser feltérképezi, beazonosítja az érintett problémáit, szükségleteit és mellérendeli az ezek megoldására, kielégítésére alkalmas szolgáltatásokat. Ezzel egyidejűleg megvizsgálja azt is, hogy a feltérképezett szolgáltatások elérhetőek-e és melyik intézményben, valamint azok igénybevételére jogosult-e az érintett. A jogosultsági feltételek fennállása esetén a szociális diagnózis kötelezi a szociális, gyermekjóléti szolgáltatókat és intézményeket a szolgáltatásra vonatkozó igényt nyilvántartásukba venni.

A szociális diagnózist készítő esetmenedzser feladata továbbá a járás területén elérhető szociális szolgáltatások, gyermekjóléti alapellátások, egészségügyi, munkaerő-piaci, karitatív és egyéb szolgáltatások feltérképezése és a rájuk vonatkozó információk aktualizálása. 2020-ban összesen 121 (2019-ben 145) felkérés érkezett elsősorban a szombathelyi, kisebb mértékben a járásban működő többi (Vép, Ják, Táplánszentkereszt, Bük) család- és gyermekjóléti szolgálattól. Más jelzőrendszeri tagtól felkérés nem érkezett.

Az év során 36 (2019-ben 46) diagnózis készült el, amely 104 főt (2019-ben 146 főt) érintett.

A leggyakrabban kiajánlott szociális szolgáltatás a család- és gyermekjóléti szolgáltatás volt, a nem szociális szolgáltatások közül pedig a pénzbeli vagy természetbeni ellátás és a háziorvosi, szakorvosi (pszichiátriai) ellátás.

Tapasztalatok szerint a felkérésben érintett ügyfelek szinte minden esetben hozzájárultak a diagnózis elkészítéséhez, a család- és gyermekjóléti szolgálattal való együttműködés részének tekintették. Néhány esetben tapasztalható volt kezdeti ellenállás, azonban a felvétel során ez szinte minden esetben megszűnt.

A felvétel megvalósulását jelentős mértékben segítette, hogy az esetmenedzser rugalmasan tudott alkalmazkodni az ügyfelek időbeosztásához, elfoglaltságaihoz és az ügyfélnek legmegfelelőbb helyszínhez. Meghiúsult felvétel az év folyamán 1 (2019-ben 0) esetben volt.

**Készenléti szolgálat**

Célja a család- és gyermekjóléti központ nyitvatartási idején kívül felmerülő krízishelyzetekben történő azonnali segítség, tanácsadás vagy tájékoztatás nyújtása. A problémamegoldáshoz igazítva a természetes és mesterséges erőforrások mobilizálása, az esetkezelésről, illetve a hívásokról nyilvántartások vezetése. A szolgáltatás elérésének megkönnyítése érdekében ingyenesen hívható, zöld számot biztosít az intézmény. 2020-ban 18 hívás (2019-ben 5 hívás) érkezett.

Négy esetben a Családok Átmeneti Otthonában elérhető férőhely után érdeklődtek, négy esetben szociális szolgáltatásokkal kapcsolatos információkérés miatt telefonáltak. Szintén négy esetben bántalmazás gyanúja, ill. eltűnt családtaggal kapcsolatos információkérés volt a hívás oka. Egy-egy esetben hajléktalan személy, valamint egy az Otthonban lakó család ügyében érdeklődött a hívó. Négy hívás téves volt. Krízishelyzet, azonnali beavatkozást igénylő probléma jelzésére nem vették igénybe a készenléti telefonszámot.

**A család- és gyermekjóléti központ és a család- és gyermekjóléti szolgálat által közösen biztosított feladatok**

**Közösségi Terek**

A járványügyi szabályokra tekintettel 2020. március 10-ig működtek ifjúsági közösségi terek Szabad-tér, valamint Belvárosi Ifjúsági Klub elnevezéssel. Szolgáltatásaikat 45 fő fiatal vette igénybe, a célcsoport a 10-19 év közötti fiatalok voltak. A szakmai munkában nagy szerepet kapott a prevenció, a megfelelő életvezetés és értékrend elfogadtatása. Az ifjúsági klubok sokéves működése alapján elmondható, hogy jelentősen megváltozott a fiatalok szórakozási igénye. A különböző játékok, internet, számítógép megléte már nem elég vonzó számukra. Egyre nehezebb becsábítani a gyerekeket egy olyan közösségbe, ahol be kell tartani bizonyos szabályokat, miközben az online térben is tudnak az otthonukból egyszerűen több fiatallal kapcsolatba lépni. Szükség van izgalmas, szervezett programokra, ami megmozgatja a fiatalok fantáziáját, új kihívások elé állítja őket. A közösségi térben dolgozó szakemberek nagy hangsúlyt fektettek a megfelelő értékrend kialakítására, elfogadtatására.

A szervezett programokon túl a fiatalok számtalan alkalommal kértek segítséget egyéni, családi problémáik, valamint iskolai feladataik megoldásában a szociális szakemberektől.

**Szabad-tér Ifjúsági Klub**

A Pálos Károly Szociális Szolgáltató Központ és Gyermekjóléti Szolgálat 2019. november 1-től 2020. június 30-ig kapcsolódott be az Emberi Erőforrások Minisztériuma által elindított modellprogramba, melyet a Rubeus Egyesület segítségével valósított meg. Ezen modellprogram a veszélyeztetett, szociálisan hátrányos helyzetű családok, gyermekek segítését célozta meg, hogy a társadalmi értékek tudatosításában, megfelelő szülői minták elsajátításában, problémáik megoldásában támogatást kapjanak.

A közösségszervezés új utakat nyitott a prevenciós és korrekciós szakmai munkában.

Innovációként jelent meg a fiatalok toborzásának új formája, a szülők bevonása a fiataloknak szervezett programokba és új élmények, szabadidős tevékenységek szervezése, információk átadása.

**Toborzás**

2019 októberében kezdődött a közösségi tér népszerűsítése a környező általános és középiskolákban. A klub életéről tájékoztató kisfilm készült, annak érdekében, hogy a fiatalok betekintést nyerjenek a mindennapokba, a szervezett programokba. A szociális szakemberek osztályfőnöki órákon játékos feladatokkal motiválták közösségi élményekre a gyerekeket, és igyekeztek személyesen is felkelteni az érdeklődésüket, illetve felmérni az ő igényeiket. Azokat az osztályokat, ahol osztályfőnöki óra keretében már tájékoztatást adtak a klub adta lehetőségekről, látogatásra hívták a közösségi térbe, hogy a fiatalok személyes tapasztalatokat is szerezhessenek. A toborzó programot azonban félbeszakította a koronavírus miatti iskolabezárás, de az addigi a tapasztalatok nagyon pozitívak voltak mind a pedagógusok, mind a gyerekek részéről.

**Gyermekeknek szervezett programok**

* születésnapok megünneplése,
* fotószakkör kétheti rendszerességgel,
* gyerekeknek-fotópályázat kiírása, (Karantén, Sopron-kirándulás) és annak díjazása,
* jelmezes farsangi mulatság, ügyességi vetélkedő,
* tekézés, ismerkedés a másik ifjúsági klubbal, sportnap.

Több olyan prevenciós jellegű foglalkozás valósult meg, amelybe a szülők is bevonásra kerültek. A programok külső helyszíneken történő lebonyolítása elősegítette a kikapcsolódást és az új élményekkel való gazdagodást.

**Szülő-gyermek családi programok**

* „Internetes zaklatás veszélyei” témában szabaduló szoba családoknak a Közösségi Tér helyszínén berendezve. Ajáték után a rendőrség szakemberével közös interaktív beszélgetés következett a tapasztaltakról, a gyermekekre leselkedő veszélyekről, a fiatalkori bűncselekmények következményeiről.
* Drogprevenciós előadáson részvétel külső helyszínen. Azelőadó Tóth Balázs szociális munkás (KEF szervezésében) volt.
* Lelki egészségünk – lélekápoló programsorozat. Családi program keretében látogattak el az érdeklődők a Zenit Kávézó, közösségi térbe több alkalommal a program segítségével. A szülők a jógával ismerkedtek, a gyerekek kreatív foglalkozáson vettek részt, muffin készítés, finom reggeli és kávéfogyasztás közben közös beszélgetéssel hangolódtak egymásra a családok. Meseterápiás szakember bevonásával a gyermekek jövőbeni pályaorientációs terveiről zajlott beszélgetés. A programok során a családi összetartozás, az értékek erősítése, az egymásra hangolódás és lelki támogatás fejlesztése valósult meg különböző szakemberek segítségével
* Sport: korcsolyázási lehetőség biztosítása, NB I. Falco kosárlabda meccs látogatása, táncbemutató megtekintése.
* Kirándulás Sopronba: hajókázás a Fertő tavon, bobpálya és kilátó látogatása.

A programokba a szülők is bevonásra kerültek, melynek eredményeként a gyermekek és szüleik közötti kommunikáció nagymértékben javult, erősödött a szülők szülői szerepe, felelősségtudata, kompetenciája.A fiatalok kimozdultak az online térből, a klub alternatívát nyújtott a csoportban végezhető szabadidős tevékenységekre. Lehetőséget kaptak a kortárs és egyéb segítő kapcsolataik kiépítésére az iskolán kívül is. A gyerekek a közösségi élmény kapcsán nyitottabbá őszintébbé e váltak, erősödött a felnőttek, szülők iránti bizalmuk, többször kértek segítséget problémáik megoldásában az ifjúsági klub vezetőitől. A programok szélesítették a fiatalok érdeklődési körét.

A fotópályázat, a kiránduláson készült és együtt előhívott fényképek segítséget nyújtottak a családoknak a kellemes, pozitív élmények megőrzésére, az emlékezésre. A szülők betekintést kaptak a klub életébe, megismerkedtek a klubvezetőkkel, növelve bizalmukat az intézmény iránt.

# Gyermekek átmeneti gondozása

A gyermekek átmeneti gondozása keretében a gyermek testi, értelmi, érzelmi és erkölcsi fejlődését elősegítő, az életkorának, egészségi állapotának és egyéb szükségleteinek megfelelő étkeztetésről, ruházattal való ellátásáról, mentálhigiénés és egészségügyi ellátásáról, gondozásáról, neveléséről, lakhatásáról kell gondoskodni. A gyermekek átmeneti gondozása során kérelemre ideiglenes jelleggel teljes körű ellátást kell biztosítani, ha a szülő egészségügyi körülménye, életvezetési problémája, indokolt távolléte vagy más akadályoztatása miatt a gyermek nevelését a családban nem tudja megoldani. A Gyvt. 45. § (6) bekezdése értelmében a gyermekek átmeneti gondozása az alapjául szolgáló ok fennállásáig, de legfeljebb 12 hónapig tart, kivéve, ha az utógondozói ellátásban részesülő szülő a gyermekével együtt veszi igénybe az ellátást. Ebben az esetben a gyermek átmeneti gondozása legfeljebb a szülő utógondozói ellátásának fennállásáig tartható fenn az utógondozói ellátás helyszínén. A Gyvt. 48. §(1) bekezdése rendelkezik arról, hogy a gyermekek átmenti gondozása megszervezhető a működtető által kijelölt helyettes szülőnél, gyermekek átmeneti otthonában vagy családok átmeneti otthonában.

**Családok Átmeneti Otthona**

A Családok Átmeneti Otthona a Pálos Károly Szociális Szolgáltató Központ és Gyermekjóléti Szolgálat intézményen belül, mint önálló szakmai egység működik, önálló telephelyen, 40 férőhely kialakításával.

A folyamatos munkarend szerint működő bentlakásos intézményben az otthontalanná vált szülő kérelmére a együttesen helyezhető el a gyermek és szülője, valamint legfeljebb 21. életévének betöltéséig vagy – ha tanulói jogviszonyban, hallgatói jogviszonyban vagy felnőttképzési jogviszonyban áll – legfeljebb 24. életévének betöltéséig a gyermek nagykorú testvére, feltéve, hogy elhelyezés hiányában lakhatásuk nem lenne biztosított, és a gyermeket emiatt el kellene választani szülőjétől, családjától.

A nagykorú testvér tanulói, hallgatói vagy felnőttképzési jogviszonyának fennállását félévente igazolni kell. Ha a tanulói jogviszonyban álló gyermek az átmeneti gondozás időtartama alatt tölti be a 18. életévét, kérelemre szükség esetén az átmeneti gondozás időtartama meghosszabbítható a tanítási év végéig.

Az otthon befogadja a krízishelyzetben lévő bántalmazott vagy várandós anyákat is, és a szülészetről kikerülő anyát és gyermekét, valamint a várandós anya kérelmére az anya élettársát vagy férjét.

A családok átmeneti otthona szolgáltatásainak igénybevétele maximum 12 hónap, amely indokolt esetben 6 hónappal, illetve a tanév végéig meghosszabbítható.

Az otthonban folyó gondozás célja:

* az ellátásra szoruló családok lakhatásának biztosítása,
* segítségnyújtás a család otthontalanságának megszüntetéséhez,
* segítség krízishelyzet kezeléséhez, a jövő tervezéséhez,
* a társadalomba történő visszailleszkedés elősegítése,
* az otthonban töltött idő alatt a gyermeki jogok minél teljesebb érvényesülése.

Az ellátásban részesülők 2020. évi indulószáma: 36 fő

Tárgyévben felvettek száma: 27 fő

**Tárgyévben ellátottak száma: 63 fő**

Tárgyévben megszűntek száma: 28 fő

Az ellátást igénybe vevők száma tárgyév december 31-én: 35 fő

A 2020-as évben 27 kérelem érkezett az átmeneti otthonba, ebből 9 család/27 fő/8 gyermek felvételére került sor. 3 bentlakó családnál született gyermek. A kérelmezők számában – az elmúlt évhez képest – további csökkenés volt tapasztalható, melynek oka egyrészt, hogy az átmeneti otthonnak helyet adó épület és annak környezete rendkívül leromlott állapotú. Az elmúlt évben (hasonlóan a korábbi évekre) ismét több lakrész beázott, így azokba hosszabb ideig nem lehetett családokat elhelyezni. Több esetben előfordult, hogy a lakhatási problémákkal küzdők csak a legvégső esetben nyújtották be elhelyezés iránti kérelmüket, illetve, hogy férőhelyek üresedése esetén sem éltek a beköltözés lehetőségével. 2020-ban az átmeneti otthonba két éven belül ismételten bekerülő család nem volt.

A beérkező kérelmek esetében körültekintően kellett vizsgálni, mely családok problémájára jelent valóban megoldást az átmenti otthon által nyújtott szolgáltatás, illetve mennyi a realitása a családok majdani kiléptetésének.

A családok átmeneti otthonába a családok jellemzően jelentkezés alapján kerültek be, ez 4 család/13 főt jelentett, a családsegítő- és gyermekjóléti szolgálat jelzése alapján 4 család/9 fő, 1 család/2 fő pedig az Önkormányzat jelzése alapján kérte felvételét az intézménybe.

Az igénybe vevők közül az elmúlt évben 3 család albérletből költözött az otthonba, 3 család korábban együtt élt rokonaival az ő bérleményükben, szintén 3 család pedig szívességi lakáshasználó volt.

Az albérletből költöző családok elsősorban a magas lakhatási költségekkel, illetve a főbérlők beköltözési szándékával indokolták felvételi kérelmüket.

Az otthonban történő gondozást megelőzően rokonoknál élő családok a felvételi kérelmekben indokként a több generációs együttélésből származó konfliktusokat és a zsúfoltságot fogalmazták meg.

Krízishelyzetben 8 fő fogadására került sor, ők 1-3 éjszakát töltöttek az otthonban. Rendőrségi intézkedés okán 1 éjszakára 3 kiskorú gyermek került elhelyezésre az intézményben. A kiköltözők száma 2019-hez viszonyítva csökkenést mutatott, összesen 28 fő/14 gyermek költözött ki az otthonból.

A családok átlagban 18 hónapot is meghaladó időt töltöttek az átmeneti otthonban.

A kiköltöző családok közül:

* 6 család krízislakást kapott,
* 1 család az újonnan bevezetett közösségi bérlakás-rendszer igénybevételével jutott lakhatáshoz,
* 1 család albérletbe költözött,
* 1 családban az apa, bántalmazás miatt kizárásra került, később a gyermek ideiglenes hatályú elhelyezésére került sor, így az anya ellátása is megszüntetésre került,
* 1 család esetében a gyermek a különélő szülőhöz költözött.

A kihasználtság 88,81%-os volt, mely az előző évekhez képest szintén csökkent. A 2020. év során a havi kihasználtság széles skálán mozgott, a százalékos ingadozás 71,41-101,61 % közötti volt.

A klienseknél első helyen 1181 esetben, 94 %-ban az életviteli probléma jelent meg. Ezt követi jóval kisebb esetszámban az anyagi (45, 3,5%) és a gyermeknevelési probléma (17, 1,5 %). A családi konfliktus 9, a szülői elhanyagolás 1, a szenvedélybetegség 2 esetben jelent meg.

A szociális munkásoknál a probléma típusokat vizsgálva ugyanezt a tipizálás található, hasonló arányszámban:

* életviteli 1177 (93%),
* anyagi 44 (3,5%),
* gyermeknevelési 20 (2%),
* családi konfliktus 13 (1 %),
* szenvedélybetegségek 2,
* szülői elhanyagolás 1

A probléma kezelése így mind a kliens, mind a szociális munkás részéről azonos szintről indult, mely elősegítette a hatékony segítségnyújtást.

2020-ban az előző évekhez hasonlóan legjellemzőbb szakmai tevékenység az információnyújtás 49 %-ban (1004 esetben), a tanácsadás 27 %-ban (555 esetben) volt, ezt követte a családlátogatás 18,73 %-ban (384 esetben), hivatalos ügyek intézésében való közreműködés 2,5% (28 esetben). Alacsonyabb esetszámokban jelentkezett az esetmegbeszélés, az egyéni- és családi gondozási-nevelési terv megbeszélése, illetve korrepetálás szervezése.

Az otthonban ellátott gyermekek nemek szerinti megoszlása tekintetében bekerüléskor nem volt eltérés a fiúk és a lányok között (14 – 14 fő). A korcsoportos bontás szerint legnagyobb arányban a 0-2 évesek éltek az otthonban, ez 42,85 %-ot azaz, 12 főt jelentett. A 3-5 évesek ennél alacsonyabb arányban 8 fővel (28,57%), a 6-13 éves korosztály 6 fővel (21,42%), a 14-18 éves korosztály 2 fővel (7,14%) képviseltette magát.

A szakmai munkavégzésben továbbra is kiemelt feladatként szerepelt az ellátásban részesülők körében annak elfogadtatása, hogy az igénybe vett szolgáltatás ellenértékét a meghatározott időben megtérítsék. Felismerjék, hogy kiadásaik tervezésénél prioritást kell élveznie a lakhatásért fizetendő személyi térítési díj kiegyenlítésének. A következetes munka eredményeképpen - az elmúlt évekhez hasonlóan - jó volt a lakók fizetési morálja.

Az átmeneti otthonban a családgondozás során a munkatársak intenzív szociális munkát folytattak a hatékony együttműködés és a problémák megoldása érdekében.

A család- és gyermekjóléti szolgálat, illetve központ szakembereivel közösen elkészített egyéni gondozási tervekben a lakókkal közösen kerültek megfogalmazásra az átmeneti gondozás igénybevételéhez vezető okok, a megoldáshoz vezető utak, illetve a célok eléréshez szükséges feladatok, tennivalók, valamint az intézmény által biztosított segítségnyújtás formái. A munkatársak aktív segítséget nyújtottak a szülőknek a gyermekekkel kapcsolatos napi gondozási, nevelési teendőik ellátásában.

A munkaviszonnyal nem rendelkező új lakóknál az elmúlt évben is kiemelt helyen szerepelt a munkaerőpiacon való elhelyezkedés. Az átmeneti otthon munkatársai önéletrajz elkészítésével és telefonálási lehetőségek biztosításával nyújtottak segítséget. 2020-ban az átmeneti gondozás ideje alatt 5 főnek sikerült munkaviszonyt létesítenie, illetve magasabb jövedelmet biztosító munkahelyet találnia. Az átmeneti otthonban minden családdal elő-takarékossági megállapodás került megkötésre, figyelembe véve a tényleges bevételeket és a család terhelhetőségét. A lakók által vállalt elő-takarékossági összegek 5 - 50 ezer forint között mozogtak. A havi rendszerességgel befizetett összeg megtakarításként szolgált a kiköltözéskor. A személyi térítési díjakhoz hasonlóan az elő-takarékossági befizetések is rendben megtörténtek. Az otthonban lakó várandós édesanyák és gyermekek egészséges fejlődése, táplálkozása érdekében a területileg illetékes védőnő heti rendszerességgel kereste fel az intézményt. Két családnál volt biztosított a különélő gyermekeikkel való rendszeres kapcsolattartás.

A hatékony segítségnyújtás érdekében az otthon munkatársai rendszeresen együttműködtek a szociális és egészségügyi ellátórendszer intézményeivel, így a család- és gyermekjóléti központtal és szolgálattal, a Fogyatékkal Élőket és Hajléktalanokat Ellátó Közhasznú Nonprofit Korlátolt Felelősségű Társaság munkatársaival, a házi gyermekorvosokkal, a területileg illetékes védőnővel, a Polgármesteri Hivatal Egészségügyi és Közszolgálati Osztályával, a Szombathelyi Járási Hivatal Járási Gyámhivatalának ügyintézőivel, valamint a városban működő karitatív szervezetekkel. 2020-ban is több esetben - főként az év végi ünnepek alkalmával - kaptak lakók magánszemélyektől ruha-, játék-, illetve élelmiszeradományokat. Az előző évekhez képest még nagyobb nehézséget okozott az ellátottak átmeneti gondozását követő lakhatásának megoldása.

A helyi lakásrendelet szerinti pályázat benyújtásához szükséges egy főre jutó havi jövedelmet, a lakók többsége nem éri el. A gyermeküket egyedül nevelő anyák, illetve a kétszülős gyermeket/gyermekeket nevelő családoknál az anyák általában inaktívak (GYES). Az aktív korú szülők alacsony iskolai végzettségük miatt többnyire csak egyszerűsített foglalkoztatással, esetleg minimálbéres, vagy azt csak néhány ezer forinttal meghaladó munkabért képesek realizálni. A felújításra szoruló bérlemények a magas felújítási költségek miatt válnak elérhetetlenné számukra. Az átmeneti szállás, illetve a krízishelyzetre való hivatkozással történő bérlakás igénylés, mint lehetőség, az elmúlt évben is több alkalommal megoldást jelentett az intézményből kiköltözőknek.

A 2020-ban új elemként megjelenő közösségi bérlakás-rendszer újabb lehetőséget teremtett lakhatásuk megoldására. Amennyiben egy családnak nincsenek támaszt nyújtó rokoni kapcsolatai, az albérletbe költözés jelenthetne megoldást. Az utóbbi évekhez hasonlóan kevés albérleti lehetőség volt Szombathelyen.

A sajtóban és az internetes felületeken meghirdetett kiadó ingatlanok jelentős részénél a tulajdonos magas albérleti díjat (70 – 90 ezer Ft/hó felett) és két, esetenként háromhavi kauciót kért, ami szinte lehetetlenné tette a kliensek számára a lakások bérbevételét. A következő akadályt az ingatlan bérlésben általában a gyermek/gyermekek jelentik. A lakást bérbe adók azon túl, hogy egy gyermekes család esetleg jobban elhasználja az ingatlant, még attól is tartanak, hogy ha a későbbiekben a család anyagi krízisbe kerül, nem tudják kiegyenlíteni a lakhatás költségeit és nehéz őket az ingatlan elhagyására kényszeríteni.

A lakásukat kiadni szándékozók részéről számolni kell az előítéletességgel is, akár a lakók származása, a gyermekeik száma, vagy jelenlegi lakhelyükkel (átmeneti otthon) kapcsolatban.

A Családok Átmeneti Otthona 2020. március 1-től az ideiglenes távoltartás elrendelése esetén az alábbi feladatokat végzi:

1. Munkaszüneti napokon, illetve a munkaszüneti napot megelőző munkanapon 12 órát követően az átmeneti otthon hivatalos email címére a rendőrségtől az ideiglenes távoltartás ügyében érkezett levelek fogadása, majd telefonon történő kapcsolatfelvétel a bántalmazottal, illetve a bántalmazóval.
2. Sikertelen hívás esetén a telefonhívási kísérletekről képernyőfotó készítése.
3. Sikeres hívás esetén az erre rendszeresített nyomtatványok kitöltése, valamint a hívott felek tájékoztatása.
4. A munkaszüneti napot követő munkanapon az otthon vezetője a kitöltött nyomtatványokat továbbítja az területileg illetékes család- és gyermekjóléti szolgálathoz.

2020-ban ideiglenes távoltartással kapcsolatos ügyintézésre nem került sor.

A járványhelyzet új helyzet elé állította az átmeneti otthon munkatársait. 2020. március 15-én látogatási és kijárási korlátozás, illetve tilalom lépett életbe, melyet a lakók tudomásul vettek, s a bevezetett rendelkezéseket betartották. Az iskolás és óvodás gyermekek a korlátozások miatt az intézményben maradtak. Az otthon családgondozói, gondozói, valamint az intézmény két utcai és lakótelepi szociális munkása segítették őket a tanulásban, a házi feladatok elkészítésében, valamint azok iskolába való visszajuttatásában. Az átmeneti otthon dolgozói az utcai és lakótelepi szociális munkások bevonásával a gyermekek számára életkoruknak megfelelő szabadidős programokat szerveztek, mintát nyújtva a szülők számára a szabadidő hasznos és értelmes eltöltéséhez. Legnépszerűbb a „Ki Mit Tud?” volt, melyet a nagy sikerre való tekintettel, két alkalommal is meg kellett szervezni. Sikeres volt a Föld napja alkalmából megrendezésre kerülő program, melynek során a gyermekek kertészkedtek, virágot ültetettek és gondozásukhoz kaptak hasznos tanácsokat. A családok látogatást tettek a környék legnagyobb játszóparkjában, az Arborétumban, illetve lovas foglalkozáson vehettek részt. A külső helyszínek alkalmasak voltak a friss levegőn történő kikapcsolódáshoz, és tablet, telefon, tv nélkül is maradandó élményt nyújtottak a résztvevők számára.

A visszajelzések alapján egyértelmű, hogy további igény mutatkozik a hasonló foglalkozásokra.

Az utcai és lakótelepi szociális munkások segítséget nyújtottak az iskoláskorú gyermekeknek a tanulásban, és részt vállaltak a szabadidős programok megszervezésében, lebonyolításában. Az otthonban megrendezésre került az Anyák napja és a Gyermeknap. Az ünnepekről közösségformáló, hagyományápoló, értékközvetítő célzattal történt megemlékezés.

A koronavírus járvány második hulláma nem hozott a tavaszihoz hasonló szigorú intézkedéseket, de az időszakra eső ünnepekhez kapcsolódó programok (Mikulás, karácsonyi ünnepség) a bevezetett rendelkezések miatt nem kerültek megszervezésre.

**Helyettes szülői szolgáltatás**

2020-ban szolgáltatást igénybe vevő nem volt.

Az év folyamán a férőhelyek és a helyettes szülők száma nem változott, 9 engedélyezett férőhellyel, 6 fő helyettes szülővel rendelkezett az intézmény.

**Együttműködés az SOS Gyermekfalu Magyarországi Alapítványával**

Szombathely Megyei Jogú Város Önkormányzata 2015. július 1. napjától 2020. június 30. napjáig szóló együttműködési megállapodást kötött az SOS Gyermekfalu Magyarországi Alapítványával, az Alapítvány által működtetett Kőszegi gyermekfaluban és a Séi Lakásotthonban gondozott szombathelyi gyermekek ellátására vonatkozóan. Az Önkormányzat a szerződés keretében meghatározott számú bérlakásokat biztosít az otthonteremtési támogatásban részesülő nagykorú fiatalok elhelyezésére, a nagykorú utógondozottak külső férőhelyen történő ellátásához, továbbá nevelőszülő és gyermekek ellátása céljából. Továbbá az Önkormányzat 3 millió Ft összegű támogatást biztosít a fejlesztőpedagógiai szolgáltatás továbbfejlesztéséhez.

**II./2./3. A Szombathelyi Egyesített Bölcsődei Intézmény, gyermekek napközbeni ellátása**

Az 1997. évi XXXI. törvény 41. § értelmében: A gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük - ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is, munkaerő-piaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő, törvényes képviselő munkarendjéhez igazodik. Gyermekek napközbeni ellátásának igénybevételére jogosult az átmeneti gondozásban és az otthont nyújtó ellátásban részesülő gyermek is.

**Bölcsődék**

Szombathelyen a 3 év alatti gyermekek napközbeni ellátását a Szombathelyi Egyesített Bölcsődei Intézmény (továbbiakban Szombathelyi EBI) biztosítja. Az intézmény székhelye a Derkovits városrészen a Bem József utca 33. szám alatt található. A fenntartói jogokat Szombathely Megyei Jogú Város Önkormányzata gyakorolja.

Az intézmény 7 tagbölcsődében 538 férőhelyen, valamint 2 mini bölcsődében 14 férőhelyen biztosítja a 3 év alatti gyermekek napközbeni ellátását a szombathelyi gyermekek, valamint a Szombathelyi Megyei Jogú Város Önkormányzatával kötött feladatellátási szerződés alapján a környező települések számára. Azon települési önkormányzatok, akik nem tudják biztosítani a bölcsődéskorú gyermekek ellátást az adott településen, minden év április 15-ig felmérik, hogy hány család venné igénybe a bölcsődei ellátást, amennyiben 5 fő jelzi az igényét az adott település feladatellátási megállapodást köt Szombathely várossal, így a Szombathelyi EBI tudja fogadni a szerződéssel rendelkező településről érkező vidéki gyermekeket a szerződésben foglalt létszámig. A fent említett településekről érkező szülők a lakhelyük szerinti illetékes helyi önkormányzat által ellenjegyzett bölcsődei igényfelmérési nyilatkozat kitöltésével jelzik igényüket a felvételi kérelem mellett a bölcsődei ellátásra. 2020-ban hét településsel volt megállapodása Szombathely Megyei Jogú Város Önkormányzatának, ezek Torony, Sé, Gencsapáti, Ják, Vép, Ramocsa és Nárai. Náraiból gyakorlatilag egy gyermek sem vette igénybe az év folyamán a bölcsődei ellátást, így hat településről érkeztek gyermekek az intézménybe. A szakmai munka a 1997. évi XXXI. tv. a gyermekek védelméről és a gyámügyi igazgatásról, a 15/1998. (IV.30.) NM rendelet, valamint a 2017. évben módosításra került Bölcsődei Nevelés- Gondozás Országos Alapprogramja és az NCSSZI által kiadott Módszertani Levelek által előírt szabályozás szerint folyik. A bölcsődék egyedi célkitűzéseiket, sajátosságaikat a saját Szakmai Programjukban fogalmazzák meg, így az egységesség mellett megjelenik az egyediség a szakmai munkában, amely színesíti az ellátást és választási lehetőséget jelent a családok számára. Az intézmények Szakmai Programjában megfogalmazásra kerülnek a bölcsődei nevelés alapelvei.

A gyermekek napközbeni felügyletét, jól felkészült, megfelelő tudással rendelkező, elhivatott kisgyermeknevelők végzik a bölcsődékben. A pályán dolgozó kisgyermeknevelők különböző korosztályból kerülnek ki. A kisgyermeknevelők 50%-a gyermekvállalás szempontjából aktív korosztályhoz tartoznak, és sokan a családalapítás előtt állnak. Helyettesítésük nagy feladatot ró az intézményre, emellett a nyugdíjba vonuló kollégák helyett is gondoskodni kell utánpótlásról.

A bölcsődében a nevelési év szeptemberben kezdődik. A családoknak minden év április 15-ig kell jelezni a bölcsődei ellátás szerinti igényüket. A jelzést a fenti időpontig a családok 90%-a meg is tette, de a nyár folyamán és az őszi hónapokban is érkeztek igénylések munkavállalás, vagy váratlan élethelyzet miatt. Előfordult, hogy néhány gyermek szülője különböző okok miatt, mint testvér születése, lakhely változtatás, munkalehetőség megszűnése, lemondott a bölcsődei férőhelyről, emellett a veszélyhelyzet miatt is történt visszalépés. A bölcsődei felvételnél előnyben részesültek a rendszeres gyermekvédelmi kedvezményre jogosult, három vagy többgyermekes családban élő, az egyedülálló szülő által nevelt, a védelembe vett gyermekek, valamint, ha a védőnő vagy gyermekjóléti szolgálat javasolta a gyermek bölcsődei ellátását. Az üres férőhelyek folyamatosan betöltésre kerültek.

**A bölcsődei nevelés alapelvei:**

* A család rendszerszemléletű megközelítése
* A koragyermekkori intervenció szemléletének befogadása
* A családi nevelés elsődleges tisztelete
* A kisgyermeki személyiség tisztelete
* A kisgyermeknevelő személyiségének meghatározó szerepe
* A biztonság és a stabilitás megteremtése
* Fokozatosság megvalósítása
* Egyéni bánásmód érvényesítése
* Gondozási helyzetek kiemelt jelentősége
* A gyermeki kompetenciakésztetés támogatása

# Bölcsődék létszámadatainak alakulása

|  |  |
| --- | --- |
| **Bölcsődék neve** | **2020.évben beíratott gyermekek létszáma** |
| **01.** | **02.** | **03.** | **04.** | **05.** | **06.** | **07.** | **08.** | **09.** | **10.** | **11.** | **12.** |
| **Bokréta B.** | 77 | 77 | 78 | 78 | 78 | 78 | 78 | 78 | 48 | 55 | 63 | 63 |
| **Csicsergő B.** | 44 | 46 | 46 | 46 | 46 | 46 | 46 | 46 | 35 | 42 | 44 | 44 |
| **Kuckó B.** | 38 | 38 | 38 | 38 | 38 | 38 | 38 | 38 | 36 | 26 | 30 | 33 |
| **Meseház B.** | 87 | 89 | 88 | 88 | 88 | 88 | 88 | 89 | 50 | 62 | 71 | 71 |
| **Napraforgó B.** | 77 | 78 | 78 | 78 | 78 | 78 | 78 | 78 | 50 | 58 | 63 | 65 |
| **Százszorszép B.** | 99 | 99 | 99 | 99 | 99 | 99 | 98 | 98 | 51 | 59 | 64 | 64 |
| **Csodaország B.** | 90 | 91 | 91 | 91 | 91 | 91 | 91 | 91 | 57 | 63 | 66 | 68 |
| **Összesen** | **512** | **518** | **518** | **518** | **519** | **518** | **517** | **518** | **327** | **365** | **401** | **408** |
|  | **01.** | **02.** | **03.** | **04.** | **05.** | **06.** | **07.** | **08.** | **09.** | **10** | **11.** | **12.** |
| **Babóca Mini B.** | 7 | 7 | 7 | 7 | 7 | 7 | 7 | 7 | 7 | 7 | 7 | 7 |
| **Manócska Mini B.** | 7 | 7 | 7 | 7 | 7 | 7 | 7 | 6 | 5 | 4 | 5 | 5 |
| **Összesen** | **14** | **14** | **14** | **14** | **14** | **14** | **14** | **13** | **12** | **11** | **12** | **12** |

# Beíratott gyermekek életkor szerinti megosztása (*2020. decemberi adat)*

|  |  |  |  |  |  |  |
| --- | --- | --- | --- | --- | --- | --- |
| **Gyermekek****száma bölcsődénként** | **6-12****hónap** | **13 – 18** **hónap** | **19 – 24****hónap** | **25 – 30****hónap**  | **31 – 36****hónap** | **36 hó****felett** |
| Meseház B. | 0 | 3 | 13 | 23 | 31 | 1 |
| Napraforgó B. | 0 | 4 | 9 | 27 | 14 | 11 |
| Bokréta B. | 0 | 0 | 11 | 16 | 28 | 8 |
| Csicsergő B. | 0 | 2 | 2 | 16 | 19 | 5 |
| Kuckó B. | 0 | 2 | 3 | 13 | 11 | 4 |
| Százszorszép B. | 0 | 2 | 12 | 21 | 23 | 6 |
| Csodaország B. | 0 | 1 | 7 | 26 | 25 | 9 |
| Babóca Mini B. | 0 | 0 | 0 | 6 | 1 | 0 |
| Manócska Mini B. | 0 | 0 | 1 | 2 | 1 | 1 |
| **Összesen** | **0** | **14** | **58** | **150** | **153** | **45** |

# SNI gyermekek ellátása az intézményben

1997.évi XXXI. tv. 42. § szerint (1) A bölcsőde a családban nevelkedő 3 éven aluli gyermekek napközbeni ellátását, szakszerű gondozását és nevelését biztosító intézmény. (2) A bölcsőde az (1) bekezdésben foglaltakon túl végezheti a fogyatékos gyermekek nevelését és gondozását is. A személyi és tárgyi feltételek jelenleg minden tagbölcsődében biztosítottak, a Csicsergő Bölcsődében pedig az elnyert pályázat segítségével lettek a feltételek kialakítva. A 7 tagbölcsődéből 5 rendelkezik tornaszobával, amely lehetőséget ad a mozgásfejlesztésre.

A Szombathelyi Egyesített Bölcsődei Intézményben 2020. évben összesen 4 fő fogyatékos kisgyermeket láttak el. (akik rendelkeznek a Pedagógiai Szakszolgálat határozatával) A 4 gyermek ellátása a Napraforgó Bölcsődében, a Csodaország Bölcsődében, a Csicsergő Bölcsődében és a Bokréta bölcsődében történt.

Fogadják a látás-, hallás-, mozgássérült, enyhén értelmi fogyatékos gyermekeket, valamint a szociálisan hátrányos, sajátos nevelési igényű gyermekeket, és a bölcsődébe nem járó gyermekeknek és családjaiknak közös programokat ajánlanak.

**Bölcsődei gondozási díjak**

Az Intézmény tagbölcsődéinek kimutatásai alapján 2020. évben átlagosan 282 gyermek után fizettek gondozási díjat, 201 gyermek pedig mentesül a gondozási díj fizetése alól.

A táblázatban szereplő számok a bölcsődék által leadott havonkénti adatokból kerültek átlagolásra. Ez egy folyamatosan változó adat a beíratott gyermekek számának illetve életkorának függvényében, a gyermek 3. életévének betöltése napjától a szülők mentesülnek a gondozási díj fizetése alól.

Az adatokból viszont látható, a férőhelyhez viszonyított százalékos arányt tekintve több bölcsődében is 40-50% körüli a gondozási térítési díj alól mentesülők száma.

A veszélyhelyzet idején 2020. március 18 - májusig az ügyeleti ellátást igénylő, egyéb esetben térítési díjat fizető gyermekek szülei a 152/2020. (IV. 27.) kormányrendelet értelmében mentesültek a személyi térítési díj fizetésének kötelezettsége alól.

## Gondozási díjak alakulása 2020. évben /átlag/

|  |  |  |  |
| --- | --- | --- | --- |
| **BÖLCSŐDÉK** | **Férőhely** | **A gyermekek száma akik után gondozási díjat fizettek/fő** | **Gondozási díj fizetése alól mentesülő gyermekek száma/fő** |
| CSICSERGŐ BÖLCSŐDE | 46 | 33 | 11 |
| MESEHÁZ BÖLCSŐDE | 90 | 45  | 35 |
| CSODAORSZÁG BÖLCSŐDE | 104 | 45 | 37 |
| BOKRÉTA BÖLCSŐDE | 78 | 35 | 37 |
| KUCKÓ BÖLCSŐDE | 38 | 24 | 14 |
| NAPRAFORGÓ BÖLCSŐDE | 78 | 45 | 23 |
| SZÁZSZORSZÉP BÖLCSŐDE | 104 | 45 | 41 |
| BABÓCA MINI BÖLCSŐDE | 7 | 5 | 2 |
| MANÓCSKA MINI BÖLCSŐDE | 7 | 5 | 1 |
| ÖSSZESEN | 538+ 14fő | **282** | **201** |

## Gyermekétkeztetés térítési díja

Az 1997. évi XXXI. törvény 21. §  (1) „Természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő vagy nevelésbe vett gyermek esetén a gyermek ellátását biztosító nevelőszülő, gyermekotthon vezetője, illetve az Szt. hatálya alá tartozó ápolást, gondozást nyújtó intézmény vezetője kérelmére a bölcsődében” A „21/A. §167 (1) Ha a szülő, törvényes képviselő eltérően nem rendelkezik, az intézményi gyermekétkeztetés keretében a nem bentlakásos intézményben

a) a bölcsődei ellátásban részesülő gyermekek részére az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést, … kell biztosítani.”

„21/B. § (1) Az intézményi gyermekétkeztetést ingyenesen kell biztosítani

a bölcsődei ellátásban, ha

*aa)*rendszeres gyermekvédelmi kedvezményben részesül,

*ab)*tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,

*ac)*olyan családban él, amelyben három vagy több gyermeket nevelnek,

*ad)*olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át vagy

*ae)*nevelésbe vették;”

Az ingyenes gyermekétkeztetésre vonatkozó szabályok 2015. szeptember 1-vel vannak érvényben. Ennek értelmében a szülő nyilatkozata alapján igényelhető az ingyenes étkezés a bölcsődében a jogszabályban meghatározott körülmények fennállása esetén.

**Étkezési díjak alakulása a 2020. évben (átlag)**

|  |  |  |  |
| --- | --- | --- | --- |
| **BÖLCSŐDÉK** | **Férőhely** | **A gyermekek száma akik után étkezési díjat fizettek/fő** | **Étkezési díj fizetése alól mentesülő gyermekek száma/fő** |
| CSICSERGŐ BÖLCSŐDE | 46 | 31 | 42 |
| MESEHÁZ BÖLCSŐDE | 90 | 27 | 53 |
| CSODAORSZÁG BÖLCSŐDE | 104 | 25 | 57 |
| BOKRÉTA BÖLCSŐDE | 78 | 23 | 42 |
| KUCKÓ BÖLCSŐDE | 38 | 20 | 18 |
| NAPRAFORGÓ BÖLCSŐDE | 78 | 21 | 67 |
| SZÁZSZORSZÉP BÖLCSŐDE | 104 | 18 | 58 |
| BABÓCA MINI BÖLCSŐDE | 7 | 3 | 4 |
| MANÓCSKA MINI BÖLCSŐDE | 7 | 2 | 4 |
| ÖSSZESEN | 538+ 14fő | **170** | **345** |

Az intézmény tagbölcsődéinek kimutatásai alapján 2020. évben átlagosan 170 gyermek után fizettek étkezési díjat, 345 fő pedig mentesült az étkezési térítési díj fizetése alól. A táblázatban szereplő számok a bölcsődék által leadott havonkénti adatokból kerültek átlagolásra. Ez egy folyamatosan változó adat a beíratott gyermekek számának, illetve a szülők jövedelmének változásai nagy mértékben befolyásolják. Az adatokból viszont látható, a férőhelyhez viszonyított százalékos arányt tekintve több bölcsődében is 60% feletti az étkezési térítési díj alól mentesülők száma. A személyi térítési díjak tábláinak elemzéséhez hozzá tartozik még, hogy számos esetben több jogcímen is igényelhetne egy család kedvezményt, előfordul ugyanis, hogy aki például rendszeres kedvezményben részesül, mellette három vagy több gyermekes kategória is illik rá, illetve előfordult már olyan eset is, hogy valaki mindemellett még tartós beteg is volt. Ilyen esetekben a gyermeket csak egyik kategóriánál tüntetjük fel, mivel ezen szempontok bármelyike alapján mindenhogy teljesen ingyenes az ellátás igénybevétele.

Látható, hogy 2019. évben is nagy számban fordul elő a teljesen ingyenes ellátottak száma, viszont ezen gyermekek után a fenntartónak kell vállalni a költségeket, mivel az étkezési és gondozási díjból származó bevétel nem tervezhető pontosan. A veszélyhelyzet ideje alatt a bölcsődék bezárása miatt szintén tapasztalható volt az étkezési és térítési díjakból származó bevétel kiesése, hiszen az ügyelet alatt személyi térítési díjat az ügyeletet igénybe vevők sem fizettek.

**A szombathelyi EBI intézményeiben működő szolgáltatások**

**A Só-szobák**

A Só szobákat a gyermekek az őszi, téli hónapokban, az időjárás függvényében használhatják, preventív, egészségmegőrző jelleggel biztosítják. Csoportbeosztás szerint, saját kisgyermeknevelőjükkel a hidegebb napokon a légúti betegségek megelőzése céljából veszik igénybe. Énekes, mondókás játékokat játszottak, beszélgettek és légzőgyakorlatokat végeztek. A szolgáltatás a január, február, március hónapokban működött, az őszi hónapokban a járványhelyzet miatt a szolgáltatás szünetelt.

**Idegen nyelvi játékok**

A németes és angolos játékok november hónaptól májusig zajlanak a bölcsődében. A játékokat megfelelő nyelvvizsgával és diplomával rendelkező pedagógusok tartják saját bölcsődei csoportjaikban, a délelőttök folyamán, naponta 15-20 percben. A gyermekek igényeiknek és korának megfelelően játékos keretek között ismerkedhetnek a különböző idegen nyelvekkel, és szokásokkal. A németes és angolos játékok egyarán 14-14 fős bölcsődei csoportokban zajlanak. A szolgáltatás havi díja 600 Ft.

A 2020-as év elején egészen május végéig tartottak volna a csoportokban az idegen nyelvű játékok, azonban a március 16.-a utáni lezárás miatt csak az év első hónapjaiban, januárban, februárban és március első két hetében voltak idegen nyelvű játékok. A szolgáltatás havi díja 600 Ft.

Az új nevelési évben nem volt szülői igény az idegen nyelvi játékok iránt.

**Pöttöm torna**

Konduktor vezetésével zajló játékos foglalkozás, melyre rendelkezésre áll tornaszoba is a gyermekek korosztályának megfelelő berendezéssel. A foglalkozásokra a Csodaország Bölcsődében, a Meseház Bölcsődében és a Százszorszép Bölcsődében és a Napraforgó Bölcsődében került sor. Nagy érdeklődés volt a családok részéről a mozgásos, preventív jellegű tevékenység iránt. A szolgáltatás díja: bruttó 250,- Ft/alkalom.

**Játszóház**

Játszóházi szolgáltatás 2020. februárjában indult újra a Csicsergő Bölcsődében. A játszóház indulásakor új szórólapot készítettünk, amely felkerült a bölcsőde facebook oldalára és honlapjára is. Januártól folyamatosan érdeklődtek a szülők mind telefonon, mind személyesen a játszóház indulásával kapcsolatosan. 4 fő jelezte, hogy tartósan szeretné igénybe venni a játszóházi szolgáltatásukat, 4 fő pedig alkalmanként. A családok, szülők részéről felmerülő igények nagyon eltérőek voltak: volt, aki napi szinten rendszeresen kereste a játszóházi lehetőséget, mások heti 1-2 alkalomra szerették volna megoldani gyermekük felügyeletét, míg néhányan gyermektársaságot kerestek saját gyermekük számára. Az érdeklődők számára 2020. január 27-én a bölcsődevezető egy Játszóház-Betekintő délelőttöt tartott.

A Covid veszélyhelyzet idején a játszóházi szolgáltatás szünetelt, majd 2020. júniustól fogadták újra a gyermekeket és családokat a játszóházban.

A Csicsergő Bölcsődében működő Játszóház a gyermekek napközbeni ellátását, gondozását, nevelését biztosítja. A játszóházi szolgáltatás elsősorban azoknak a családoknak nyújt lehetőséget, amelyek nem szeretnék igénybe venni a bölcsődei ellátást, de tartalmas programokat, szakképzett felügyeletet keresnek gyermekük számára. 1 fő szakképzett kisgyermeknevelő fogadja a gyermekeket, és végzi a gyermekek ellátását. A bölcsőde emeleti szintjén található tágas játszóházban labdamedence, fejlesztő játékok, változatos mozgásfejlesztő eszközök várják a gyermekeket és szülőket.

A gyermekek itt töltött idejét tervezett programokkal teszik színesebbé, érdekesebbé, mozgalmasabbá: Mesevár, Mini Manó torna, Csicsergő Zenebölcsi, Ciróka maróka, Ügyes kezek.

A játszóház hétköznapokon 8 órától 15 óráig tart nyitva.

A nyári testvértábor a bölcsőde nyári nyitvatartása miatt nem tudott megvalósulni, hiszen több, mint kétharmados kihasználtsággal üzemelt az intézmény a nyári hónapok során, annak ellenére, hogy 1-2 hétre a családok nagyobb része eltávozott szabadságra, vagy nyaralni.

A Babamuzsikaszolgáltatás nem indult el a 2020-as évben, mivel e tevékenység jellege nagyobb létszámú gyermek és szülő jelenlétet feltételez, valamint az éneklés nem történhet maszkban, anélkül pedig fertőzésveszély szempontjából kockázatot jelentett volna.

**II./2./4. A Szombathelyi Egyházmegyei Karitász által nyújtott közösségi pszichiátriai és szenvedélybeteg ellátások**

Szombathely Megyei Jogú Város Önkormányzata az Szt.-ben meghatározott közösségi ellátásokon belül a pszichiátriai és szenvedélybetegek ellátását a Szombathelyi Egyházmegyei Karitásszal (a továbbiakban: Szervezet) kötött ellátási megállapodás alapján látja el. A megállapodás alapján a Szervezet kötelezettséget vállal arra, hogy az Szt.-ben meghatározott közösségi ellátásokon belül a pszichiátriai- és szenvedélybetegek ellátását az alábbi intézményeiben biztosítja:

a.) **Szombathelyi Egyházmegyei Karitász** Szikla Pszichiátriai Közösségi Gondozó (székhely: Szombathely, Hollán E. u. 14., férőhely: 48)

b.) **Szombathelyi Egyházmegyei Karitász** Szikla Pszichiátriai Betegek Nappali Ellátója és Szociális Foglalkoztatója (székhely: Szombathely, Hollán E. u. 14., férőhely: 90)

c.) **Szombathelyi Egyházmegyei Karitász** Rév Szenvedélybeteg Nappali Ellátó (telephely: Szombathely, Wesselényi u. 24., férőhely: 40),Rév Szenvedélybeteg Közösségi Gondozó (telephely: Szombathely, Wesselényi u. 24., férőhely: 48) és Rév Szenvedélybeteg Alacsonyküszöbű Szolgálat (telephely: Szombathely, Wesselényi u. 24., férőhely: 40)

 d.) **Szombathelyi Egyházmegyei Karitász** Hársfa-ház Pszichiátriai és Szenvedélybetegek Nappali Ellátója és Szociális Foglalkoztatója(telephely:Szombathely, Nagy Lajos Király u. 47., férőhely: pszichiátriai 60, szenvedélybeteg20)

A **közösségi ellátások célja** a pszichiátriai vagy a szenvedélybetegek lakókörnyezetben történő gondozása, továbbá gyógyulásuk és rehabilitációjuk elősegítése.

**A Szikla Pszichiátriai Betegek Közösségi Gondozó célja, feladata**

**A közösségi pszichiátriai ellátás célja**, hogy az általa gondozott pszichiátriai betegek integrált és teljes jogú tagjai maradjanak a társadalomnak, illetve reintegrálódjanak a közösségbe. Ennek érdekében a gondozás és a pszichoszociális rehabilitáció minden formáját a pszichiátriai beteg otthonában, illetve lakókörnyezetében biztosítja. Segítséget nyújt a pszichiátriai betegek számára egészségi és pszichés állapotuk javításában; meglévő képességeik és készségeik megtartásában, illetve fejlesztésében; a mindennapi életükben adódó konfliktusok feloldásában és problémáik megoldásában; a szociális és mentális gondozásukban, és az egészségügyi ellátáshoz való hozzájutásukban. A szolgáltatás olyan hosszú távú, egyéni szükségletekre alapozott gondozást kínál, amely nagymértékben épít az ellátottak aktív és felelős részvételére, valamint a természetes közösségi erőforrásokra, őket is oktatva és támogatva.

**Az ellátottak köre**

* elsősorban a saját otthonukban élő, nem veszélyeztető állapotú pszichiátriai betegek Szombathelyen és a kistérségben, akiknek a betegsége ambuláns szakellátás mellett egyensúlyban tartható, és akik életvitelükben valamint szociális helyzetük javításában igényelnek segítséget;
* a tüneteket mutató, de eddig pszichiátriai kezelés alatt nem álló, illetve a pszichés zavar kialakulása szempontjából veszélyeztetett személyek;
* a szociális intézményben élő, vagy hosszabb kórházi kezelés alatt álló pszichiátriai betegek, akik lakóhelyükön stabil háttért és kontrollt igényelnek

A szolgáltatást 2020. évben 13 fő férfi és 37 fő nő vette igénybe. Az életkori megoszlást tekintve a 40-59 éves korcsoportba tartozók igénylik leginkább a közösségi pszichiátriai gondozást (2020. évben 23 fő). Kedvező tény, hogy a kliensek több, mint fele (28 fő) rendelkezett munkaviszonnyal. A betegségtípusokat tekintve a legtöbb ellátott (20 fő) affektív pszichiátriai zavarokkal, depresszióval, biporális zavarral küzdött.

**A Szikla Pszichiátriai Betegek Nappali Ellátója és Szociális Foglalkoztatója célja, feladata**

**A nappali ellátás célja,** hogy a 18. életévüket betöltött fekvőbeteg – gyógyintézeti kezelést nem igénylő pszichiátriai betegek integrált és teljes jogú tagjai maradjanak a társadalomnak, illetve re- integrálódjanak a közösségbe.

Az intézmény az ellátást igénybe vevők részére szociális, egészségi, mentális állapotuknak megfelelő napi életritmust biztosító szolgáltatást nyújt, a helyi igényeknek megfelelő közösségi programokat szervez, valamint helyet biztosít a közösségi szervezésű programoknak, csoportoknak. A szolgáltatás nyitott formában, az ellátotti kör és a lakosság által egyaránt elérhető módon működik. Helyet biztosítanak közösségi együttlétre, pihenésre, személyi tisztálkodásra, a személyes ruházat tisztítására, az étel melegítésére, tálalására és elfogyasztására.

**Szolgáltatásaik:**

* szabadidős programok szervezése,
* hivatalos ügyek intézésének segítése,
* munkavégzés lehetőségének szervezése, az önálló munkavégzéshez szükséges készségek fejlesztése
* életvitelre vonatkozó tanácsadás, életvezetés segítése,
* speciális önszerveződő csoportok támogatása, működésének, szervezésének segítése.
* szükség szerint az egészségügyi alapellátás megszervezése, a szakellátásokhoz való hozzájutás segítése,
* egészségügyi ellátás körébe tartozik a felvilágosító előadások szervezése, tanácsadás az egészséges életmódról, torna lehetőségének biztosítása, valamint a mentális gondozás.

Mindezt az öntevékenységre, az önsegítésre építve.

A pszichiátriai betegek nappali intézményében olyan programokat biztosítanak, melyek lehetővé teszik az ellátást igénybe vevőnek a társadalomba, a korábbi közösségébe történő visszailleszkedését. Ennek keretében az intézmény programjai nyitottak, kívülállók számára is hozzáférhetőek. Bekerülésnél a vallási hovatartozást nem veszik figyelembe, de fontosnak tartják a lelki gondozást. Ebben nagy szerepet vállal a Karitász lelkésze, akihez a heti bibliafoglalkozáson kívül is bármikor bizalommal fordulhatnak. A nappali intézmény működésének nem része a pszichiátriai gondozás, de szükség szerint kapcsolatot tart az ellátott kezelőorvosával, vagy az ideggondozóval, továbbá a hozzátartozókkal, gondnokokkal, valamint olyan személyekkel, akik fontos szerepet játszanak az ellátott életében.

A nappali ellátást a 2020. évben 60 fő pszichiátriai beteg (21 fő férfi, 39 fő nő) vette igénybe, a szenvedélybetegek száma 20 fő volt (10 fő férfi, 10 fő nő). Életkorukat tekintve a szolgáltatásba bekerült pszichiátria betegek többsége a 40-59 éves korcsoportból került ki (10 fő férfi, 18 fő nő). A szenvedélybetegek nappali ellátását igénybe vevők közül szintén a 40-59 éves korosztály volt felülreprezentált (7 fő férfi és 5 fő nő).

**A Rév Szenvedélybetegek Nappali Ellátója célja, feladata**

Rév szenvedélybeteg nappali ellátó a Wesselényi u. 24 szám alatti intézményben 20 férőhellyel működik. Mára már, mint székhelyen működő ellátásként van nyilvántartva a működési engedély alapján. 2015. novemberétől a férőhelyek száma 40 főre emelkedett.

A nappali ellátás a szenvedélybetegség különböző szakaszában lévő, más-más motivációjú, személyes bevonódás mértékét tekintve eltérő helyzetben lévő szenvedélybetegek, addiktív problémával küzdők megsegítésére irányul.

Azok a személyek jelennek meg - akiket szenvedélybetegségük miatt korábban fekvőbeteg-gyógyintézetben kezeltek, illetve rehabilitációs intézményben gondoztak - akik az absztinencia fenntartásában kérnek segítséget - akiknél már az addiktív probléma megjelent, de még nem kerestek fel egészségügyi szakellátást, - még aktív szerhasználók, viselkedési addikcióban szenvedők - hozzátartozók, érintettek. A szer fogyasztása által személyiségük és magatartásuk –a legtöbb kliensnél tapasztalható- zavart mutat; agresszívek, nehezen kezelhetők. Egzisztenciális és családi problémákkal küszködnek. Nagy százalékban munkanélküliek, rokkantnyugdíjasok, illetőleg hajléktalanok. Többen elkövettek már szuicid kísérletet. Segítségre van szükségük ahhoz, hogy visszailleszkedjenek a társadalomba, megtanulva újra saját korlátaikat.

**A nappali ellátás célja, feladata:** cél a szenvedélybetegek komplex bio-pszicho-szociális rehabilitációjának segítése, önsegítő aktivitásuk támogatása, az integráció és reintegráció, valamint a társadalmi kirekesztettség megakadályozása, a kliens környezetében élők - a társadalom - negatív attitűdjének megváltoztatása. Nappali megnevezés arra utal, hogy adott helyiségben napközbeni ellátásokat nyújt szenvedélybetegek részére.

A nappali ellátás szolgáltatást 2020. évben 20 fő férfi és 21 fő nő vette igénybe. Az életkori megoszlást tekintve a 40-59 éves korcsoportba tartozók vették igénybe legnagyobb arányban a szenvedélybetegek nappali ellátását (2020. évben 8 fő), őket követik a 60-64 évesek (2020. évben 6 fő). A devianciákat tekintve a legtöbb ellátott (17 fő) alkoholproblémákat jelzett, őket követte a gyógyszer és koffeinproblémákkal küzdők köre (5-5 fő).

**A Rév Szenvedélybeteg Közösségi Gondozó célja, feladata**

**A közösségi ellátás célja**, hogy az általa gondozott szenvedélybetegek integrált és teljes jogú tagjai maradjanak a társadalomnak, illetve reintegrálódjanak a közösségbe. Filozófiája szerint, a negatív folyamatok megállíthatók és megfordíthatók, a változásra és a felépülésre mindig van lehetőség. A szenvedélybetegségek hatékony kezelésének fontos tényezője, hogy a beavatkozás minél korábban megtörténjen.

A közösségi gondozás olyan alapszolgáltatás, melynek keretében a klienseknek biztosítani kell a saját lakókörnyezetükben a személyre szabott segítséget. A lakókörnyezet megismerésével lehetőség van arra, hogy egyénre szabott gondozási terv készüljön, amely eredményesebbé teszi a bizalom kiépítését és segíti a beavatkozási célok, stratégiák kialakítását, tervezését, valamint a kompetenciahatárok tisztázását. Azáltal, hogy betekintést nyerhetünk a kliens mindennapi életébe, felhasználva a természetes erőforrásait, hatékony eredményeket lehet elérni. A kliens segítséget kap az egészségi és pszichés állapotuk javításához; meglévő képességeik és készségeik megtartásához és fejlesztéséhez; munkához való hozzájutáshoz; a mindennapi életükben adódó konfliktusok feloldásához és problémáik megoldáshoz; a szociális és mentális gondozásukhoz; egészségügyi ellátáshoz való hozzájutásukhoz és egyéni rehabilitáció szervezéséhez. Kiemelt szerepet kaptak a pandémiás társadalmi helyzet okozta megváltozott élethelyzetek. A szenvedélybetegség hátterében általában van egy tartósan fennálló akut feszültséghelyzet, melyet kiválthat a munkanélküliség, lelki- vagy anyagi problémák, családi konfliktusok/válás, krónikus betegség, mely élettani krízisek a pandémia ideje alatt hatványozottan jelentkeztek a kliensek körében.

A szenvedélybeteg közösségi gondozást a 2020. évben 54 fő kliens vette igénybe. Közülük 31 fő volt férfi és 23 fő volt nő. Az életkori megoszlást tekintve a 40-59 éves korcsoportba tartozók vették igénybe legnagyobb arányban a szolgáltatást (2020. évben 27 fő), őket követik a 60-64 évesek (2020. évben 13 fő). A devianciákat tekintve az összes ellátott (54 fő) alkoholproblémákat jelzett, ezzel párhuzamosan kábítószer és gyógyszerhasználati problémák merültek fel (2-2 fő).

**A Rév Szenvedélybetegek Alacsonyküszöbű Szolgálata célja, feladata**

**Az alacsonyküszöbű pszicho-szociális ellátás célja:** a szenvedélybetegek és közvetlen környezetük minél szélesebb körének elérése és fogadása, a szerhasználatnak, valamint járulékos ártalmainak csökkentése, a változáshoz vezető úton való elindítás, annak segítése és az életvitelbeli problémák kezelése. A szolgáltatás igénybevétele ingyenes, a szerhasználat nem kizáró ok, a jelentkezés a szolgálathoz önkéntesen történik, az anonim módon történő szolgáltatás igénybevétel, biztosított klienseink számára. Célcsoportja az addiktológiai problémával küzdő személyek és hozzátartozóik, illetve a deviáns életvitelű fiatalok közül kerül ki. Az alacsonyküszöbű szolgáltatás kiemelt szerepet játszik a nehezen elérhető, rejtőzködő életmódot folytató célcsoport elérésében, hiszen, legnagyobb arányuk nem jelenik meg sem a szociális, sem az egészségügyi ellátórendszerben. A segítő folyamat során lehetőség szerint feltárásra kerülnek az egyén belső és külső erőforrásai. A szenvedélybeteg kliens életében legfőbb célok, a szenvedélybetegséggel kapcsolatos ismeretek átadása, az önértékelés erősítése, az életvitel, a magatartás, a kapcsolatrendszer változtatása az elérni kívánt eredmény érdekében. Ezen kívül az esélyegyenlőség jegyében az egészségügyi és szociális ellátásokhoz való egyenlő hozzáférés is biztosított.

**Szolgáltatásaik:**

- Pszicho-szociális intervenciók

- Információs, valamint felvilágosító szolgáltatások

- Telefonos, információs vonal fenntartása

- Megkereső munka

- Drop In klub

Az alacsonyküszöbű szolgáltatást 2020. évben mindösszesen 94 fő vette igénybe, közülük 67 fő volt férfi, 27 fő nő. Az életkori megoszlást tekintve a 36-45 éves korosztály vette igénybe a szolgáltatást a legnagyobb létszámban (42 fő), őket követték a 46 évnél idősebb korosztály tagjai (30 fő). A devianciákat tekintve, az össztársadalmi devianciákhoz hasonlóan 55 fő küzdött alkoholproblémákkal, 12 fő használt dizájner (biofű/herbál) drogokat, marihuána fogyasztás miatt 7 fő kérte szakember segítségét.

**II./2./5. Fogyatékkal Élőket és Hajléktalanokat Ellátó Közhasznú Nonprofit Kft. által nyújtott fogyatékkal élőket és hajléktalanokat érintő ellátások**

**Fogyatékkal élő embereket segítő szolgáltatások**

A Regionális Szociális Forrásközpont Közhasznú Nonprofit Kft. és a SAVARIA REHAB-TEAM Szociális Szolgáltató és Foglalkoztatási Kiemelkedően Közhasznú Nonprofit Kft. fúziójával létrejött új szervezet 2016. január 1-től Fogyatékkal Élőket és Hajléktalanokat Ellátó Közhasznú Nonprofit Kft. (továbbiakban FÉHE) lett. A fogyatékos emberek alap- és nappali ellátását Szombathely és kistérsége területén Szombathely Megyei Jogú Város Önkormányzatával és a Szombathelyi Kistérség Többcélú Társulással kötött ellátási szerződés alapján – a FÉHE látja el.

A fogyatékos emberek segítésének területén legfontosabb elérendő cél a munkaerő-piacra történő integráció, azaz a megmaradt képességeknek megfelelő munkavégzés. Ennek érdekében a FÉHE 1998. óta működteti az Integrált Foglalkoztatást Segítő Szolgálatát, amely a megváltozott munkaképességű/fogyatékos emberek – döntően – nyílt munkaerő-piaci foglalkoztatásának segítését végzi, komplex szolgáltatásokon keresztül.

A komplex szolgáltatás nyújtásának célja:

* a hátrányos helyzetű emberek társadalmi integrációjának elősegítése;
* az önálló életvitel támogatása,
* a foglalkoztatás elősegítése,
* a célcsoport mikro- és makro környezetének támogatása, fejlesztése,
* esélyegyenlőség támogatása

A szolgáltatásnyújtás legfontosabb alapelvei:

* egyénre szabott bánásmód
* normalizáció
* önálló életvitel segítése

**Fogyatékos Emberek Támogató Szolgálata**

A támogató szolgáltatás a mindenkori jogszabályoknak megfelelő személyi és tárgyi feltételrendszerrel végzett, fogyatékos személyre irányuló, személyes gondoskodást nyújtó szolgáltatás.

A szolgáltatás a fogyatékkal élő személy szükségleteinek speciális kielégítését végzi, életkorának, élethelyzetének és egészségi állapotának megfelelően, a meglévő képességeinek fenntartásával, felhasználásával, fejlesztésével. Célja az elérhető legmagasabb fokú önálló életvitel támogatása a saját lakókörnyezeten belül és kívül nyújtott tevékenységekkel és a lakókörnyezeten kívüli szolgáltatásokkal való kapcsolat megteremtése által.

A támogató szolgálat azoknak a szociálisan rászoruló, súlyosan fogyatékos embereknek tud segítséget nyújtani, aki fogyatékossági támogatásban, vakok személyi járadékában vagy magasabb összegű családi pótlékban részesülnek.

Az önálló életvitel támogatását a fogyatékos emberek számára az alábbi szolgáltatások nyújtásával biztosítja: személyi segítés, szállítás, információnyújtás, tanácsadás, gyógyászati segédeszköz kölcsönzés.

A szolgálat ellátási területe Szombathely Megyei Jogú Város közigazgatási területe, valamint a Szombathelyi járás településeinek közigazgatási területe.

A 2020. évben megállapodással rendelkező személyek száma 72 fő volt. A tárgyév folyamán 10 fő került ki az ellátásból és 20 fő került új ellátottként az ellátásba. A szolgáltatást igénybe vevők szinte teljes köre (71 fő) jogszabály alapján szociálisan rászorult volt. A szolgáltatást igénylők közül 29 fő nő és 43 fő férfi. Életkor szerint az ügyfelek közül 9 fő a 18 évnél fiatalabb, 46 fő a 18 és 64 év közötti és 17 fő a 65 év feletti. A szolgálat ügyfelei közül 35 fő mozgássérült, 23 fő értelmi fogyatékos, 6 fő látássérült, 5 fő halmozottan fogyatékos, 3 fő autista volt. 60 fő élt Szombathelyen, 12 fő az ellátási terület egyéb településein lakott.

**A Támogató Szolgáltat által biztosított szolgáltatások**

A 2020. év folyamán 72 fő igényelte a szolgáltatásokat. Ebből szociálisan rászorult (olyan súlyosan fogyatékos személy, aki rendelkezik fogyatékossági támogatással vagy emelt összegű családi pótlékkal) 71 fő. Szállítást 72 fő, személyi segítést 1 fő, szállítást 72 fő, közülük szállításhoz kapcsolódó személyi segítést 16 fő, személyi segítést 22 fő vett igénybe. Információs szolgáltatást 8 fő, segédeszköz kölcsönzést 10 fő igényelt.

**Információnyújtás, tanácsadás, információs szolgáltatás**

A fogyatékos emberek társadalmi integrációjának egyik alapfeltétele a fizikai- és infó- kommunikációs akadálymentesítés, azaz a fogyatékos emberek számára biztosítani kell, hogy a többségi társadalom tagjaival azonos módon igénybe tudják venni a közszolgáltatásokat, hozzáférjenek minden szolgáltatáshoz és információhoz.A szolgálat információt nyújt a fogyatékos embereket érintő eseményekről, programokról, tájékoztatást ad a problémájuk megoldásához igénybe vehető, őket megillető támogatások, szolgáltatások létéről, tartalmáról, hozzájutásuk módjáról, feltételeiről. Az információt kérők általában szociális ellátások, szolgáltatások felől érdeklődnek.

Az információnyújtás formái:

* személyes kontaktusban
* telefonon keresztül,
* e-mailben

**Tanácsadás**

A tanácsadást igénybe vehetik a fogyatékos személyek, a környezetükben élő személyek, családtagjaik, speciális esetben a velük kapcsolatban álló csoportok, szervezetek is.

A tanácsadás formája lehet:

* általános információnyújtás, tájékoztatás,
* speciális, célszervezetek felé történő átirányítás,
* speciális, beavatkozást igénylő esetekben megállapodás kötése után esetkezelés

A tanácsadás mindig közvetlen, személyes kontaktusban történik. Az ügyfelek elsősorban egy-egy konkrét probléma rendezésében kértek tanácsot a szolgálat munkatársától. A közvetlen környezetükben, családban fellelhető lehetséges természetes támaszaikkal való kapcsolat javításával rendeződik a problémák jelentős része. Az erőforrások feltárásával, szükség esetén megfelelő szakemberrel való kapcsolatfelvételben nyújt segítséget a szolgálat.

**Ügyintézés**

Az információs szolgáltatások és a személyi segítés közös területe, mely során a problémamegoldás folyamatában a személyi segítő akár az ügyféllel együtt, vagy akár annak meghatalmazása alapján önállóan jár el. Legtöbb ügyintézést egészségügyi, szociális ellátások, támogatások ügyében történik (pl. vizsgálati időpont egyeztetés, parkolási kártya, szociális bérlakás iránti kérelem, segély kérelem, fogyatékossági támogatás ügyintézés, hivatali időpontfoglalások)

**Esetkezelés**

Az igénybe vevő szükségleteinek kielégítésére irányuló, megállapodáson, illetve együttműködésen alapuló tervszerű segítő kapcsolat. Egy vagy több szolgáltatási elem együttes vagy önálló igénybevételével jár együtt. Jellemzően hosszútávú együttműködéshez, vagy rövid, intenzív segítői kapcsolathoz kötődik.

**Gondozás**

A gondozás az igénybe vevő bevonásával történő, tervezett, célzott segítés minden olyan tevékenység végzésében, melyeket saját maga tenne meg, ha erre képes lenne. Olyan rendszeres testi-lelki támogatás, fejlesztés, mely segíti az igénybe vevő jobb életminőségének elérését, a családban, társadalmi státuszában megtartását, visszaillesztését.

Tevékenységcsoportok:

* személyes higiéniát biztosító tevékenységek,
* fizikai szükségletek kielégítését támogató tevékenységek,
* hely és helyzetváltoztató mozgás támogatása, mozgatás,
* alapvető mentálhigiénés szükségletek biztosítását támogató tevékenységek

**Háztartási, vagy háztartást pótló segítségnyújtás**

Az igénybe vevő segítése mindennapi életvitelében, személyes környezete rendben tartásában, mindennapi ügyeinek intézésében. A tevékenység az igénybe vevő közvetlen személyes terére, környezetére irányul. Építve a meglévő képességeire, az önálló életvitelt segítő, támogató tevékenység. A lakáson belüli segítségnyújtás során a személyi segítő jelenléte biztonságot ad az igénybe vevőnek, hogy segítségével minél önállóbban tudja elvégezni az önkiszolgálással kapcsolatos feladatokat (mosdás, főzés, étkezés) és háztartási munkák többségét (mosogatás, mosás, takarítás). A lakáson kívüli segítés általában bevásárlásban való közreműködés, vagy ügyintézés formájában valósult meg a szociális szakember közreműködésével.

**Felügyelet**

A felügyelet célja az igénybe vevő biztonságának fenntartása a szolgáltatás adott helyszínén. Megvalósulhat a lakókörnyezetben, külső helyszínen, illetve a szállító szolgáltatáshoz kapcsolódóan a gépjárműben. Minden esetben személyesen kerül biztosításra.

**Készségfejlesztés**

Célja, hogy az igénybe vevő a lehető legnagyobb mértékben képessé váljon az önellátásra, önálló életvitelre, közösségi részvétele, kapcsolatai erősödjenek, ezáltal társadalomba való re/integrációjának esélye megteremtődjék.

Részterületei:

* önkiszolgálási képességek fejlesztése,
* személyes kapcsolatok kialakításának, fenntartásának fejlesztése,
* kommunikációs készségek fejlesztése,
* döntéshozatal képességének fejlesztése.

Valamennyi esetben fontos cél a meglévő kompetenciák megőrzése, fenntartása, bővítése a minél nagyobb önállóság elérése érdekében.

**Gyógypedagógiai segítségnyújtás**

Célja a fogyatékossággal érintett funkciók fenntartása és fejlesztése a fogyatékos emberek életében, az életminőség megőrzése és javítása.

A tevékenység célja az állapotromlás, és ezzel a társadalmi részvétel károsodásának megakadályozása, a magasabb gondozási szükséglet kialakulásának megelőzése. Nem célja a köznevelési intézményekben történő gyógypedagógiai tevékenység kiváltása, ahhoz kiegészítő módon illeszkedik.

**Szállításhoz kapcsolódó személyi segítés**

A szállításhoz kapcsolódó személyi segítést 16 fő fogyatékos személy vette igénybe 2020. évben. Ők mindannyian rendelkeztek az ehhez jogszabályban előírt szakorvosi igazolással. A Támogató Szolgálat segítsége nélkül ők nem tudnának eljutni az iskolájukba vagy a nappali ellátásukat végző szociális intézménybe, hiszen életkoruk, fogyatékosságuk miatt kíséret nélkül nem szállíthatók, tájékozódási képességük akadályozott. Igény szerint a szakorvosi igazolással nem rendelkező utasok számára is adott a személyi segítő jelenléte, közreműködése az utazás során.

A személyi segítés gyakoriságát az ügyfelek állapota, egyéni szükségletei, igényei befolyásolták. A 22 fő személyi segítést igénylő közül 16 fő napi-, illetve heti rendszerességgel igényelte a szolgáltatást, 6 fő alkalmanként kért személyi segítést.

**Szállítás**

A szállító szolgáltatás célja az igénybe vevő szállítási igénye alapján, a lakókörnyezeten kívüli alapvető szükségletek kielégítését segítő szolgáltatásokhoz, közszolgáltatásokhoz, való hozzáférés biztosítása speciálisan kialakított gépjárművel, megfelelő tárgyi feltételrendszer biztosításával, szükség esetén megfelelő segítő jelenlétében (jogszabály által meghatározott igazolás alapján). A szolgálat 2 személygépjárművet tart üzemben.

A szolgáltatás teljesítése előre egyeztetett módon, a kiindulás és érkezési állomás, illetve az időpontok pontos meghatározása alapján történik. Amennyiben az ügyfél mozgásában vagy tájékozódásában korlátozott, a gépkocsivezető segítséget nyújt a be- és kiszállásnál, a biztonságos közlekedés feltételeinek betartásában (biztonsági öv bekötése, kerekesszék rögzítés) Speciális kísérési igény esetén a személyi segítő munkatárs a gépkocsiban a szükséges gondozási feladatokat ellátja (szállításhoz kapcsolódó személyi segítés). Lehetőség van alkalmi, illetve rendszeres szállítás igénylésére. A szolgálat gépjárművei 2020. évben összesen 28416 elszámolható utaskilométert tettek meg az ügyfelekkel.

**Fogyatékos Emberek Nappali Szolgálata**

A Fogyatékos Emberek Nappali Szolgálata a Szombathely, vagy Szombathely kistérségében állandó lakcímmel rendelkező, vagy életvitelszerűen ott tartózkodó harmadik életévét betöltött, önkiszolgálásra részben képes, vagy önellátásra nem képes, de felügyeletre szoruló fogyatékos, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkezését.

A szolgálat célja az ellátottak társadalmi integrációjának elősegítése, önálló életvezetésük támogatása. A fogyatékossággal élő ellátottak egyedi képességeikhez és szükségleteikhez mérten önállóvá váljanak a mindennapi életvezetésükben. Alakuljanak ki olyan szociális képességek bennük, melyek lehetővé teszik a normál közösségi életben való részvételt. A Nappali Szolgálat engedélyezett férőhelyszáma 2020. évben 65 fő volt. A pandémia miatt a Nappali Szolgálat 2020. márciusa utáni időszakban a korlátozó jogszabályok alapján vagy nem fogadhatott ügyfelet, vagy korlátozott kapacitáslétszám mellett működhetett. A 2019. évben megállapodással rendelkező igénybe vevők száma 58 fő volt, 2020. évben pedig 57 fő. Az év folyamán ellátásba vett új ügyfelek száma 3 fő, az év folyamán megszüntetett ellátások 4 fő volt. A megszűnések okai: elhunyt (1 fő) megváltozott élethelyzet (3 fő) Az ellátást igénybe vevők fogyatékossági csoport szerinti megoszlása: 1 fő mozgássérült, 3 fő autista, 8 fő halmozottan fogyatékos, 45 fő értelmi fogyatékos volt.

**A Nappali Szolgálat által biztosított szolgáltatások**

**Felügyelet**

A nappali szolgálat nyitvatartási idejében az ellátottak számára személyes felügyeletet biztosít. A felügyeletet a szociális gondozók biztosítják. Az ellátottaknak állapotukból adódóan szükségük van a felügyelet biztosítására. A fogyatékosságuk súlyosságától függ, hogy kinek mekkora mértékben van szüksége erre.

**Gondozás**

Az ellátottak egyéni szükségleteinek megfelelően valósul meg a nappali szolgálatban a gondozás. A szociális gondozók végzik a feladatellátást. A gondozás célja az ellátottak testi-lelki támogatása, fejlesztése, az önállóságuk lehető legnagyobb fokú megőrzése mellett, illetve, hogy segítse az ellátottak családban, társadalmi státuszban való megtartását, visszailleszkedését.

A szolgáltatás 8 gondozási csoporton belül valósul meg egy-egy felelős gondozónő bevonásával. A gondozási csoportok kialakítása az ellátottak életkorának és a fejlettségi szintjének figyelembevételével történt.

**Étkeztetés**

A szolgálatban napi egyszeri meleg étel - ebéd - igényelhető. Az étel elfogyasztására az intézmény étkező helyiségében van lehetőség. A szolgáltatást igénybe vevő ügyfelek közül átlag 23 fő igényelte a szolgáltatást.

**Esetkezelés**

Célja a Nappali Szolgálat ellátottainak segítése mindennapi életük során felmerülő problémáik megoldásában, céljaik elérésében. Leggyakoribb esetkezelések voltak az év folyamán: konfliktushelyzetek megoldásának segítése, fogyatékossághoz kapcsolódó ellátások segítése.

**Háztartási vagy háztartást pótló segítségnyújtás**

Az ellátottak önálló életvitelének segítése nagyon hangsúlyos szolgáltatási forma. Az önálló életvitel elősegítése a szolgálat egyik legfőbb alapelve. A napközibe járó fiatalokat a mindennapi életvitelükben, személyes környezetük rendben tartásában, mindennapi ügyeik intézésében igyekezett fejleszteni a nappali szolgálat. A foglalkozások célja: A fejlesztésben résztvevők a képességeikhez mérten a lehető legönállóbb módon tudják elvégezni az önkiszolgálásukkal kapcsolatos háztartási munkákat, mindennapi életükben keletkező feladatokat. A tevékenységet természetes teendőként építsék be mindennapi életükbe.

**Készségfejlesztés**

A társadalmi beilleszkedést segítő magatartásformák kialakításának, egyéni és társas készségek kialakításának, fejlesztésének segítése.

Formái:

* Kompetenciafejlesztő foglalkozások
* Szociális kompetenciák, pozitív egészségmagatartás kialakítása
* Manuális készségfejlesztés
* Kondicionális képességek fejlesztése

**Tanácsadás**

Az ellátottak a fogyatékosságához és a mindennapi életvezetéséhez kapcsolódó kérdések nehézségek megoldását segítő szolgáltatás. A szolgálat segíti az ellátottakat, hogy kérdéseikre megfelelő tájékoztatást kapnak, véleményüket nyíltan, hátrányos következmények nélkül elmondják, kérésüket, visszajelzésüket, esetleges panaszukat megfelelő módon, tisztelettel kezeljék.

**Pedagógiai segítségnyújtás**

Olyan ismeretek, értékek, viselkedések, attitűdök, értékek átadása, gyakoroltatása, amely az ellátottak fejlődését segíti. A szolgáltatás kompetenciafejlesztő foglalkozások keretében valósul meg. Anyanyelvi kompetencia fejlesztésének kiemelt területe, a verbális és írott kommunikációfejlesztése. Az anyanyelvi kommunikáció magában foglalja a gondolatok, érzések és érzelmek kifejezését és értelmezését szóban és írásban egyaránt, valamint a helyes és kreatív nyelvhasználatot az élet minden területén: családon belül, az intézményben, társadalmi érintkezések, szabadidős tevékenységek során.

**Közösségfejlesztés**

A normalizáció elvét szem előtt tartva a szolgálat szabadidős programokat, közösségi rendezvényeket szervezett az ellátottak számára. A 2020. évben kialakult pandémia hatására sajnos csak nagyon kevés programot tudott megvalósítani a szolgálat.

**Fejlesztő Foglalkoztatás**

A Fejlesztő Foglalkoztatás résztvevői a Fogyatékos Embereket Segítő Szolgáltatások intézményéből 100 %-ban a nappali ellátás ellátottjai közül kerültek ki. A 2020. év folyamán két foglalkoztatási formában összesen 26 főkapott lehetőséget munkavégzésre.

A foglalkoztatásba bevont ellátottak eltérő képességei alapján két különböző típusú munkakör került kialakításra (csomagolás, takarítás).

**Csomagolás**

A jó manuális képességekkel rendelkező foglalkoztatottak számára csomagolási, szortírozási munkák végzésére tudott lehetőséget biztosítani az intézmény.

2020. évben bérmunka szerződés keretében bedolgozói munkavégzés valósult meg a Dekorand Kereskedelmi és Szolgáltató Kft. számára. A munkatevékenységek kézzel könnyen végezhető egyszerű hajtási, csomagolási feladatok voltak: MAM cumikhoz tartozó vásárlói tájékoztatók előkészítése a további gyártási folyamatok számára. A munkavégzéshez szükséges alapanyagokat, csomagolóanyagokat, félkész termékeket a vállalkozó biztosította. A megrendelt mennyiségeket hetente a vállalkozó szállította ki és az elkészült termékek elszállításáról is ő gondoskodott. Az év során közel 900 ezer darab vásárlói tájékoztató összeállítását sikerült elvégezni. A csomagolási munkák végzésében 2020. évben 18 megváltozott munkaképességű személy vett részt.

**Takarítás**

Azok számára, akik a nagymozgásos feladatokban tudtak jól teljesíteni takarítási munkákat szervezett a szolgáltatás, az intézmény külső belső környezetének takarítását, rendben tartását végezték. Az udvaron található parkolók illetve parkosított terület rendben tartása zajlott az évszakoknak megfelelően: felsöprés, lehullott levelek összegyűjtése, hólapátolás volt a feladatuk. Résztvevők száma a 2020. év során 8 fő volt.

**Hajléktalan személyeket segítő szolgáltatások**

Szombathely város területén a hajléktalan személyek komplex ellátását szintén a Fogyatékkal Élőket és Hajléktalanokat Ellátó Közhasznú Nonprofit Kft. végzi. A társaság biztosítja két szolgálattal az utcai szociális munkát, működteti a nappali melegedőt, 131 férőhelyen átmeneti szállásokat (éjjeli menedékhely, időszakos éjjeli menedékhely, átmeneti szállás) biztosít, továbbá 26 férőhelyen az idős hajléktalan emberek elhelyezését teremtette meg. A téli krízis időszakban életmentő szolgáltatásként időszakos férőhelyeket hozott létre, valamint 15 önkormányzati bérleményben, illetve 11 albérletben segíti a hajléktalan emberek társadalmi re- integrációját.

A hajléktalan személyek részére nyújtott komplex ellátások nyújtásának legfontosabb célja – a fogyatékkal élő személyek ellátásához hasonlóan - a nyílt munkaerő-piaci foglalkoztatás elősegítése, az egyén visszavezetése a munka világába.

Ennek érdekében a FÉHE részt vett:

* képzéssel összekötött foglalkoztatási programokban,
* a fogyatékos, illetve megváltozott munkaképességű emberek támogatott foglalkoztatásában,
* közcélú foglalkoztatás megszervezésében,
* közhasznú – támogatott foglalkoztatásban

**Hajléktalan személyeket segítő szolgáltatások bemutatása**

**Tanácsadás**

Az igénybe vevők hajléktalan személy bevonásával történő, jogait, lehetőségeit figyelembe vevő, kérdésére reagáló, élethelyzetének, szükségleteinek megfelelő vélemény-, javaslatkialakítási folyamat, a megfelelő információ átadása valamilyen egyszerű vagy speciális felkészültséget igénylő témában, amely valamilyen cselekvésre, magatartásra ösztönöz, vagy nemkívánatos cselekvés, magatartás elkerülésére irányul.

**Esetkezelés**

Az igénybe vevő hajléktalan személy problémáinak megoldása érdekében, együttműködik az őt gondozó szociális munkással, közösen számba veszik és mozgósítják az igénybe vevők saját, és támogató környezete erőforrásait, és azokat a szolgáltatásokat és juttatásokat, amelyek bevonhatók a célok elérésébe, újabb problémák megelőzésébe.

**Gondozás**

Az intézmény szolgáltatásait igénybe vevő hajléktalan személyek részére nyújtott szolgáltatás, melynek célja az ellátott részére a meglévő lehetőségek felhasználásával biztosítani az emberhez méltó életminőség elérését.

**Étkeztetés**

Az intézmény gondoskodik hideg, illetve meleg ételről alkalmilag vagy rendszeresen a szolgáltatást igénybe vevő hajléktalan személy részére. Munkanapokon az RSZTOP program keretében meleg ebéd, illetve adományok formájában hideg élelmiszer. Étkezési lehetőség biztosítása: munkanapokon az RSZTOP program keretében meleg ebéd, illetve adományok formájában hideg élelmiszer. Az étkeztetés lehetőségének biztosítása 2017. évtől a Hajléktalanokért Közalapítvánnyal együttműködve pályázati program keretében történik. Napi egy tál előre csomagolt ebéd biztosított valamennyi igénybe vevő részére. Az étel melegítéséhez és elfogyasztásához kulturált körülmények állnak rendelkezésre.

**Felügyelet**

Az intézmény szolgáltatásait igénybe vevő hajléktalan személyek, személyi és vagyontárgyainak biztonsága érdekében végzett szolgáltatás, melyet erre a feladatra megbízott személy alkalmazásával és kamerarendszerrel valósul meg.

**Háztartási vagy háztartást pótló segítségnyújtás**

Az igénybe vevő segítése mindennapi életvitelében, személyes környezete rendben tartásában, mindennapi ügyeinek intézésében, valamint a személyes szükségleteinek kielégítésére szolgáló lehetőségek és eszközök biztosítása, ha ezt saját háztartásában vagy annak hiányában nem tudja megoldani.

**Szállítás**

Az ügyfelek - szükségleteikhez igazodva egészségügyi intézményekbe, egyéb hivatalos ügyeik intézéséhez, szervezett szabadidős programok, családi és társas kapcsolatok ápolásához, ingóságaik szállításához kapnak segítséget. Indokolt esetben a szolgáltatást az intézmény gépkocsijával is biztosított.

**Készségfejlesztés**

Az igénybe vevő társadalmi beilleszkedését segítő magatartásformáinak, egyéni és társas készségeinek kialakulását, fejlesztését szolgáló helyzetek és alternatívák kidolgozása, lehetőségek biztosítása azok gyakorlására.

**Lakhatás**

Alapvető szükségleteik kielégítésének keretében a rászoruló hajléktalan személyek igényeihez, egészségi állapotukhoz igazodó lakhatási megoldás biztosítása. Szállásnyújtó szolgáltatások: éjjeli menedékhely, átmeneti szállás, külső intézményi férőhely.

**Megkeresés**

Szociális problémák által érintett vagy veszélyeztetett azon egyének közvetlen, illetve közvetett módon történő elérése vagy felkutatása (a releváns szolgáltatásokhoz való hozzájuttatás céljából), akik vélhetően jogosultak egy adott szolgáltatásra, de azt bármilyen okból elérni nem tudják.

**Utcai Szociális Szolgálat**

Az utcai szociális munka célja az ellátatlan, de az intézményes ellátással szemben bizalmatlan, az utcán tartózkodó egyének, csoportok szociális és mentális segítése, elsősorban életmentés, megelőzés, integrálás céljából.

Az intézmény a 2020. évben is a hajléktalan személyek minél szélesebb körű és zavartalan ellátása érdekében együttműködési megállapodást írt alá a Nyugat-dunántúli Regionális Diszpécserszolgálattal, a Mentőszolgálattal, a Rendőrséggel, a Közterület felügyelettel, valamint a Markusovszky Kórházzal. Rendszeres kapcsolatot tart fenn a Hajléktalanokért Közalapítvánnyal, az országban működő hajléktalan ellátó szervezetekkel, a régióban működő egészségügyi és más szociális intézményekkel, a Munkaügyi Központtal, a Nyugdíjbiztosítási Igazgatósággal, az Egészségbiztosítási Pénztárral etc. A FÉHE a 2020. évben iskét utcai szolgálat működtetésével biztosította a hajléktalan emberekfelkutatását, az ellátásukat biztosítóinformációk nyújtását, a nappali melegedőbe, illetve az éjjeli menedékhelyre irányításukat, krízis esetben azonnali ellátásuk megszervezését. 2020. évben a két szolgálat munkatársai összesen 87 fő utcai hajléktalannal kerültek kapcsolatba, közülük 9 fő volt nő.

A hajléktalan emberek többsége nem életvitelszerűen tartózkodik utcán, ismerősöknél, nem lakás céljára szolgáló helyiségekben húzza meg magát. Az utcán élő hajléktalanok számában és a nemek szerinti megoszlásában évek óta nincs jelentős változás. A nők száma változatlanul alacsony, ők inkább igénybe veszik az ellátórendszer szolgáltatásait és gyakran szívességi lakáshasználóként is szállásokhoz jutnak. A FÉHE munkatársainak nem az utcán tartózkodó hajléktalanok száma, hanem azok szocio-demográfiai összetétele jelent komoly problémát. A 2020. évben napi átlagban 14 fő utcai hajléktalannal foglalkoztak az utcai szociális munkás szolgálatok. 2020. évben összesen 424 bejelentésérkezett intézményhez.

**Éjjeli Menedékhely**

A hajléktalanok éjjeli menedékhelye az önellátásra és a közösségi együttélés szabályainak betartására képes hajléktalan személyek éjszakai pihenését, valamint krízishelyzetben éjszakai szállás biztosítását lehetővé tevő szolgáltatás. Az intézmény szolgáltatásait azok vehetik igénybe, akik éjszakáikat közterületen vagy nem lakás céljára szolgáló helyiségben töltik. Az éjjeli menedékhely működtetésének legfontosabb célja, hogy egyetlen hajléktalan személy se legyen kénytelen éjszakáit utcán, közterületen tölteni.Az éjszakai pihenés mellet az éjjeli menedékhely biztosítja mindazokat a szolgáltatásokat, amelyek az alapvető fizikai szükségletek kielégítéséhez nélkülözhetetlenek. Az éjjeli menedékhely térítésmentesen biztosít ellátást azoknak a hajléktalan embereknek, akik utcán, közterületen nem lakás céljára szolgáló helyiségben lennének kénytelenek tölteni éjszakáikat. Az éjjeli menedékhely 25 férőhelyes, ami a téli krízisidőszakban 20 férőhellyel bővül. Az éjjeli menedékhely 2020. évben is folyamatosan teljes kihasználtsággal üzemelt.2020. évben az éjjeli menedékhely szolgáltatásait 142 fővette igénybe, közülük 117 fő volt férfi és 25 fő volt nő.

**Nappali Melegedő**

A Nappali Melegedő elsősorban az éjjeli menedékhelyszolgáltatásait igénybe vevőket, és az utcán élőketszólítja meg, de a rehabilitációs programokba be kívánja vonni azokat a potenciálisan hajléktalan embereketis, akiknek egészségi állapotuk, szociális- és munkaerő-piaci kompetencia-hiányuk miatt az önálló lakhatásuk megtartása veszélyben van, munkaerőpiacra történő kivezetésük pedig csak foglalkoztatási rehabilitáció után valósulhat meg.

A nappali melegedő lehetőséget biztosít a hajléktalan személyek részére

* közösségi együttlétre,
* pihenésre,
* személyi tisztálkodásra,
* személyes ruházat tisztítására,
* étel melegítésére, tálalására, elfogyasztására.

Azzal, hogy a nappali melegedő az I. számú utcai szociális munkás szolgálat és az éjjeli menedékhely egy telephelyen működik, hatékonyabban biztosítható az intézményes ellátással szemben idegenkedő hajléktalan emberek bizalmának megnyerése, az ellátórendszerbe való bevonása. Az éjjeli menedékhely szolgáltatásait igénybe vevőknek reggel 7 órakor - amikor az éjjeli menedékhely bezár - nem kell elhagyniuk az intézményt, hanem az épületen belül működő nappali melegedő szolgáltatásait vehetik igénybe. Ezzel a működéssel megelőzhetővé válik, hogy az éjjeli menedékhelyről reggel 7 órakor elküldött emberek jelentős része napközben közterületen töltse az idejét. Minden szolgáltatást igénybe vevő számára biztosított a tisztálkodás és a személyes ruházat tisztításának feltételei.A ruházat és egyéb személyes dolgok biztonságos őrzése, a ruházat pótlása megoldott. Az étkeztetés lehetőségének biztosítása2017. évtől a Hajléktalanokért Közalapítvánnyal együttműködve pályázati program keretében történik. Napi egy tál előre csomagolt ebédet biztosított valamennyi igénybe vevő részére. Az étel melegítéséhez és elfogyasztásához kulturált körülmények állnak rendelkezésre a nappali melegedőben. A nappali melegedőben történik a hajléktalan emberek okmánypótlása**,** hivatalos ügyintézése is. A hajléktalan lét gyakori velejárója a személyes okmányok elvesztése, azt azonban valamennyien tudják, hogy legalább személyi igazolvánnyal rendelkezniük kell ahhoz, hogy a sorozatos rendőrségi feljelentéseket elkerüljék.

Az egészségügyi ellátáshoz való hozzáférés szigorodásának következtében egyre gyakrabban igényelnek segítséget a társadalombiztosítási kártya pótlásához, az adóigazolvány megkéréséhez. Az esetek többségében akkor kérnek segítséget a hajléktalan emberek, amikor munkaviszonyt kívánnak létesíteni. Postacím minden utcai illetve éjjeli menedékhely szolgáltatásait igénybe vevő hajléktalan embernek biztosított, amennyiben ezt igénylik.

A nappali melegedő férőhelyszáma: 40 fő, az igénybe vevők napi átlagos száma egész évben meghaladta az engedélyezett férőhelyszámot, a téli leghidegebb napokon a 60 főt is eléri a megfordulók száma. 2020. évben 200 fő fordult meg a nappali melegedőben.

**Átmeneti Szállás**

A hajléktalanok átmeneti szállása azoknak a hajléktalan személyeknek az elhelyezését biztosítja, akik az életvitelszerű szálláshasználat és a szociális munka segítségével képesek az önellátásra.

Az átmeneti szálláson élő hajléktalan emberek foglalkoztathatóságának javítása, önálló lakhatásuk segítése érdekében fejleszteni kívánt szolgáltatások:

* Önálló lakhatásra történő felkészítés egyéni és csoportos szociális munka formájában
* A munkavállalási esélyeket segítő képzések, tréningek felkutatása és támogatása
* A kiléptető lakások számának bővítése, minőségének javítása
* Koedukált elhelyezés lehetőségének biztosítása az átmeneti szálláson A szolgáltatás működtetésétől várt eredmények:
* A szolgáltatást igénybe vevők képessé válnak az önálló életvitelre.
* Az életkoruk, egészségi állapotuk miatt önálló életvitelre már nem képes hajléktalan emberek segítséget kapnak ahhoz, hogy a számukra megfelelő ellátáshoz jussanak.

Az intézmény a hajléktalan személyek minél szélesebb körű és zavartalan ellátása érdekében együttműködési megállapodást írt alá a Nyugat-dunántúli Regionális Diszpécserszolgálattal, a Mentőszolgálattal, a Rendőrséggel, a Közterület felügyelettel, valamint a Markusovszky Kórházzal. Rendszeres kapcsolat van a Hajléktalanokért Közalapítvánnyal, az országban működő hajléktalan ellátó szervezetekkel, a régióban működő egészségügyi és más szociális intézményekkel, a Munkaügyi Központtal, a Nyugdíjbiztosítási Igazgatósággal, az Egészségbiztosítási Pénztárral stb. Továbbra is komoly problémát jelent az átmeneti szálláson, hogy a lakók jelentős hányada olyan idős, beteg, fogyatékos, illetve pszichiátriai beteg ember, akik önálló életvitelre nem képesek, az ő elhelyezésük tartós bentlakásos intézményben lenne indokolt.

Az átmeneti szálláson 2020. évben 116 fő fordult meg, közülük 97 fő volt férfi és 19 nő. Az átmeneti szálláson az év során 33 fő jogviszonya szűnt meg, közülük 11 fő költözött albérletbe, ezek között piaci albérlet, önkormányzati bérlakás és munkászállás egyaránt megjelent. Az éjjeli menedékhelyre 6 esetben „került vissza” lakó, ennek leggyakoribb oka a vállalt együttműködés be nem tartása volt. Az elhalálozások száma 5 volt. Hajléktalanok otthonába 5 fő került tartós elhelyezésre. 6 fő ismeretlen helyre távozott.

**Háziorvosi rendelő**

A Zanati úti telephelyen a hajléktalan ügyfelek komplex ellátásának érdekében háziorvosi rendelő, egészségügyi ellátás, addiktológus szakrendelés, pszichiátriai ellátás biztosított.

**Tüdőszűrés**

Az ellátott kliensek évente tüdőszűrésen vesznek részt. A vizsgálaton megjelentek száma 2020-ban 157 fő volt. Ebből szakvizsgálatra tovább lett küldve 3 fő, kórházba nem lett utalva senki.

**Addiktológiai szakrendelés**

Az intézményt felkereső hajléktalan személyek között egyre több az egészségügyi ellátásból kiszoruló, vagy az azt igénybe venni nem tudó pszichés-mentális problémákkal küzdő hajléktalan ember, akiknek gyógyítását és szociális, mentális segítését kevesen vállalják.

Az intézményben heti 4 órában addiktológus - pszichiáter szakember egyéni terápia keretében nyújt segítséget a szenvedélybetegségekkel küzdő, illetve különböző pszichiátriai megbetegedésekben szenvedő lakóknak, emellett a szociális munkásoknak is a pszichiátriai beteg kliensekkel való szakmai munkához. Az addiktológus foglalkoztatásával, sokkal hatékonyabbá vált az alkoholproblémák, illetve a különböző pszichiátriai kórképek kezelése, javult a kapcsolat az egészségügyi intézményekkel (pl. Pszichiátriai Osztály, Intaháza). 2020. évben ezt a szolgáltatást 189 fővette igénybe.

**Betegszobai ellátás**

Az egészségügyi ellátás fontos eleme, hogy szükség esetén elhelyezést biztosít azon hajléktalan klienseink számára, akiknek gyógyulása, javulása rendszeres felügyeletet igényel. A betegszobára érkező ápoltak száma csaknem mindegyike általánosan legyengült állapotban kerül be. A betegek benntartózkodási időtartama nem limitált, mindig az egyéni ápolási szükséglet határozza meg. Az intézmény egészségügyi részlegén elsősorban azok a hajléktalan személyek helyezhetők el, akik nem szenvednek semmilyen fertőző betegségben, állapotuk nem teszi indokolttá a kórházi kezelést, valamint önellátásra részben képesek. A betegszobai elhelyezést az éjjeli menedékhelyen, az átmeneti szálláson, valamint az utcán élő hajléktalan személyek is igénybe vehetik. A hajléktalan beteg emberek felvételét sok esetben azért utasítják el a kórházak, mert állapotuk aktív kórházi ágyat még nem igényel. Problémát jelent azoknak az ápolása is, akik kórházi kezelésük után utókezelést ugyan nem igényelnek, de lábadozásuk időszakában egészségügyi ellátásra még szükség lenne.

2020-ban a betegszobában elhelyezettek száma 24 fővolt, ebből 16fő többször is részesült kórházi fekvőbeteg-osztályon ellátásban.

**Járóbeteg ellátás**

A háziorvosi szolgálat heti két alkalommal vehető igénybe. Az ellátásba újonnan bekerülők, illetve az átmeneti szállásra felvételüket kérők minden esetben egészségügyi állapot felmérésen vesznek részt. A krónikus betegségek kezelése, a rendszeres recept felírások mellett fontos szerepet kapnak a különböző szűrővizsgálatok**,** illetve az akut esetek kezelése.

A hajléktalanokat ellátó háziorvosi rendelőben ellátott esetek száma 3195 fővolt, ebből 285 fő esetében került sor szakrendelésre való tovább küldésre.

**Hajléktalan utógondozói ellátás**

Az intézmény utógondozást végez azon hajléktalan személyek esetében, akik az önálló lakhatásra segítséggel képesek. Az utógondozó lakások között van 1 saját tulajdonú 3 szobás lakás, 15 db önkormányzati lakás és12 darab piaci alapokon működő bérlemény. Összesen a 22 db lakásban 45 fő lakik. Esetükben az utógondozását 2 fő szociális munkás végzi. Az ellátásban lévő személyekkel a kapcsolattartás egyénre szabott intenzitású.

Az utógondozás célja, hogy segítse a lakók önálló lakhatásának megtartását, krízis esetén megfelelő megoldást nyújtson, és preventív módon megakadályozza az ellátórendszerbe történő „visszaesést”. Fontos hogy az utógondozás évei alatt, hosszú távú és biztonságos lakhatási megoldáshoz jussanak ezen személyek.(pl.: önkormányzati bérlakás).

**Hajléktalanok Otthona**

A Hajléktalanok Otthona tartós elhelyezést biztosító intézmény olyan hajléktalan személyek számára, akiknek ellátása átmeneti szálláshelyen nem biztosítható, és koruk, egészségi állapotuk miatt tartós ápolást, gondozást igényelnek. Az otthon teljes körű fizikai és egészségügyi ellátást biztosít lakóinak. A Hajléktalanok Otthonában 2020. évben a férőhelyek száma 26 (24 fő férfi, 2 fő női) volt, az ellátott személyek száma 32 fő volt. A tárgyévben 6 fő új igénybe vevő került elhelyezésre. 7 főnek szűnt meg a jogviszonya 6 fő elhunyt, 1 főnek az intézményi házirend súlyos megsértése miatt lett megszüntetve a jogviszonya. A gondnokság alatt álló személyek száma 21 fő (teljesen korlátozó 17 fő, korlátozó 4 fő) volt. 1 fő gondnokság alá helyezése folyamatban van.

**Hajléktalan fejlesztő foglalkoztatás**

A 2020. évben a fejlesztő foglalkoztatás mindkét foglalkoztatási formában - fejlesztési jogviszony, illetve munkaviszony - 2020. január 1-én indult a Vörösmarty u. 36. szám és a Kötő u. 12. szám alatti telephelyeken. Fejlesztési jogviszony keretében történő foglalkoztatásban2020. január 1-én összesen 17 fő vett részt napi 6 órás munkavégzésben, valamint 1 fővel 4 órás munkavégzésben.

A 6 órában foglalkoztatottak közül:

* 10 fővel egyéb máshova nem sorolható feldolgozóipari tevékenység,
* 5 fővel egyéb takarítás,
* 1 fővel zöldterület kezelés,
* 1 fővel egyéb fa-, parafa termék és fonott áru gyártása tevékenység végzésére került fejlesztési szerződés megkötésre. A 4 órában foglalkoztatott munkavállaló egyéb máshova nem sorolható feldolgozóipari tevékenységet végzett. Munkaviszony keretében történő foglalkoztatásban 2020. január 1-én összesen 14 fő vett részt. Egy fő munkavállaló napi 4 órában, illetve 13 fő napi 6 órában került foglalkoztatásra.

2020-ban a fejlesztő foglalkoztatásban összesen 42 fő vett részt. Csak fejlesztési jogviszony keretében 27 főt foglalkoztatása valósult meg, közülük 2 fő két esetben is megfordult a foglalkoztatásban. Csak munkaviszony keretében történő foglalkoztatásban 15 fő vett részt az év során.

**Közfoglalkoztatás**

A 2020. évben a FÉHE foglalkoztatási részlege két közfoglalkoztatási mintaprogramot (Hajléktalan Közfoglalkoztatási Mintaprogram és Egyedi Start Mintaprogram) és hat hosszabb időtartamú közfoglalkoztatási programot (pl: Hosszútávú Közfoglalkoztatási Program, közérdekű munka) valósított meg. A hosszabb időtartamú programokból két program képzés megvalósítására irányult. A projektekben összesen 135 hátrányos helyzetű személy dolgozott (91 különböző személy), illetve vett részt valamilyen felzárkóztató képzésen.

A Hajléktalan Közfoglalkoztatási Mintaprogram keretében az alábbi tevékenységek valósultak meg:

* zöldterület gondozás (szemétszedés, parkfenntartás, fűnyírás, ároktisztítás, nem használt, üresen álló önkormányzati területek gondozása);
* szociális tüzelőfeldolgozás;
* intézményi -és gépkarbantartás;
* szociális mosoda üzemeltetés;
* segédápolói munka

Az Egyedi Start Mintaprogramban ellátott tevékenységek:

* papírbrikettálás
* kreatív műhely (asztalosipari és gravírozó üzem)
* varroda

A közfoglalkoztatottak létszáma csökkenő tendenciát mutat (arányuk a 2020. évben 5,6%-kal csökkent), melynek oka az országos tendenciával és elvárásokkal korreláló létszámcsökkenés volt. A programok közös átfogó célja a hátrányos helyzetű emberek közfoglalkoztatás keretében történő folyamatos és értékteremtő munkavégzése, munkatapasztalat szerzése, melynek köszönhetően feleleveníthetik korábban megszerzett tudásukat és ennek köszönhetően képessé válhatnak a folyamatos és minőségi munka végzésére.

Az évek alatt a közfoglalkoztatásban dolgozók létszámának folyamatos, országos tendenciát követő csökkentése nem vonta maga után az ellátandó feladatok csökkenését. A területek és feladatok némiképpen még növekedtek is, vagy legalábbis változtak az előző évekhez képest. A célcsoport mentális és egészségi állapota miatt nehezen mobilizálható a területek között. Emiatt sok problémát okozott a humánerőforrás megfelelő összpontosítása főleg a 2020. év elején elkezdődött COVID-19 járvány okozta új kihívások miatt.

A közfoglalkoztatási programok közül továbbra is a két nagy mintaprogramban dolgozik a foglalkoztatottak túlnyomó része (68 %). A hosszabb időtartamú programok között a 11 fős létszámkorlátú helyi program a legnagyobb, mely egyfajta pufferként szolgál a két nagy mintaprogramba létszámhely miatt be nem jutott személyek számára.

**Vas Megyei Család és Esélyteremtő Önkéntes Ház (CSEÖH)**

A Vas Megyei Család, Esélyteremtő és Önkéntes Ház a Forrásközpont Közhasznú Alapítvány keretében működik. Működésének feltételeit a Fogyatékkal Élőket és Hajléktalanokat Ellátó Nonprofit Kft. biztosítja azáltal, hogy az Óperint u. 1. szám alatti telephelyét ingyenesen bocsátja a működésükhöz rendelkezésre.

Az Önkéntes Ház 2020. évi átfogó céljai között szerepelt az előítéletek lebontása, a társadalmi kohézió erősítése, illetve a hátrányos megkülönböztetés által leginkább érintett célcsoportok társadalmi integrációjának elősegítése. A természetes támaszok közül a család fontosságának hangsúlyozását, a családi struktúrák megerősítését, a családbarát szemléletmód előmozdítását tartotta fontosnak az Önkéntes Ház, a családügy területéhez kapcsolódó tevékenységek, programelemek megvalósításával. További fontos célként jelent meg a generációk közötti együttműködésben rejlő erőforrások feltérképezése, az önkéntesség népszerűsítése, az önkéntesek számának növelése, az önkéntesség kultúrájának kialakítása. Továbbá az Önkéntes Ház tevékenysége által növekedett a szektorok közötti együttműködés hatékonysága a civil megmozdulások, illetve az állam/egyház által biztosított szociális szolgáltatások között.

**Célcsoportjaik:**

* nők
* fogyatékossággal élők
* ifjúság
* mélyszegénységben élők (romák, gyermekek, illetve hátrányos helyzetű

településen élők)

* idősek
* családok (illetve gyermeküket egyedül nevelő szülők)
* bármely diszkriminációs indok miatt hátrányos megkülönböztetéssel érintett csoportok, személyek, illetve velük foglalkozó civil, illetve önkormányzati szervezetek, intézmények egyaránt
* for-profit szféra szereplői
* Szombathelyen és Vas megyében élő állampolgárok, a többségi társadalom tagjai

A CSEÖH által nyújtott szolgáltatások és megvalósított programok: ingyenes E-pont, wi-fi működtetése, tanácsadás, információnyújtás, Az Egyenlő Bánásmód Hatóság helyi referensének ingyenes jogi segítségnyújtása, Esély Órák, Családvédelmi Akcióterv, Szakmai Kerekasztal beszélgetések, fórumok, Láthatatlan ebéd szemléletformáló program, adományozás a Covid 19 vírushelyzetben, Bölcsi tuning elnevezésű önkénteseket toborzó akció, társadalmi érzékenyítést célzó kulturális programok, a 2020. év legkiválóbb önkénteseinek díjazása, pályázati programokban részvétel, fiataloknak szóló, a szabadidő hasznos eltöltését szolgáló foglalkozások szervezése.

**III.** **INFRASTRUKTURÁLIS FEJLESZTÉSEK, PÁLYÁZATOK SZOCIÁLPOLITIKAI HATÁSAI**

**Infrastrukturális fejlesztések, beruházások**

**Terület- és Településfejlesztési Operatív Program (TOP)**

**A** **TOP-6.2.1-19-SH1-2019-00001 kódszámú projekt keretében Szombathelyen új bölcsőde építése valósul meg 460 millió Forint finanszírozással. Az intézmény létrejöttével javul a városban és a megyében élő lakosság nevelési, gondozási szolgáltatásokhoz való hozzáférése. A fejlesztés célja, hogy növekedjen a gyermeknevelési tevékenység szakmai színvonala és hatékonysága, javuljon a bölcsődei ellátás keretében a gyermekek és családok esélyegyenlősége, megvalósuljon az integrált nevelés-oktatás, mely hosszú távon járul hozzá a megyeszékhely és a megye gazdasági versenyképességének növeléséhez.**

**A TOP-6.2.1-15-SH1-2016-00005 „Bölcsőde fejlesztések Szombathelyen” projektben három szombathelyi bölcsőde újult meg Szombathelyen, ami a gyakorlatban azt jelentette, hogy a város meglévő 538 db bölcsődei férőhelyéből összesen 220 db férőhely újult meg. A fejlesztés nem csak épületkorszerűsítést jelentett, hanem egyéb infrastrukturális fejlesztéseket is tartalmazott, úgymint a gyermekek számára új játszóeszközök, beszerzését, 255 millió Forint befektetésével.**

**A TOP-6.6.1-16-SH1-2018-00001 „Új Egészségügyi Alapellátó Központ kialakítása” elnevezésű projekt keretében modern, energiahatékony egészségügyi komplexum jött létre, mely lakosság közeli szolgáltatást nyújt, úgymint egészségmegőrzés, prevenció, magasabb színvonalú egészségügyi ellátás, kiegészítő funkciókkal (gyógytorna, egészségügyi szakemberek oktatása, prevenciós előadások megtartása etc.). Köztudott, hogy az egyén egészségét több tényező együttesen befolyásolja, ennek megfelelően törekedni kell a teljes testi, lelki és szociális jólét biztosítására. Az egészségügyi komplexum által nyújtott szolgáltatások által javul a lakosság fizikai és mentális állapota, amely kihat az egyének, családok, közösségek szociális jólétére is. A beruházás összértéke 686 millió Forint volt.**

**A TOP-6.7.1-15-SH1-2016-00001** számú, „Szociális városrehabilitáció II. ütem” című projekt keretében lakófunkciót erősítő tevékenység valósult meg, 25 db szociális bérlakás felújítása, komfortosítása, energiahatékonyság javítása történt meg. Fejlesztési helyszínek: Szabadságharcos u 4. (12 db lakás), Óperint u. 15. (4 db lakás)., Óperint u. 17. (4 db lakás)., Körmendi út 5. (5 db lakás). A projektben a kivitelezés ideje alatt 14 család – előzetes egyeztetés és a költözésben való segítségnyújtás mellett - kapott cserelakást a munkálatok elvégzésének idejére.

**Támogatási programok, ösztöndíjak**

**Szent Márton Esélyegyenlőségi Támogatási Program**

Szombathely Megyei Jogú Város Közgyűlése a 8/2018. (II.15.) Kgy. sz. határozatával egyetértett a Szent Márton Esélyegyenlőségi Támogatási Program bevezetésével, és elfogadta a Támogatási Program működtetésének részletes szabályait tartalmazó rendeletet. A város a Szent Márton Esélyegyenlőségi Támogatási Program rendszerén keresztül kíván támogatást nyújtani a tehetséges, szociálisan hátrányos helyzetben lévő gyermekek számára. A társadalmi igazságosság növelése és a pályázati programba történő bekerülés esélyeinek kiszélesítése érdekében a 2021. évben rendeletmódosításra került sor, melynek értelmében, a korábbi évektől eltérően a tehetséges, szociálisan rászorult, általános iskola 5. évfolyamába lépő gyermekek köre kibővült, az általános iskola 6. évfolyamába lépő gyermekek körével is, valamint a pályázóval egy háztartásban élőkre vonatkozó jövedelemhatár mértéke is megemelésre került. A módosítások bevezetésével a pályázó hátrányos helyzetű, tehetséges fiatalok köre kibővült, valamint a Támogatási Program teljes létszámkerete kihasználhatóvá vált.

A támogatás igénylésének módja: pályázati eljárás. A pályázatot a polgármester írja ki minden év május 31. napjáig. A pályázatot a tárgyév június 30. napjáig a pályázati felhívásban szereplő adatlapon, személyesen kell a polgármesterhez benyújtani. A pályázathoz mellékelni kell a rendeletben előírt dokumentumokat. Az érvényes pályázatot beadó kérelmezők háztartásában a hivatal és a Pálos Károly Szociális Szolgáltató Központ és Gyermekjóléti Szolgálat munkatársa együttesen környezettanulmányt készít. A beérkezett pályázatokat a szociális ügyekkel foglalkozó bizottság 100 pontos pályázati rendszerben bírálja el. A sikeres pályázóval a polgármester támogatási szerződést köt. A támogatási szerződés megkötését követően a mentor, a támogatott részére egyéni fejlesztési tervet készít, amelyben a nyelvismeret, valamint a támogatott tanulmányi átlagának emelkedése kiemelt fontosságot kap. Atámogatási időszak tárgyév szeptember 1. napjától következő év augusztus 31. napjáig tart. A támogatás összege támogatási időszakonként és pályázónként önkormányzati támogatásból 500.000,-Ft, amely összeg adható, és esetenként külső forrásból növelhető. A támogatás felhasználása a támogatási időszakon belül, az egyéni fejlesztési tervben foglaltakkal összhangban, a mentor döntése alapján történik. A 2020/2021-es tanévben 4 gyermek vett részt a Támogatási Programban.

**Kariatida Tanulmányi Támogatási Program**

Szombathely Megyei Jogú Város Közgyűlésének a Kariatida tanulmányi támogatásról szóló 267/2016.(IX.15.) Közgyűlési határozata alapján „Szombathely Szent Márton városa” Jóléti Alapítványa Szombathely Megyei Jogú Város Önkormányzatával együttműködve „Kariatida tanulmányi támogatás” nyújtásával segíti a családban bekövetkezett betegség, árvaság, rokkantság, haláleset miatt rendkívüli élethelyzetbe került szombathelyi lakóhelyű, hazai felsőfokú képzésben nappali, vagy levelező tagozaton tanulmányokat folytató, első diplomájuk megszerzésére, illetve felsőfokú szakképzésben első szakképesítésük megszerzésére törekvő fiatalokat. 2016. évben 10 támogatási kérelem érkezett, valamennyi pályázat pozitív elbírálásban részesült. 2017. évben összesen 6 kérelem vált támogathatóvá, a 2018. évben 7 fő részesült tanulmányi támogatásban. 2020. évben 6 fő, 2021. évben 5 fő válhatott támogathatóvá a program által.

**„Szombathely visszavár” Ösztöndíjprogram**

A „Szombathely visszavár” felsőoktatási tanulmányi ösztöndíj a hiányszakmákban továbbtanuló diákoknak nyújt ösztöndíjat, a szakember utánpótlás biztosítása céljából. Olyan, szombathelyi lakóhellyel rendelkező nappali tagozatos hallgatók vehetnek részt, akik a pályázati felhívásban meghatározott hiányszakmákban az első diploma megszerzése érdekében kezdik vagy folytatják tanulmányaikat. A programban 2020. évben összesen 22 fő támogatott fiatal vett részt, közülük 7 fő volt a 2020. évben új támogatottként belépett személy.

**Petz Gyula Ösztöndíjprogram**

Szombathely városa Petz Gyula hagyatékából, végakaratának megfelelően Petz-ösztöndíjat hozott létre a város jó tanulmányi eredményű, nehéz szociális helyzetű általános és középiskolás tanulóinak támogatására. A hagyatékot alapítványi célra kell fordítani, amelyből olyan alap- és középfokú köznevelési intézmények tanulói támogathatók, akiknek a tanulás anyagi nehézséget okoz. 2019-ben 5 tanuló, 2020-ban 6 tanuló részesült Petz ösztöndíjban.

**Bursa Hungarica Ösztöndíjprogram**

A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás, a megyei önkormányzatok által nyújtott támogatás és a felsőoktatási intézményi támogatás. 2020. évben 19 fő, 2021. évben 16 fő tehetséges diák részesült Bursa ösztöndíjban.

**Arany János Tehetséggondozó Program**

Az országos Arany János Tehetséggondozó Program keretében lehetőség nyílik arra, hogy a hátrányos helyzetű tehetséges gyermekek olyan gimnáziumokban, kollégiumokban tanuljanak, nevelődjenek tovább, amelyek célul tűzték ki a tehetséggondozást és a felsőfokú tanulmányokra való eredményes felkészítést. Az Önkormányzat jelenleg 7 fő, Arany János Tehetséggondozó Programban tanuló diákot támogat, ebből 1 tanulónak 2020-ban jár le a szerződése. 2015-ben 1, (az ő szerződése jár le) 2016-ban 1, 2017-ben 2, 2019-ben 3 diákot részesített ösztöndíjban a város.

**IV. IDŐSÜGY, IDŐSPOLITIKA**

Szombathely lakosságának korösszetételét tekintve a 14 éven aluliak számának csökkenése, valamint a 65 év felettiek számának növekedése jellemző, napjainkban Szombathelynek több a 65 év feletti, mint a 14 év alatti lakosa. Az elkövetkezendő éveket, évtizedeket tekintve nem mutatkozik pozitív irányú elmozdulás az öregedési index alakulásában (14 éves van ennél fiatalabb népességre jutó idősek 65 évesek és annál idősebbek aránya)

Hazánk elöregedő társadalmának kihívásaira, valamint a városban nagyszámban élő (51 429 fő KSH. 2020.01.01-i adatközlés) 65 év feletti népesség egyéni szükségleteinek kielégítése és életminőségének javítása céljából az Önkormányzat az alábbi tevékenységeket látja el.

**„Aktív időskor Szombathelyen” önkormányzati program**

Szombathely Megyei Jogú Város Közgyűlése az 561/2013.(XI.28.) Kgy.sz. határozatában elfogadta az „Aktív időskor Szombathelyen” elnevezésű önkormányzati program megvalósításáról szóló javaslatot, és kinyilvánította, hogy hosszú távú programot kíván működtetni a 60 év feletti, szombathelyi lakosok aktivizálása, a városi szintű közösségfejlesztés érdekében.

A program lényege, hogy aktív kikapcsolódási lehetőségeket nyújt a város 60 év feletti lakosai számára, elősegítve ezzel a különböző prevenciós és egészségnevelési célok megvalósulását, testi-lelki egészségi állapot romlásának megakadályozását, illetve a folyamat lassítását. A helyi közösségek szervezése illetve a városi szintű közösségfejlesztés hozzájárul az elmagányosodás, izoláció, időskori depresszió és egyéb mentális problémák megelőzéséhez is.

A vizsgált 2020-2021. évi időszakban a pandémiás helyzet miatt a program szünetelni kényszerült. Azonban 2014. évtől kezdődően jelentős volt azon 60 év felettieknek a száma, akik aktívan vettek részt az önkormányzat által szervezett programokban. A résztvevők száma az alábbiak szerint alakult, évenkénti bontásban:

A 2014. évi programsorozaton a résztvevők létszáma 3.480 fő volt.

A 2015. évi programsorozaton a résztvevők létszáma 4.593 fő volt.

A 2016. évben 6501 fő vett részt az önkormányzati programsorozatban.

A 2017. évben összesen 6441 fő vett részt a programokban.

2018. évben összesen 5314 fő vett részt az önkormányzati programsorozatban.

A 2019. évben tudott a program utoljára megvalósulni, ebben az évben 6616 fő vett részt a programokon. A program bevezetése óta eltelt időszakban a résztvevők számának alakulása folyamatosan emelkedő tendenciát mutat. 6 év alatt megduplázódott a programba sikerrel bevont idősek száma, amely egyértelműen bizonyítja a program további létjogosultságát. Az önkormányzat jövőbeni szándéka, hogy a pandémiás helyzet elmúltával a program tovább folytatódhasson.

**Idősbarát Önkormányzati Díj**

Szombathely Megyei Jogú Város 2014. évben Idősbarát Önkormányzat Díjban részesült, mely megtisztelő cím elnyerésében nagy szerepe volt az Aktív időskor Szombathelyen programnak.

**Idősügyi Tanács**

Az idősügyi érdekképviselet területén szükséges megemlíteni, hogy 2006. decemberében Szombathely Megyei Jogú Város Önkormányzata Közgyűlése kinyilvánította azon szándékát, hogy fontosnak tekinti az időskorúak önszerveződésének támogatását, ezért egyetértett azzal, hogy Szombathely városban 2007. január 1-től Idősügyi Tanács működjön. A Tanács tényleges működését 2007. szeptemberében kezdte meg. A Tanács feladatait a Szervezeti és Működési Szabályzat az alábbiakban határozta meg:

* a szombathelyi idősek érdekeinek képviselete, védelme,
* a generációk közötti kapcsolat, szolidaritás erősítése,
* művelődési, képzési lehetőségek összehangolása,
* együttműködés kialakítása az idősekkel foglalkozók között,
* évente a Tanács munkájáról jelentést készít a közgyűlés felé,
* az „Idősbarát Önkormányzat Díj” elnyerésére kiírt pályázaton való részvétel

 lehetőségeinek megvizsgálása, a pályázati határidő betartásával,

* javaslatot tesz az átlag felett tevékenykedő időskorúak és szervezetek munkájának Idősek Világnapján (minden év október 1.) történő elismerésére, jutalmazására és díjazására.

**„Idősek az idősekért” díj**

Szombathely Megyei Jogú Város Közgyűlése a 2012. május havi ülésén „Idősek az idősekért” elnevezéssel új díjat alapított, mely annak a 62 év feletti idős személynek adományozható, aki idős korában kiemelkedő önkéntes munkájával – legalább 5 éven keresztül – az időskorú személyek szolgálatában tevékenykedett. A díjat évente két személy kaphatja, átadására minden évben az idősek világnapi rendezvényen (október 1.) kerül sor.

**V. LAKÁSHELYZET, LAKÁSPOLITIKA**

2014. decemberében Szombathely Megyei Jogú Város Közgyűlése lerakta egy helyi lakásprogram alapjait. Döntés született arról, hogy az üresen álló, de gazdaságosan helyreállítható, és a felújítás után bérbe adható önkormányzati tulajdonban lévő lakások rövid időn belül kerüljenek felújításra, és ezt követően szociális alapon bérbeadásra. 2014. évben 35,5 millió forint került átcsoportosításra önkormányzati tulajdonú bérlakások helyreállítására, amely összegből 30 db bérlakás került felújításra. A 2015. évben 40 millió forint összegű előirányzat biztosításával 19 db komfortos, összkomfortos bérlakás helyreállítására került sor. A 2016. évben az önkormányzat 55 millió Ft összegű költségvetési forrást biztosított az önkormányzati bérlakások helyreállítására, melyből 24 önkormányzati tulajdonú lakás került felújításra. A 2017. évben 40 millió forintból 18 önkormányzati tulajdonú ingatlan felújítása történt meg. 2018. évben 40 millió Ft költségvetési forrásból 19 db bérlakás helyreállítására kötött szerződést az Önkormányzat a SZOVA NZrt-vel. A 2019. évben felújításra 70 millió Ft forrást különített el az Önkormányzat, mely összegből 2019. október 31. napjáig 52.628.549.-Ft felújítási összegből 24 bérlakás helyreállítására került sor.

Az önkormányzati tulajdonú lakások száma 2020.01.01-én 2089 db volt, 2021.01.01-i fordulónappal az állomány 2077 db lakást tartalmazott. Az Önkormányzat 2021. év első felében 1945 db lakott lakást tartott nyilván. Az üres lakások számát tekintve jelenleg 34 db olyan üres lakás van az állományban, amely a jövőben bérbe adható. A bérbe adható lakások közül komfortfokozatot tekintve 19 db komfortnélküli, 15 db komfortos vagy összkomfortos.

Általánosan visszatérő tendencia, hogy az önkormányzati bérlakást igénylők száma évről-évre emelkedik, illetve megváltoztak az igénylők szocio-demográfiai jellemzői is. Több kérelmező esetében adósságspirál alakult ki (munkanélküliség, sikertelen lakáshitel törlesztés etc.), melynek okán az egyén, család életszínvonala drasztikusan lecsökkent, és saját tulajdonú lakás, vagy piaci alapon igénybe vehető albérleti lehetőség helyett önkormányzati bérlakás igénylésre kényszerülnek.

**Szombathelyi Közösségi Bérlakás Rendszer (KBR)**

Az Önkormányzat a szociálpolitikai célkitűzéseket és alapelveket előtérbe helyezve a megnövekedett bérlakás igényeket, piaci alapú szolgáltatással, azaz magántulajdonban lévő lakásingatlanok önkormányzati bérlakás rendszerbe történő bevonásával próbálja kielégíteni. Az önkormányzati bérlakásgazdálkodásba bevonható lakások számának növelése érdekében Szombathely Megyei Jogú Város Közgyűlése az 53/2020. (II.27.) számú határozatával elfogadta a Szombathelyi Közösségi Bérlakás Rendszer (KBR) működéséről szóló szabályzatot. A rendszer alapvető célja, hogy a magántulajdonban lévő, nem hasznosított lakások szociális célra való felhasználásával számos család lakhatási gondjai megoldódjanak. A KBR rendszerbe olyan lakások kerülnek bevonásra, melyek komfortosak vagy összkomfortosak, végrehajtási és/vagy haszonélvezeti joggal nem terhelt ingatlanok. A rendszer előnye, hogy a bérbeadással járó kockázatokat az Önkormányzat átvállalja, csökkenti vagy kezeli, ezáltal ösztönözve a lakástulajdonosokat, hogy belépjenek a rendszerbe. Abeköltözhető lakások esetén a lakás tulajdonosa és az Önkormányzat között bérleti szerződés megkötésére kerül sor, a szerződés időtartama határozott idejű, de legalább 3 évre szól. Az Önkormányzat vállalja, hogy a bérleti szerződés megszűnésekor az ingatlant eredeti állapotában adja vissza a tulajdonos részére. A rendszer működésének sikerét jelzi, hogy a jelen Koncepció készítésének időpontjában 14 db lakás került a KBR rendszerbe bevonásra. A jövőben további fokozott igény mutatkozik a piaci szereplők bevonására az önkormányzati bérlakás állomány növelésének érdekében.

**VI. ÚJ ELLÁTÁSI FORMÁK ÉS SZOLGÁLTATÁSOK**

**A pandémiás társadalmi helyzet és a szociálpolitika**

Szombathely Megyei Jogú Város Önkormányzata reagálva a Covid-19 világjárvány okozta megváltozott társadalmi helyzetre, a szociálisan rászoruló, főként a járványhelyzet miatt munkanélkülivé vált személyek igényeire, új természetbeni ellátási formát vezetett be piaci vásárlási utalvány néven, valamint két új, országos szinten is egyedülálló önkormányzati programot indított „Házhoz visszük” és „Ne cipekedj, Nagyi!” elnevezéssel. Ezen túlmenően a rendkívüli szociális krízishelyzetre tekintettel nyújtott önkormányzati szociális támogatás feltételrendszere kibővítésre került, segítve ezzel a pandémia időszaka alatt munkanélkülivé vált egyéneket, családokat.

**Piaci vásárlási utalvány**

Az ellátási forma olyan hátrányos helyzetű személynek volt nyújtható, aki az állami foglalkoztatási szervnél nyilvántartásba vett álláskereső vagy;
aki öregségi nyugdíjban, vagy megváltozott munkaképességű személyek pénzbeli ellátásában, vagy rokkantsági járadékban részesült és a veszélyhelyzet kihirdetését követően munkaviszonya igazolt módon megszűnt, és
aki egyedül élő, és havi jövedelme az öregségi nyugdíj mindenkori legkisebb összegének 450 százalékát (jelenleg 128.250.-Ft) nem haladta meg, vagy
- akinek a családjában az egy főre jutó havi jövedelem az öregségi nyugdíj mindenkor legkisebb összegének 400 százalékát (jelenleg 114.000,-Ft) nem haladta meg, és
saját magának és családjának vagyona nem volt. A feltételrendszer meghatározásánál látható, hogy az ellátási forma képes volt egyéni szükségletekre választ adni a pandémiás helyzetben, valamint az igazságosságot, és esélyegyenlőséget, mint szociálpolitikai alapértékeket szem előtt tartva a legrászorultabb személyeknek nyújtani segítő kezet a bajban. A 2020. évben 1043 esetben történt vásárlási utalvány rendelkezésre bocsájtása a kérelmezők részére.

**„Házhoz visszük” önkormányzati program**

A pandémiás helyzetre tekintettel az önkormányzat segítő kezet nyújtott a városban élő 65. év feletti időseknek. A program célcsoportjába azok a rászorulók tartoztak, akik nem rendelkeztek olyan családi kapcsolatokkal, vagy más természetes támaszokkal, akik segítséget nyújthattak volna a napi életvezetéshez szükséges teendők elvégzésében, úgymint alapvető élelmiszerek beszerzése, gyógyszerek és gyógyászati segédeszközök kiváltása, postai ügyintézés. A program 2020. októberben történt indulásától kezdve összesen 112 alkalommal történt az önkormányzat munkatársainak bevonásával segítségnyújtás a rászorulók részére.

**„Ne cipekedj, Nagyi!” önkormányzati program**

Az önkormányzat és a szombathelyi Vásárcsarnok együttműködésével elindult a "Ne cipekedj, Nagyi!" mozgalom. A kezdeményezés célja, hogy önkéntesek segítségével, házhoz szállítással támogassák azokat a szombathelyi időseket és rászorulókat, akik a helyi piacról kívánták beszerezni az élelmiszert, ezzel is segítve, hogy a legveszélyeztetettebb korosztálynak ne kelljen a pandémiás helyzetben kimozdulnia. A program az idősek segítésén kívül a helyi vállalkozásokat, kereskedőket is támogatta, annak érdekében, hogy üzleti veszteségeiket minimalizálják. A program a jelen Koncepció elkészítésének időpontjában is folyamatban van. 2021. júniusig mintegy 42 önkéntes bevonásával összesen 699 háztartásba kerültek kiszállításra 42 helyi kereskedő termékei. A programhoz csatlakozott kereskedők összesen 7.397.328,-Ft plusz forgalmat realizáltak, abban a nehéz időszakban, amikor pandémia miatt a vásárlói létszám csökkenése, és a Vásárcsarnok épületének felújítása miatt bevételkieséssel kellett szembenézniük.

**Rendkívüli szociális krízishelyzetre tekintettel nyújtott szociális támogatás feltételrendszerének módosítása**

A krízishelyzetbe került egyének, családok problémáinak hatékony kezeléséhez járult hozzá, hogy a pandémia miatt kialakult társadalmi problémák kezelésére (munkanélküliség, táppénz miatt jövedelemcsökkenés, kötelező boltbezárások miatti jövedelemkiesés, családtag, közeli hozzátartozó elvesztése etc.) szociálpolitikai válaszként az önkormányzat kibővítette a rendkívüli szociális krízishelyzetre tekintettel nyújtott támogatás jogosultsági feltételeit. Ez az ellátási forma olyan diszkrecionális ellátás, mely célzottan az előre nem látható, rendkívüli élethelyzetekben, krízishelyzetekben jelenthet segítséget a rászorultaknak. Az ellátás 42.750 Ft alapösszege 100 000 Ft összegre emelkedik abban az esetben, ha a kérelmező keresőtevékenysége a Kormány által kihirdetett veszélyhelyzet időtartama alatt – neki fel nem róható okból – igazoltan megszűnik, és a kérelmező az állami foglalkoztatási szervnél álláskeresőként nyilvántartásba vetette magát. Az ellátás mértékének emelése célzott segítséget nyújtott és nyújt jelenleg is a pandémia miatt munkahelyét elvesztett személyek számára, szintén előtérbe helyezve a társadalmi szolidaritást, igazságosságot és esélyegyenlőséget, mint szociálpolitikai alapértékeket. 2019. évben, 4465 fő kérelmező részére került megállapításra átmeneti segély és krízis támogatás együttvéve, míg 2020. évben 6 223 fő kérelmező részesült a két szociális ellátásban együttesen. Az ellátási formák létjogosultságát jelzi, hogy 39,4%-kal emelkedett 1 év alatt az átmeneti és krízistámogatást igénylők száma.

**VII. SZOCIÁLIS JÖVŐKÉP, FEJLESZTÉSI IRÁNYOK**

**Társadalmi kihívások és a problémákra adott szociálpolitikai válaszok, célkitűzések**

**Idősödő társadalom kihívásai**

* Magyarország korfája elöregedő, formája urna alakú, ez a fogyó népesség korfája – keskeny alapú, felfelé kissé szélesedő forma, amit a fiatalok arányának csökkenése, az idősek arányának növekedése okoz (magas születéskor várható átlagos élettartammal).
* Szombathely Megyei Jogú Városban az országos és nemzetközi tendenciákhoz hasonlóan csökken a 0-18 éves korcsoportba tartozók aránya, növekszik a 65 év felettiekhez tartozók száma.
* Az elkövetkezendő éveket, évtizedeket tekintve nem mutatkozik pozitív irányú elmozdulás az öregedési index alakulásában (14 éves vagy ennél fiatalabb népességre jutó idősek 65 évesek és annál idősebbek aránya)
* Néhány évtized múlva az idősek Szombathely város lakosságának negyedét fogják kitenni, ugyanakkor a gyermekkorúak csupán a népesség egytizedét. Mindez jelentős kihívás elé fogja állítani az időseket ellátó egészségügyi és szociális intézményrendszert a városban.
* Az idősek egészségi állapotára jellemző a multimorbiditás fokozódása, több betegségtípussal rendelkeznek egyidejűleg. A romló egészségi állapotuk, saját lakókörnyezetükben jelentkező önálló életvitelüket érintő nehézségek miatt fokozottan rászorulnak a szociális ellátórendszer elemeire
* A szociális igazgatásról és szociális ellátásokról szóló 1993. évi III. törvény szerint átmeneti elhelyezést nyújtó intézmény 2022. december 31. napjáig működhet. A szakmapolitikai és jogalkotói törekvés szerint 2023-tól megszűnnek az idősek átmeneti elhelyezését biztosító intézmények (Időskorúak Gondozóháza).
* A családokban, és a szociális rendszer intézményeiben folyamatosan növekszik a demenciában szenvedő idősek aránya. A problémát fokozza, hogy főként a középsúlyos és súlyos fokú demens idősek száma emelkedik. A demencia jellegéből kifolyólag a természetes támaszrendszer, a család, illetve a szociális alapszolgáltatások közül a házi segítségnyújtás és a jelzőrendszeres házi segítségnyújtás nem képes kezelni a problémát.

**Célkitűzések:**

* A fiatalok és az idősek között fennálló generációs különbségek csökkentésének lehetséges eszköze az önkéntes munkavégzés népszerűsítése, ezáltal bevonni a fiatalokat az időseket érintő segítő tevékenységek körébe. Az önkéntes munkavégzés rendszerének kibővítéséhez aktív, többoldalú együttműködés fenntartása szükséges a helyi for- és nonprofit szektor szereplőivel.
* Az időseket érintő szociális alapszolgáltatások főként a házi segítségnyújtás, a jelzőrendszeres házi segítségnyújtás, nappali ellátás szakmai színvonalának megőrzése, a szolgáltatások humán és tárgyi intézményi feltételeinek erősítése szükséges, hogy az idősek minél tovább meg tudják őrizni az önellátáshoz szükséges képességeiket, ne kényszerüljenek bentlakásos intézményi ellátás igénybevételére.
* A jelzőrendszeres házi segítségnyújtás fejlesztése szükséges, mely nem kötelező feladat, de 2004. év óta biztosított a városban. Folyamatosan növekszik az igénybevétel, a riasztások száma, különösen balesetek, rosszullétek miatt. Az idősek számának növekedése egyrészt növeli az ellátás iránti igényt, másrészt új funkciókkal történő kiegészítést, tehát technikai fejlesztést is indokol. Ilyenek pl.: a demenciával élő idősek elkóborlásának jelzése, megakadályozása; életfunkciók nyomon követése; a nem megfelelő fűtési rendszerből kiáramló szénmonoxid, illetve füst és tűz jelzése, stb.
* Az idősek átmeneti elhelyezését biztosító intézményi forma (Idősek Gondozóháza) jogszabály alapján történő megszüntetése miatt szükségessé vált a szakmai egyeztetések lefolytatása a non-profit szektor tagjaival, és az egyházi szereplőkkel. Az Önkormányzat előremutató irányként 2020. december 2. napján szándéknyilatkozatot tett az Evangélikus Egyház Országos Elnöksége felé az Önkormányzat és az Egyház közötti, a szociális ellátások területén való hosszú távú együttműködésre vonatkozóan. A szándéknyilatkozatra reagálva a Magyarországi Evangélikus Egyház a 12/2021. (II.4.) országos presbitériumi határozatával döntött az önkormányzattal való szociális területen történő együttműködés támogatásáról.
* Az idősek egészségi állapotában jelentkező multimorbiditás, a természetes támaszok hiánya, az önálló életvitel fenntartási nehézségeinek fokozódása továbbra is indokolttá és sürgető feladattá teszik a tartós bentlakásos intézményi ellátását végző intézmények (Idősek Otthona) férőhelybővítését. Az egyház, és a civil szektor tagjaival megvalósított együttműködés csökkentheti az intézményi – esetenként több hónapos – bekerülési, várakozási időt.
* A Covid-19 vírushelyzet okozta intézményi tapasztalatokat, jó gyakorlatokat felhasználva a szociális alapellátások meghatározott körét infokommunikációs eszközökkel, kiegészítő szolgáltatásokkal át lehet alakítani a megváltozott társadalmi helyzethez igazodva, egy esetlegesen bekövetkező újabb veszélyhelyzet esetén.
* Prevenciós és közösségfejlesztési céllal az időseket ismételten be kell vonni a pandémiás időszakot megelőzően sikerrel működtetett, életminőséget javító programokba, például az „Aktív időskor Szombathelyen” programba.
* Az idősek egészségének védelmében az Önkormányzat által két új szolgáltatás került bevezetésre, a „Házhoz visszük” és a „Ne cipekedj, Nagyi!” programok. Ezek lehetőséget biztosítottak a generációk közti szolidaritás fejlesztéséhez, a fiatal generáció társadalmi érzékenyítéséhez az idősek irányába, valamint az önkéntes munkavégzést is népszerűsítették. A programokat jó gyakorlatként, egy esetlegesen bekövetkező újabb veszélyhelyzet idején sikerrel lehet alkalmazni.
* Az öregedési index csökkentésének egyik lehetséges eszköze a rászoruló és tehetséges fiatalokat támogató társadalmi felzárkóztató és ösztöndíj programok sikerességének hosszú távú megőrzése, a tovább folyósítás finanszírozása, csökkentve ezáltal a felnövekő generáció elvándorlását, növelve a várossal szembeni lojalitás erősítését.
* Az időskori demencia jelensége a szociális intézményrendszer tagjai részéről speciális fejlesztést, ellátást igényel. Ahhoz, hogy a szakemberek adekvát válaszokat tudjanak adni a demenciában szenvedő idősek ellátására, szükséges a nappali ellátás speciális szükségletekhez történő igazítása, a tartós bentlakásos intézményrendszer fejlesztése, a demens férőhelyek számának növelése az idősek életminőségének javításához, a családok tehermentesítéséhez.
* Demens betegeket gondozó családok támogatását szolgáló programok szervezése, mint pl.: Alzheimer Café. Szükség esetén személyes tanácsadó szolgáltatás biztosítása. A demenciával élő személyek gondozása lelki és fizikai terhet ró az őket gondozó családtagokra, melynek következtében a család, mint közösség megrendül. A demenciával kapcsolatos információk hiánya miatt még ma is idegenkedve fogadja a társadalom a demenciával élő embert, gyakori az elszigetelődés és kirekesztődés.

**Krízishelyzetbe került egyénekkel, családokkal kapcsolatos kihívások**

* A pandémia idején, munkaviszony megszűnése miatt egyének, és családok kerültek nehéz anyagi helyzetbe, tartósan fennálló krízishelyzetbe.
* A családsegítést végző szakemberek és intézmények visszajelzései alapján a mikroszinten jelentkező szociális problémák összetétele, jellege megváltozott, a korábbi időszakhoz képest komplexebbé vált. A megélhetési problémák mellett családon belüli konfliktusok, napi szintű életviteli nehézségek, egészségi állapotromlás is jelentkezett az érintett családok esetében.
* A munkahely elvesztése, a részmunkaidő bevezetése, vagy a megnövekedett betegállomány időtartama miatt kieső jövedelem következtében krízishelyzetbe került családoknál a lakhatás biztosítása is veszélybe kerülhet, mivel a lakhatással kapcsolatos költségek kifizetése problémát okozhat. Ezen okból az önkormányzati bérlakás rendszer fejlesztésére, bővítésére fokozott figyelmet kell fordítani.
* A krízishelyzetbe került családok tagjai nem minden esetben rendelkeztek a problémák megoldásához szükséges használható megküzdési stratégiákkal, melynek következtében, az intézmények visszajelzései alapján leginkább a 40-59 éves aktív korúak körében fordult elő pszichiátriai probléma, vagy szerhasználat.

**Célkitűzések:**

* Az egyének, családok körében bekövetkezett krízishelyzetek következményeire a szociális ellátórendszer elemeinek, főként a pénzbeli és természetbeni ellátásoknak hatékonyan kellett reagálnia. Az igazságosság és esélyegyenlőség, mint szociálpolitikai értékek megvalósulása érdekében az Önkormányzat módosította a diszkrecionális típusú rendkívüli szociális krízishelyzetre tekintettel nyújtott szociális támogatás mértékét. A változtatással a támogatást igénybe vevők köre kiszélesedett, a támogatás odaítélése igazságosabbá vált.
* A családsegítést és gyermekjóléti szolgáltatásokat nyújtó intézmények szakmai színvonalának megőrzése szükséges, a szolgáltatások humán és tárgyi intézményi feltételeinek erősítése indokolt. A pandémia ideje alatt fokozottan jelentkezett a családsegítésbe bekerült személyek, családok természetes támasz hálójának elégtelensége. A nem megfelelő interperszonális kapcsolatok miatt a családok az intézményekben dolgozó szakemberekhez fordultak segítségért.
* A hátrányos helyzetű, átmeneti krízishelyzetbe került gyermekes családok átmeneti lakhatására nyújt megoldást a Családok Átmeneti Otthona. Az intézményből kikerülést követően a szakemberek visszajelzései alapján ezeknek a családoknak a lakhatása szinte teljes mértékben megoldatlan. A helyzetet nehezíti, hogy fokozott igény jelentkezik az önkormányzati tulajdonban lévő bérlakások iránt, a társadalom többi rászoruló tagja részéről. Mivel a bérbe vehető lakások száma alacsony, a kereslet viszont magas, ezért az Önkormányzat előremutató válaszként létrehozta a Szombathelyi Közösségi Bérlakás Rendszert (KBR), melynek segítségével a kiutalható bérlakások számát magántulajdonban lévő lakásingatlanok bérleti konstrukcióval történő bevonásával kívánja növelni. A jövőre vonatkozóan kiemelt célként került megfogalmazásra, hogy emelni kell a magántulajdonban lévő lakásingatlanok bevonását a KBR rendszerbe.
* A krízishelyzetbe került családok, gyermekek számára továbbra is erősíteni kell a közösségi szociális munka területén azokat a közösség tereket, ahol az érintettek védett módon, produktívan, devianciáktól mentesen tudják eltölteni szabadidejüket. Különösen fontos a problémákkal küzdő családok számára azoknak a közösségi programoknak a megszervezése, melyeken keresztül képesek természetes támasz hálójukat kiszélesíteni, tapasztalataikat, gondjaikat a sorsközösség tagjaival megosztani, ezáltal coping stratégiáikat fejleszteni.
* Pályázati programok, Európai Uniós és más nemzetközi források bevonásával további gazdaságélénkítő beruházások ösztönzése szükséges, hogy Szombathely meg tudja őrizni regionális, és megyei gazdasági vezető szerepét, csökkentve ezzel a családokban jelentkező munkanélküliséget, az elvándorlást, és a hiányszakmákban a szakemberhiányt.

**Hajléktalan ellátással kapcsolatos kihívások**

* Az elmúlt évtizedben megváltozott a Szombathely Megyei Jogú Városban élő hajléktalanok szocio-demográfiai összetétele, ennek következtében a szociális szükségleteik is. A korábbiakhoz képest sokkal nagyobb arányban vannak jelen az ellátórendszerben azok a sokproblémás (pszichiátriai-/szenvedélybeteg, fogyatékkal élő, idős, krónikus beteg etc.) hajléktalan emberek, akik önmagában a szociális munka eszközeivel nem elláthatóak.
* Az infrastrukturális feltételek szűkössége miatt nem áll rendelkezésre olyan alacsony küszöbű elhelyezési lehetőség, ahol - különösen a téli krízisidőszakban - a sokproblémás ügyfelek ellátása, elhelyezése biztosított lenne.
* Az idősellátás területén is jelentkező, tartós bentlakásos intézményi ellátásra jellemző férőhely hiány, a hosszú várakozási, bekerülési idő a hajléktalanok esetében is hatványozottan jelentkezik.
* A hajléktalanok otthona férőhelyszáma nem elégséges, az intézmény maximális kapacitással működik évek óta, új elhelyezés a várólistáról minden esetben soron kívüli elhelyezéssel történt. A más típusú tartós bentlakásos intézményekbe a rendkívül hosszú várólista miatt a hajléktalan embereknek gyakorlatilag nincsen esélye bejutni.

**Célkitűzések:**

* A megváltozott szocio-demográfiai összetételű hajléktalan személyek speciális szükségleteinek kielégítése, valamint az intézményi férőhelyek bővítése az Önkormányzat és az Evangélikus Egyház között kialakított jövőbe mutató szakmai együttműködéssel lehetséges. A nonprofit szektor tagjai, az egyházak, jellegükből adódóan rugalmasak, rövid időn belül alkalmazkodnak a megváltozott szociális igényekhez, társadalmi elvárásokhoz.
* A hajléktalanok utógondozásának céljára szolgáló kiléptető lakások (piaci-, önkormányzati bérlakás) jelenleg nem rendelkeznek normatív támogatással. Ezekben a lakásokban élő egyének/családok többsége hosszú távon úgy képes megtartani önálló lakhatását, ha a szükségleteikhez és állapotukhoz igazodó mértékű szociális munkás támogatás biztosított részükre. Az utógondozás rendszerében rejlő finanszírozási nehézségek, és megoldási lehetőségek jövőbeni átgondolása javasolt.

**Pszichiátriai és szenvedélybetegek ellátásával kapcsolatos kihívások**

* A pandémia miatt a pszichiátriai és szenvedélybetegekkel történt személyes kapcsolattartás alkalmainak száma lecsökkent, társas kapcsolataik száma beszűkült, szorongásuk fokozódott.
* A pszichiátriai kórképek megléte mellett az intézményi ellátottaknál más, komplex problémák is jelentkeznek, úgymint krónikus betegségek, életvezetési problémák, egzisztenciális kiszolgáltatottság, társadalmi kirekesztettség, feleslegessé válás.
* A szenvedélybetegek körében legjelentősebb a társadalmi izoláció, interperszonális kapcsolataikat, családi kötődésüket elveszítik, a kábítószerek használata által viselkedésük kiszámíthatatlanná válik. Társadalmi kirekesztettségük elmagányosodással és gyakran szuicid magatartásformákkal, depresszióval párosul.
* A pszichiátriai és szenvedélybetegeket ellátó intézmények visszajelzései alapján a pszichiátriai kórképek és a szenvedélybetegségekhez kapcsolódó devianciák (pl: alkohol, kábítószer, gyógyszer) a 40-59 éves korosztályba tartozó aktív korúakat érintik leginkább, akik életkorukat tekintve visszavezethetőek lennének a munka világába.

**Célkitűzések:**

* Infokommunikációs lehetőségek fejlesztése a szolgáltatásnyújtásban, annak érdekében, hogy az interperszonális kapcsolatok folyamatosan biztosítva legyenek az ellátottak számára. A pandémia ideje alatt a személyes kontaktusfelvétel helyett állandó, és többszöri telefonos kapcsolatfelvétel vált szükségessé az ügyfelek részére.
* Önsegítő csoportok szerepeinek további erősítése annak érdekében, hogy az alacsonyküszöbű szolgáltatásból kikerülő absztinens szenvedélybeteg személy sorstársaitól kapjon segítséget, a szermentesség hosszú távú megtartásához.
* Kliensközpontú, komplex rehabilitációs programok kidolgozása, különös figyelemmel a marginalizált szenvedélybetegek speciális szükségleteire. Krízisközpontok létrehozásával, a rendszerszemléletű szociális munka eszközeivel felszínre hozhatóak a szerhasználat hátterében megjelenő okok, összefüggések, már kora gyermekkortól kezdve.
* Szombathely Megyei Jogú Város Önkormányzata által működtetett Kábítószerügyi Egyeztető Fórum (KEF) lehetőséget nyújt a szenvedélybeteg ellátás terén tevékenykedő szervezeteknek, intézményeknek, szakembereknek az aktív együttműködésre, szakmai tapasztalatcserére, prevenciós célú programok megvalósítására.

**Fogyatékkal élők**

* Mivel a fogyatékkal élő személyek családban történő ellátása speciális feladatokat jelent a családtagok számára, ezért fontos, hogy a fogyatékkal élő személyeket gondozó családok terhei csökkenjenek.
* A társadalom tagjai részéről a fogyatékkal élő személyekkel szemben jelentkező negatív diszkrimináció és előítéletek nagymértékben kihatnak a fogyatékos személyek sikeres társadalmi beilleszkedésére, és életminőségük alakulására.

**Célkitűzések:**

* Az érintett családok tehermentesítése megvalósulhat a fogyatékkal élők részére biztosított panziószerű ellátás bevezetésével, valamint az önálló lakhatás támogatásával, fizikai akadálymentesítés megvalósításával annak érdekében, hogy az önálló életvitel számukra is elérhető cél legyen.
* A lakosságot a fogyatékkal élőkhöz „közelebb kell hozni”, érzelmi, gondolati akadálymentesítéssel. Szemléletformáló programok bevezetésével, az Önkormányzat által szervezett, sikeres érzékenyítő programok folytatásával, a társadalmi szereplők, a civil szektor minél szélesebb körének bevonásával lehet eredményes a fogyatékkal élők társadalmi integrációja.

**VIII. KONKLÚZIÓ**

A jelenlegi Koncepcióban bemutatott, a helyi szociális ellátórendszer által nyújtott ellátások és szolgáltatások bizonyítják, hogy a szociális problémák kezelésére Szombathely Megyei Jogú Városban széleskörű megoldási lehetőségek állnak rendelkezésre. Az ellátórendszer szereplői hatékonyan képesek reagálni, akár rövid távon, akár stratégiai szempontból a társadalmi változásokra. Általánosan elmondható, hogy a interperszonális társadalmi kapcsolatok folyamatos változásával, átalakulásával évről-évre növekvő igény mutatkozik az intézményi keretek között nyújtott szociális alap- és szakosított ellátásokra. Különösen igaz ez az idősek, a krízisben lévő egyének és családok, a hajléktalanok, a devianciákkal küzdők és a fogyatékkal élők ellátására. Ahhoz, hogy az ellátások a felmerülő szociális igényekre és szükségletekre adekvát válaszokat tudjanak nyújtani, valamint az ellátórendszer követni tudja a hírtelen jelentkező társadalmi változásokat, krízishelyzeteket, ehhez elengedhetetlen az ellátórendszer hatékony fenntartása. Kiemelten fontos, hogy az intézményi tárgyi és humán feltételek biztosításával, megfelelő finanszírozással a rendszer stabilan tudjon működni.

A szociális ellátórendszerben rejlő rendszerszemléletű szociális munka lehetőségei, a szektor szereplői között a szociális munkamegosztás fejlesztése, az egyházi és civil szektorral történő együttműködés fejlesztése mind, mind növelik a szociális ellátások hatékonyságát, ezáltal az újonnan jelentkező szociális problémákra, szükségletekre célzottabb válaszok adhatóak. A szociális szektor rugalmasságát jelzi, hogy a városban található szociális szolgáltatások a lakosság széles köre számára rendelkezésre állnak, azonban a szociális szakembereknek és intézményeknek a jövőben is kiemelt figyelmet kell fordítania a hozzáférés javítására, hogy az információk és a konkrét segítségnyújtási formák a társadalom legszélesebb köréhez eljussanak. Az Önkormányzatnak a szociális ellátások biztosításán, finanszírozásán túlmenően a nem kötelező, de sikerrel működő önkormányzati feladataira, és felzárkóztató, érzékenyítő programjaira is nagy hangsúlyt kell fektetnie. Fontos, hogy az Önkormányzat az újként jelentkező szociális problémákra helyi, lokális válaszokat adjon, figyelembe véve a szociálpolitikai célkitűzéseket, szakmapolitikai elvárásokat is, hiszen a város lakossága körében felmerülő szociális szükségletek természetét, jellegét az Önkormányzat ismeri leginkább. A szakmaközi együttműködések, a folyamatos szociális párbeszéd a szociálpolitika szereplői között lehetővé teszik, hogy a szociális szükségletek felszínre kerüljenek és azokra az Önkormányzat részéről segítő válaszok, és jó gyakorlatok születhessenek.

**IX. ZÁRADÉK**

Szombathely Megyei Jogú Város Önkormányzat Közgyűlése a Szociális Szolgáltatástervezési Koncepció 2021. évi felülvizsgálatát a ……./2021. (VI. 24.) Kgy. sz. határozatával hagyta jóvá.